
ir^aa Dødsfald have vakt saa almindelig Beklagelse i Hæren 
som, da Oberstløjtnant Søren Anton Sørensen den ii. Februar d. A. 
uventet bortkaldtes i en Alder af 56 Aar. De fremtrædende tjenst- 
lige Stillinger, som den Afdøde har beklædt,* først i en lang Aarrække 
ved Generalinspektoratet for Fodfolket, senest i Krigsministeriet og 
ved Generalkommissionen, de mange og betydningsfulde særlige Hverv, 
k der have været overdragne ham ved Siden af den Virksomhed, som 

/f disse Stillinger medførte, ere tilstrækkelig talende Vidnesbyrd om den 

^ Anseelse, han nød hos sine Foresatte. Med ikke mindre Tillid og 

Hengivenhed saa Kammerater og Undergivne hen til ham. 

Med Liv og Sjæl var S. A. Sørensen Soldat. Tapper og raad- 
snar viste han sig som ung Officer paa Valpladsene ved Selk, Sankel- 
mark og Vejle; fuld af Iver og Energi røgtede han i Fredstid sin 
Gjerning. Men Interessen for den Stand, han havde valgt, og fremfor 
alt Kjærligheden til det Land, der havde fostret ham, drev ham 
derhos tidlig til at sysle med Danmarks Krigshistorie. Hans Virksom- 
hed som Medarbejder og senere som Redaktør af »Meddelelser fra 
Krigsarkiverne«, hans smaa Artikler i »Dansk biografisk Lexikon« ere 

kjendte og skattede i vide Kredse. Noget større, selvstændigt Ar- 
bejde har han derimod ikke efterladt. 

Grunden hertil er vel til Dels at søge i hans tjenstlige Stillinger, 
der saa stærkt lagde Beslag paa hans Tid og Arbejdskraft; men en 
dybere Grund laa dog sikkert hos ham selv, i de store Krav, han 
stillede, inden han ansaa sig for tilstrækkelig forberedt til et saadant 
Arbejde. Han blev reven bort, uden at være naaet saa vidt. 

Vi, der have samlet og udgivet disse Skildringer, skylde 
derfor først og fremmest deres Forfatter at fremhæve, at han i 
levende Live ikke vilde have ladet dem komme ud saaledes, som 
de nu foreligge. De have i Løbet af en lang Aarrække (1881 — 92) 
efter Tid og Lejlighed været offentliggjorte i »Vort Forsvar« som 
Vidnesbyrd om hans Redebonhed til at bidrage sit til det smukke 
Formaal, som Bladets Navn angiver. De ere Frugten af et lang- 
varigt og indgaaende Studium af trykte og utrykte Kilder; men 
alligevel har Forfatteren afvist gjentagne Opfordringer til at ud- 
give Artiklerne samlede. Det var hans Haab med Tiden at faa 
fremlagt sine Studier til hin Krigs Historie i en Form, der kunde 
tilfredsstille de videnskabelige Fordringer; dette Haab skulde ikke 
gaa i Opfyldelse. Efter at have gjort Rede for Forfatterens egen 
Opfattelse tro vi derfor med god Samvittighed at kunne give efter 
for det Ønske, hvori vi mødes med Red. af »Vort Forsvar«: ved 
dette lille Skrift at bevare Mindet om mange Aars dygtigt og 
samvittighedsfuldt Arbejde, baaret af den varmeste Kjærlighed til 
Fædrelandet og til Hæren. 

Skildringerne foreligge altsaa ikke som et videnskabeligt, men 
som et populært, om end fuldt ud paa selvstændige Undersøgelser 

bygget, Værk. Ved Udgivelsen have vi holdt os til den Skikkelse, 
hvori de ere givne i »Vort Forsvar«. De foretagne Ændringer 
ere dels af rent formel Natur, dels saadanne, hvortil Forfatteren selv, 
medens Arbejdet skred frem, har givet Anvisning. 

At der hist og her endnu kan være Grund til mindre Rettelser, 
vilde S. A. Sørensen selv være den første til at indrømme. Et Par 
Antydninger til saadanne ere i 1894 fremkomne i Dr. J. A. Fridericias 
Værk t Adelsvældens sidste Dage«. Vi skylde ogsaa Læserne at 
bemærke, at dette Værks Fremstilling af enkelte Partier — f. Ex. af 
Begivenhederne i de nærmeste Dage før Stormen paa Kjøbenhavn 
og af Slaget ved Nyborg — ikke i ét og alt stemmer med S. A. 
Sørensens. Paa den anden Side har den nævnte højt ansete Histo- 
riker til Trods for Skildringernes populære Form anført dem blandt 
sine Kilder, og særlig med Hensyn til Slaget ved Nyborg har han 
udtalt sin Paaskjønnelse af, hvor meget han skylder S. A. Sørensens 
sagkyndige Fremstilling. 

Vi mene ikke at behøve nogen bedre Begrundelse af, at vor 
afdøde Kammerats Arbejde ikke bør forsvinde med Døgnlitteraturen. 

Kjøbenhavn, i April 1896. 

P, Fr. Rist. H. IV. Harbou. 

I. 

JL/a Aaret 1600 oprandt, indtog Danmark en Stormagts Plads 
i Europas Raad. Anerkjendt og uindskrænket herskede det paa 
Havene fra Elbens Munding og til Nordkap og fra Nordkap til det 
hvide Hav, hævdet af Fæstningen Kronborgs Kanoner var Østersøen 
fra Øresund og til Finske Bugt at betragte som en dansk Indsø. 

Denne Magtfylde skyldtes Slægtleddet, der alt var gaact til Hvile 
forud for det skrinlagte Aarhundrede; det var Frederik II og 
hans daadfulde Regering, det var Mændene fra Syvaarskrigens blodige 
Slagmarker, det var det forenede danske Folks ihærdige Anstrengelser 
og store Opofrelser af personligt Velvære, Penge og Gods, der havde 
efterladt den store og smukke Arv til Efterkommerne. Disse maatte 
det paahvile at bevare den ubeskaaren. 

Og Begyndelsen varslede lovende; paa de forskjelligste Omraader 
syntes den til Idræt og Storhed vakte Nation at udfolde sig med 
Styrke. Kraftig hævdede Christian IV i Kalmarkrigen 161 1 — 12 
Danmarks Overlegenhed i Norden, berømte Videnskabsmænd som Tyge 
Brahe og Holger Rosenkrantz kastede Glans over Landet, pragtfulde 
Bygninger og Mindesmærker rejste sig trindt om i Riget, og paa de 

2 INDLEDNING. 

fjerneste Kyster i Nord og Syd vajede det danske Handelsflag, frit og 
uhindret, agtet og respekteret. Det saae ud, som om Sønnerne skulde 
overgaa Fædrene. Men snart brød der paa den politiske Himmel et 
Uvejr løs, der stillede Fordringer om overlegen Statsmandskunst og 
Krigerdygtighed, om fast og enig Sammenslutning mellem Konge og 
Folk, som desværre ikke skulde opfyldes. 

Som bekjendt førte den stærke Brydning imellem Luthers Til- 
hængere og Pavedømmet til den store og ødelæggende Krig, Trediveaars- 
krigen, der fra 1618 — 48 rasede i Mellemeuropa, og hvori de Pavelig- 
sindede med den tyske Kejser i Spidsen med Magt søgte at kvæle 
den evangeliske Læres Udbredelse. Europa stod saa at sige delt i 
to store Lejre, et Syden og et Norden, det katholske og det prote- 
stantiske Forbund. Det var uundgaaeligt, at de to nordiske Riger, 
hvor Reformationen alt længe havde været en fuldbyrdet Kjends- 
gjerning, som dannede de fasteste Støtter for den nye Lære, og som 
styredes af de daadkraftige Konger Christian IV og Gustav II 
Adolph, efterhaanden maatte blive trukne med ind i denne Krig. 
Christian IV var den, der først maatte drage Sværdet, og 1625 
overtog han som Kredsoberst Overbefalingen over samtlige paa 
Krigsskuepladsen optrædende protestantiske Hære. Men Lykken, 
der hidtil havde tilsmilet hans Foretagender, forlod ham nu; hvor 
tapper og indsigtsfuld en Mand han end var, og hvor højt han end 
visselig har fortjent, at vi Danske sætte ham, var han dog ikke et 
saa stort Kald voxen, Uheld fulgte paa Uheld, og 1629 blev han af 
de Kejserlige tvungen til at slutte Freden i Liibeck med Forpligtelse 
til at afholde sig fra at yde sine Trosfæller nogensomhelst Hjælp. 
Bedre Lykke havde hans store Samtidige, den med saa overordentlige 
Aandsevner udrustede svenske Konge, Gustav Adolph, der Aaret 
efter Freden i Liibeck optraadte paa Kamppladsen som Protestanternes 
Fører. Med uimodstaaelig Kraft og overvældende Krigskunst forjog 
han de kejserlige Hære fra hele Nord- og Mellemtyskland og sikrede 
derved for alle Tider den evangeliske Læres frie og uhindrede Ud- 
bredelse. Det svenske Navn blev ved ham, hans talrige, krigskyndige 
Generaler, hvis Mage Verden sjeldent har set, og hans Troppers 

Tapperhed frygtet og berømt, og da Freden 1648 blev sluttet, til- 
faldt der Sverig som Krigsbytte en stor Del af de nordtyske Lande 
langs Østersøens vidtstrakte Kyster. 

Disse Begivenheder skulde, endnu inden de var helt fuldbyrdede, 
blive skæbnesvangre og sørgelige for vort Kædrcland; de skulde 
blive det mangefold, og vi spore Virkningerne deraf endnu den Dag 
idag, fordi vi ved vor egen Uforstand, ved vor Ulyst til at se Faren 
under Øjne, forinden den hænger os over Hovedet, ved vort Hang 
til at knibe paa Skillingen for siden at lade Daleren springe og ved 
vore indbyrdes Smaastridigheder lod os afholde fra i Tide at træffe 
de Forholdsregler, som Landets Sikkerhed med Nødvendighed fordrede. 
Thi det var at forudse — saa sandt som Historien atter og atter 
lærer os, at Erobrere ikke ville eller kunne standse, men uophørlig 
skride videre og videre frem saa længe, indtil Forsvarsbommene 
blive dem for stærke — at det svenske Rige ikke for det Første 
vilde gjøre Holdt paa den Erobringens Bane, det saa glimrende havde 
betraadt, og det var øjensynligt, at Danmark, som dets nærmeste 
Nabo og dets Rival til Herredømmet i Østersøen, havde særlig Grund 
til at frygte det Værste og til at være paa sin Post. 

Der havde været Tid til at sætte Landet i den Forsvarsstand, 
de forandrede politiske Forhold udkrævede, til at anlægge stærkere 
Forskansninger paa Halvøen, som de kejserlige Tog havde godtgjort 
laa altfor aabent, til forsvarlig at befæste Landets saarlige Hjerte, 
Kjøbenhavn, saa at Flaaden kunde frigjøres til kraftig at holde For- 
bindelsen vedlige mellem Landsdelene, thi i 14 lange Aar havde vi 
Fred; der havde ogsaa været Middel og Evne, thi, medens Krigen 
rasede i Tyskland, blomstrede desmere uforstyrret vor Handel op 
paany, og vi havde Raad til at fortsætte med Landets Forskjønnelse, 
med at rejse nye Bygninger og Slotte. Kun Enigheden og Villien 
til Enighed var ikke tilstede. Vi havde ikke tabt Land ved Freden 
i Liibeck, Grænserne var ubeskaarne, vi vare heller ikke med Skamme 
gaaede ud af Kampen, thi om end uheldig, var den dog ført mandigt 
og ikke uden Dygtighed. Vort største Tab havde været, at der var 
kommet Splid imellem Folket og at Tilliden til Landets Fyrste var 

bristet, og skulde Fædrenes efterladte Arv nogenlunde hævdes, var 
fuld Forstaaelse og fortroligt Samarbejde mellem Regering og Folk 
mere end nogensinde nødvendig. Christian IV havde aldrig været 
afholdt af Adelen, den Stand, der dengang repræsenterede Folket 
indadtil og udadtil; han manglede Faderens store Evne til at vælge 
og paa rette Maade at anvende Landets dygtigste Kræfter. I Følelsen 
af egen Kraft og Dygtighed blandede han sig mere, end ønskeligt 
var, i Detaillen, og hans egen Iver og Arbejdslyst gjorde ham ofte 
haard og hensynsløs i sin Fremfærd mod hans Statstjenere. Hidtil 
havde man fulgt ham, dels" af Frygt, dels fordi man havde set op til 
ham; nu svigtede man ham, da hans Stjerne begyndte at blegne. 
Idet man paa en sørgelig Maade forvexlede Sagen med Personen, 
Maalet med Midlet, nægtede Landets styrende Raad ham Penge til 
selv de mest paatrængende Fonsvarsforanstaltninger. Man lullede sig 
i en fredelig Søvn ved Tanken om, at Naboriget ikke længere styredes 
af den mægtige Gustav Adolph, men af en vankelmodig og lunefuld 
Kvinde, og at de svenske Hære havde fuldt op at bestille i Tyskland: 
man oversaa herved, at Trediveaarskrigen istedetfor at sløve tvertimod 
hvæssede det svenske Sværd til Europas skarpeste, og at der ved 
Dronning Christinas Side stod en Statsmand, der med fast og dristig 
Haand styrede Statens Ror, og som havde viet sit Liv til Sverigs Magt 
og Berømmelse — den store Kansler Axel Oxenstjerna. Man troede 
eller søgte at indbilde sig, at. de saa ofte og i stærke Ord fremsatte 
Fordringer om et kraftigere Værn mere vare fremkaldte af Kongens 
Tilbøjelighed for Krigsvæsenet og Ønsket om at styrke Kongemagten 
end virkelig begrundede i Nødvendigheden for Landets politiske 
Existens. Man var i det Hele ikke langt fra at betragte Udgifter til 
Forsvarsvæsenet som sig uvedkommende, som Noget, der udelukkende 
skulde bestrides af Kronens egen Kasse, og Kongens gjentagne For- 
slag om en Indkomstskat til fælles Afhjælp af Landets Brøst fandt 
desværre kun i altfor høj Grad et uvilligt Øre. Bittert, men visselig 
ikke ganske med Urette se vi i et Brev til Rigsraadet den gamle 
Konge paa sit Livs Aften udbryde: »De (Adelen) ere Mestre her i 
Landet, og vi som den Ældste af det Haandværk (Krigskunsten) 
kan intet os med dem anderledes end vel adskille. Thi bede vi 

Eder og naadigst ville, at I bemeldte af Adelen sligt til Gemyt fører 
og dem derhos forstandiger, at om de ville staa den Æventyr, som 
deraf kan komme, vi da for Gud i Himlen og al Verden vil være 
undskyldte. Vi have, Gud være lovet, til det Værk ingen Aarsag 
givet, men hvad deraf kan følge, vi noksom besinde. Eftersom Affek- 
tionen imellem Adelen og Andre i Landet er meget ringe, saa, der- 
som Sligt dertil skulde komme, formoder vi, det ikke vil gaa vel til. 
Det kommer os ogsaa underligt for, at riaar de med Penge deres 
Herre til deres Fædrelands Defension skal undsætte, ere de ikke ved 
Middel. Men naar de Kronens Gods til brugeligt Pant eller under 
deres Birk kunne bekomme, der da Penge at være forhaanden.« 

Tiden forløb til 1643. Da meldte den danske Gesandt i Stock- 
holm, Peder Wibe, at han frygtede for, at der var Ondt i Gjære, og 
at Sverig muligvis endog pønsede paa et Overfald, men man spottede 
herhjemme ad hans Angst, og Alt forblev ved det Gamle. Gesandtens 
Anelser viste sig dog at have været kun altfor sande. Det svenske 
Raad havde besluttet at føre et knusende Slag mod Danmark for at 
forhindre, at det skulde faa nogensomhelst Indflydelse paa Freds- 
underhandlingerne, nu da den store Krig stundede mod sin Afslut- 
ning. Det aabnede Fjendtlighederne uden Krigserklæring — paa 
en Tid, da Ingen anede Uraad, da de forskjellige Staters Sende- 
bud havde begyndt at forsamle sig i Osnabriick for at raadslaa om 
Freden, og Hærene i Tyskland vare gaaede i Vinterkvarter. Det 
kunde saaledes haabe at tilføje Danmark, hvis forsvarsløse Tilstand 
det fuldt vel kjendte, et dræbende Ulivssaar, inden Hjælp kunde 
komme udefra. I et Nu var Landet omspændt af Fjender. Fra 
Hjertet af Tyskland førte Gustav Adolphs talentfuldeste Elev, Lennart 
Torstenson, selv lam og bunden til en Bærestol, sine sejrsvante 
Veteraner i Ilmarscher mod Danmark og stod ved Juletid i Holsten ; 
østfra banede Gustav Horn sig Vej gjennem Halland og Skaane til 
Øresund, medens Clas Fleming tidlig paa Foraaret 1644 laa sejlklar 
med en mægtig Flaade i de nordtyske Havne for i Forening med en 
nordfra kommende Eskadre, der af svenske Privatmænd med Louis 
de Geer i Spidsen var udrustet i Holland, at slaa Bro over vore 
Belter og Sunde for de tvende Hære. 

Med stor Snarraadighed og Uforfærdethed søgte den allerstegne 
Konge at gjøre Front mod de saaledes fra alle Sider fremtrængende 
Fjender, men Kampen var for ulige og Midlerne for ringe. De 2 
smaa Befæstninger om Gluckstadt og Krempe, nærmest anlagte til 
Sikring for Elbhandelen og de eneste paa Halvøen, der vare i For- 
svarsstand, gjorde vel god Nytte og tilbageslog alle Angreb ^), men 
de formaaede ved deres afsides Beliggenhed selvfølgelig ikke at for- 
hindre Fjendens videre Fremtrængen gjennem Hertugdømmerne, ligesaa 
lidt som de svage Troppeafdelinger, der fra Nørrejylland og Fyen 
under Anders Bille i Hast sendtes Fjenden imøde; forgjæves greb 
ogsaa de kraftige jydske Bønder Sværdet paa deres Konges Bud for 
at forsvare den hjemlige Arne — de splittedes Hobe for Hobe som 
de viste sig, men de kæmpede med et Mod og en Udholdenhed, 
som vel fortjener at mindes af os Efterkommere, og »Wrangels 
Skanser« i Vendsyssel staa endnu idag som talende Mærkef om, 
hvor haardnakket og længe de søgte at spærre Vejen for den frygte- 
lige Kriger, der kommanderede Fortroppen af Svenskehæren. I Skaane, 
hvor Ebbe Ulfeld kommanderede, standsede Malmøhus Befæstning i 
lang Tid Gustav Horns Bevægelser, der direkte vare farlige for 
Kjøbenhavn. Personlig kæmpede Kongen i sin Flaades forreste 
Rækker, overalt syntes han at være tilstede, hvor Faren var størst, 
og flere blodige Nederlag tilføjede han Fjenden; men den store Op- 
gave, han havde at løse med Flaaden: at forhindre Foreningen af 
Torstensons Hær i Jylland med Gustav Horns i Skaane, med andre 
Ord, at dække Fyen og Sjælland, vanskeliggjordes ham i høj Grad 
ved det ubefæstede Kjøbenhavn, som han stedse maatte dække, 
stadig have sin Opmærksomhed henvendt paa. Han stod lige paa 
Nippet til at bukke under, da den tyske Kejser sendte os en Hær 
til Hjælp, der tvang Torstenson til at forandre Front og til at opgive 



^) Med disse Fæstninger som Rygstød fik derhos talrige af de i Holsten ansatte 
Officerer Lejlighed til at vise sig som dygtige Partigængere. Den ved Tapperhed, 
Kløgt og Dristighed mest fremragende blandt disse var Oberstløjtnant Jørgen 
Rohweder, kaldet Steinberg, der faldt for Riberhus 27. Decbr. 1644, og af 
hvis Bedrifter Forf. har givet en livfuld Skildring i Personalhist. Tidsskr. 3. 
Kække III. Udg. Anm. 



INDLEDNING. 7 

sine Planer mod Øerne, ligesom Tidspunktet var kommet til at sætte 
dem i Værk. 

Danmark var denne Gang reddet. Christian IV havde reddet 
det fra Undergang ved sit store personlige Mod og sin Aands- 
nærværelse i Farens Stund, ved den ubøjelige og faste Villie, hvor- 
med han gjennemførte en fortvivlet Kamp til det Yderste, saa at 
Hjælpen virkelig kunde komme, men han formaaede ikke at redde| 
det fra at blive beskaaret eller at hævde dets Stilling som Stormagt og 
Nordens første Sømagt. Efterat Krigen havde rasel i henved 2 Aar, 
maatte han, nu da Kejseren, hans Allierede, selv var bleven bragt i 
en aldeles hjælpeløs Forfatning ved Svenskernes nye Sejre, den 13de 
August 1645 haste med at underskrive Freden i Brømsebro. Ved 
denne blev der tilstaaet de Svenske Toldfrihed i Øresund, og Dan- 
mark afstod til Sverig Provinserne Jemteland og Hærjedalen, samt 
Øerne Øsel og Gulland — Østersøens Perle — for bestandig og 
Provinsen Halland for 30 Aar. 

Den første Deling af det danske Rige var begyndt! 



II. 

1648, tre Aar efter den saa sørgelige og skjæbnes vangre Brømsebro- 
fred og samme Aar, som Trediveaarskrigen afsluttedes, endte Døden 
Christian IV *s virksomme Liv, og efter nogen Forhandling enedes 
Stænderne om at overdrage Kronen til Sønnen Frederik III. Fore- 
løbig blev denne dog kun Konge af Navn. Ved en Haandfæstning, 
strengere end nogensinde tidligere, indskrænkedes den kongelige 
Myndighed saaledes, at der af Kongemagten næsten kun var en 
Skygge tilbage. Magten og Styret blev saago'dtsom udelukken^Je 
lagt i Hænderne paa Rigsraadet, og paa dette maa derfor ogsaa 
Hovedansvaret falde for Regeringens Førelse under de kommende 
Begivenheder, der skulde bringe Danmark til Afgrundens Rand. 

Det var under alvorlige Forhold, at Rigsraadet saaledes greb 
efter Eneherredømmet og tog Regeringens Tøjler i Hænde. Hvor 
forandret var ikke nu, ved Aarhundredets Midte, Danmarks politiske 
Stilling i Sammenligning med den mægtige og glimrende, det indtog 
ved Aarhundredets Begyndelse. Dets Overherredømme paa Søen 
var forskjertset, det var indestængt tilsøs mod Syd af den samme 
ærgjerrige Stat, der var dets Nabo tillands mod Øst, og Historien 
havde allerede dengang noksom godtgjort, hvorledes Danmarks 
Existens stedse paa det alvorligste var truet, hver Gang de til 
Østersøen grænsende nordtyske Lande var i Hænderne paa en stærk 
Magt. De tyske Kejseres, de vendiske Fyrsters, de holstenske 
Grevers og de hanseatiske Stæders i vekslende Række tillands og 
tilvands udførte Angreb vare visselig ikke dengang glemte og ville 
forhaabentlig ingensinde gaa nogen dansk Mand af Glemme. Der er 
heller ingen Tvivl om, at Rigsraadet efterhaanden kom til Erkjendelse 
af, i hvilke falske Drømme det havde vugget sig, da det troede, 
at Sverig vilde forbløde sig paa Trediveaarskrigens Slagmarker, 
hvilken ubodelig Fejl der var begaaet ved, at man havde svigtet 
den afdøde Konge i hans Bestræbelser for at holde Danmark i 
Ligevægt mod Sverigs frembrydende Vælde, og hvor paatrængende 
nødvendigt det nu var blevet engang at gjøre Alvor af at sætte 
Landet i kraftigere Forsvarsstand. Talende Vidnesbyrd herom findes 
i en Henvendelse til Stænderne »Consilium om Armaturen«, som 
Raadet tilsidst enedes om at affatte, og hvori det i Datidens karak- 
teristiske Stil^bl. A. hedder: 

»Naar man de Syrers, Persers, Grækers og Romeres, samt 
mange mærkelige Kongerigers og Fyrstendømmer deres Undergang 
overvejer, da er det højlig fornødent, at ethvert Land frygter Gud 
og lægger Vind paa Samdrægtighed, synderlig udi de Sager, hvorved 
Land og Riger, næst Guds Hjælp, vældelig kan befries fra alle 
deres Fjenders Anslag, Magt og Overfald, saa at Høvdinge elske 
deres Undersaatter og Undersaatterne derimod med tro Manér tjene 
deres Herrer, betænkende, at ved Samdrægtighed blive Land og 
Riger bekræftede og formerede, hvilke ellers ikke længe kunne blive 
bestandige, hvor mægtige de ere, som Sallust siger: concordia res 

Forsvar, var »Regiment de Garde« — Kongens Livregiment 
tilfods. Dette Regiment havde ikke deltaget i den sidste Krig, 
det var lige blevet oprettet i den foregaaende Juni og Juli Maaned, 
og skulde altsaa nu under saa kritiske Forhold modtage Ilddaaben. 
Denne bestod det med glimrende Hæder, og det dengang erhvervede 
Ry har dette stolte Korps som bekjendt, vidst at hævde nu i 
halvtredie hundrede Aar, ikke alene paa vore egne, men ogsaa rundt 
om i Europa paa de blodigste Valpladse^). Vel fortjener det derfor, 
at vi mindes dets første Sammensætning. Regimentets øverste Chef 
var Frederik III, men Oberst Frederik Ahlefeldt kommanderede 
Regimentet i Kongens Navn og førte det an i Striden. Det var 
formeret i følgende 6 Kompagnier: 

I. Komp. Livkompagniet *-^), 
, 2. — Oberstløjtnant Niels Rosenkrantz, 

3. — Major Lucas Iversen, 

4. — Kaptejn Peter Normand, 

5. — — Ulrik V. Dewitz, 

6. — — Lorenz v. d. Lehr, 

og havde iøvrigt en Styrke af ialt 6 Løjtnanter, 6 Fændriker, 6 
Vaabenmestre, 14 Sergenter, 4 Furerer, 6 Mønsterskrivere, 27 Korpo- 
raler, 2 Feltskærere, 42 Gefreitere, 16 Pibere og Tamburer, 550 
Knægte og 10 Livskytter og Tjenere. Endvidere var det forsynet 
med en Regimentsstab, bestaaende af i Regimentskvartermester, i 
Sekretær, i Feltskærer, i Tambur og i Profos. 

Men med dette Regiment er ogsaa næsten alt Infanteri nævnet. Af 
Navn vare vel endnu Generalløjtnant S c ha eks, Generalmajor Fuch s' s 
og Oberst Henning Qvitzovvs Regimenter tilstede, men foruden de 
nævnte Chefer og et Befalingspersonale af 37 Officerer talte samtlige 
disse Regimenter kun 325 Mand, Underofficerer og Menige. Rammerne 
skulde altsaa først under Belejringen udfyldes og bringes i Orden. 



^) Det er den nuværende Livgarde. I den spanske Arvefølgekrig kæmpede Garden 
med Berømmelse under Mariborough og Prinds Eugen. 

'^ Muligvis blev dette (Oberstens eget) Kompagni kommanderet af Holger Mor- 
mand, der den iste Juli blev ansat som Kaptejn ved Livregimentet, dog vides 
det ikke. 

Af R)rtteri havdes Livregimentet, Kay Lykkes forrige Regi- 
ment, der nu kommanderedes af Generalmajor Hans Ahlefeldt, 
og Dragonregimentet Gyldenløve. Livregimentet havde et ret tal- 
rigt Befalingspersonale, foruden Chefen bestaaende af i Oberstløjtnant, 
I Oberstvagtmester, 2 Ritmestre, 11 Løjtnanter og Kornetter, 15 
Kvartermestre, 2 Feltskærere og 2 Trompetere, men talte af menige 
Ryttere kun 198, hvoraf 24 uberedne, fordelte paa 4 Kompagnier. 
Gyldenløves Regiment, der særlig udmærkede sig under Belejringen, 
kommanderedes af Oberst Ejler Holck og havde 18 Officerer til 
Tjeneste, men bestod endnu kun af 137 Underofficerer og Menige, 
fordelte paa 6 Kompagnier. 

En endnu løsere Sammensætning end de to nævnte Vaabenarter 
havde Artilleriet, der overhovedet ikke dengang som nu var formeret 
i inddelte Batterier og Regimenter. Til al Lykke fandtes der imidlertid 
paa Tøjhuset et ikke ringe Antal Kanoner, tilsammen henved halv- 
fjerdehundrede »store og smaa Stykker«, og af disse var det lykkedes 
at faa c. 40 af de bedste bragte i Stilling paa Volden den 11 te August, 
da Carl Gustav ankom. Af tilstedeværende Befalingsmænd, der havde 
modtaget artilleristisk Uddannelse, fandtes 7 Oberster og Oberst- 
løjtnanter, hvoraf kan nævnes Obersterne Bertram de la Coste, 
Christopher Cuilo og Tøjmester Peter Kalthoff, 17 Kaptejner 
og Løjtnanter foruden 15 Underofficerer og Konstabler; derimod 
manglede »Bøsseskytter« aldeles, da disse enten vare hjemforlovede 
eller sendte til Kronborg og Nakskov Befæstninger, og Borgerne maatte 
derfor oplæres og anvendes til Kanonernes Betjening. 

Et særligt Ingeniørkorps existerede dengang ikke, og de herhen 
hørende Forretninger sorterede egentlig under Artilleriet, men de 
omfattende Forskansningsarbejder, der overalt paa Voldene sattes i 
Værk, krævede en selvstændig Ledelse, og blandt de Befalingsmænd, 
der førte det daglige Tilsyn og Kontrol med Arbejdets Udførelse, 
maa nævnes Konduktør og Voldmester Verner Lund, Stadshaupt- 
mand Frederik Thuresen og den kongelige Bygmester Albert 
Mathiesen. 

Læseren vil allerede have bemærket, at Afdelingerne vare 
forholdsvis rigelig forsynede med Befalingsmænd. Men desforuden 

fandtes endnu i Kjøbenhavn henved 100 Officerer af alle Grader, 
dels staaende paa halv Sold, dels afskedigede, ventende paa den 
tilgodehavende Lønning fra sidste Krig. Disse kom nu til fortrinlig 
Nytte, dels som Tilsynshavende ved Arbejderne paa Volden, dels og 
fornemmelig som Befalingsmænd ved de Korps, der ifølge Kongens 
Opraab dannedes af den akademiske Ungdom og af Svendene i 
Kjøbenhavn. Studenternes Regiment bestod af 4 Kompj^nier, hvert 
Kompagni af 10 Roder, hver Rode af 6 Mand, ialt altsaa 240 Mand 
foruden Befalingspersonalet, der var fuldtalligt og komplet ved hvert 
Kompagni. Til Chef havde Kongen først udset Generalmajor Both, 
men denne, der var tysk af Fødsel, syntes Studenterne ikke om, og 
de androg derfor om, at Oberst Kjeld Lange, »som en indfødt 
dansk Cavalier, der bedst kjender danske Studenters Humør«, maatte 
blive ansat i hans Sted, hvilket bevilgedes. Næstkommanderende var 
Oberstløjtnant Mogens Krag. Haandværkssvendenes Regiment, 296 
Mand stærkt^ var formeret i 6 Kompagnier under Kommando af 
Oberstløjtnant Johan Bessel, Kjøbmandssvendene i 2 Kompagnier 
paa 130 Mand. Baadsmændenes Korps, kommanderet af Admiral 
Niels Juel, var henved 300 Mand stærkt. 

Anførselen over de saaledes formerede Korps var under Kongens 
Overkommando lagt i Hænderne paa Feltmarsken Axel Urup, 
Generalløjtnanterne UlrikChristian Gy Idenløveog Hans Schack 
samt Generalmajor Joachim v. Breda, alle Medlemmer af det i Be- 
gyndelsen af Aaret oprettede Krigskollegium. Breda havde særlig 
sin Post paa Volden, som Kommandant for den derværende faste 
Besætning, Schack var hele Fæstningens Kommandant Gyldenløve 
kommanderede de aktive Tropper, der vare bestemte til Udfald, og 
Urup overtog Ledelsen af de mere administrative Forretninger dem, 
som nu vilde henregnes under Krigsministeriet. Som fungerende 
Rigsmarsk kunde Axel Urup egentlig have gjort Fordring paa den 
øverste Kommando, men Kongen, der med Rette skattede Hans 
Schacks besindige Klogskab og sin Halvbroders glimrende Tapperhed 
og Krigstalent, og hvis skarpe Blik det ikke var undgaaet, at disse 
Mænd vilde være de rette paa de Poster, han havde tiltænkt dem, 

satte sig derimod, og Urup viste Selvfornægtelse nok til at give 
efter. 

Den lille Skare stod rede. Den i ite August om Morgenen bleve 
Forstæderne stukne i Brand, den nys opførte Kirke paa Nørrebro 
nedreven, og henad Aften droges Portene til, for, som det hedder, 
at staa lukkede i 20 Maaneder, kun aabnede for Udfald og »Foderatzie«. 
Den 1 2te tidligt om Morgenen faldt det første Kanonskud. Det 
løsnedes fra Kjøbenhavns Volde og var en stolt Tilkjendegivelse for 
Svenskehæren af, at man frygtløst gik Kampen imøde. 



II. 

Paa Bakkerne ved Valby opmarscherede ved Middagstid den 
Ilte August den svenske Hær i Slagorden med vanlig Præcision, men 
Skuet af de kamplystne og hærdede Krigere formaaede ikke at bort- 
jage den Tvivl og Uro, der havde bemestret sig Carl Gustavs Sind 
ved Synet af Forstædernes Brand og ved den vedvarende, uhyggelige 
Tavshed fra den foran liggende Hovedstad, som han havde betragtet som 
et sikkert Bytte, og hvor han havde ventet at holde et triumferende 
Indtog. Han saa sig ikke istand til, som saa ofte i kritiske Situationer 
tilforn, alene at tage sin Beslutning, at træffe en Afgjørelse mellem 
det Dobbeltvalg, der nu laa for: Storm eller Belejring. Han sammen- 
kaldte Krigsraad. I og for sig var dette for en Heltenatur, forvoven 
og energisk som hans, en Selvmodsigelse, og, saavist som Krigsraad 
sjeldent afføder dristig Handling, kunde han næsten paa Forhaand 
have sagt sig selv, hvad Resultatet vilde blive. Men Stordaad skulde 
der dog dengang til for at udslette det danske Rige af Staternes Tal. 

Den mægtigste Mand i den svenske Hær og i Krigsraadet, Carl 
Gustav Wrangel, var ugunstig stemt for en Storm. Han var kun 
med Ulyst, da Planen til Overfaldet diskuteredes i Kiel, gaaet til 
dette nye Forehavende, som han fandt eventyrligt og uklogt. Han 
havde som kommanderende General over den svenske Hær paa 
Sjælland holdt ualmindelig skarp og god Mandstugt, havde forladt 

Øerne, saasnart det var ham muligt, og i det Hele bestræbt sig for 
at lade Roskildefredens Bestemmelser ske Fyldest '). Det fortrød ham 
noget, at han i dette Punkt maatte se sin Handlemaade underkjendt. 
Mulig begyndte han ogsaa at blive træt af de evige Krige og at 
længes efter i Ro at nyde sine store, paa det pragtfulde Slot Skokloster 
ophobede Rigdomme, som han havde erhvervet sig paa sin lange 
krigerske Løbebane: i begge de polske Krige, Trediveaarskrigen og 
i den sidste danske Krig. For at overvinde hans mangehaande 
Betænkeligheder havde Carl Gustav grebet til den Udvej ved et 
formeligt Dekret at udnævne ham til Fyrste, til arvelig Hertug af Sjæl- 
land — ja, saaledes havde man allerede i Kiel raadet over Danmark! — 
Skulde han vel nu uden bydende Nødvendighed sætte dette sit herlige 
Fyrstendømme paa Spil ved en mislykket Storm? I denne Aand 
talte han i Krigsraadet. Han fremhævede, hvor ubesindigt det vilde 
være med den forholdsvis ringe Styrke, man nu havde ved Haanden, 
saaledes at rende Panden mod Muren, da man dog om et Par Dage 
kunde have Stenbock med talrige Tropper ovre fra Skaane, Kønigs- 
marck fraFyen ogBelejringskanoner fra Skibene og derved vilde være 
istand til at iværksætte en fuldstændig Indeslutning og Belejring til- 
lands og tilvands. Inden føje Tid vilde Kjøbenhavn da være faldet 
uden Sværdslag og uden Ofre. Derimod fandt han, at man ufortøvet, 
medens Belejringen af Kjøbenhavn gik sin Gang, burde sætte Kraft 
paa for at bemægtige sig Fæstningen Kronborg, som man dog ikke 
kunde have liggende i Ryggen, og som det navnlig var af Vigtighed 
at sikre sig i Tide, inden der mulig kom Hjælp til Danmark fra 
Holland. Kun naar man havde Kronborg, kunde man forhindre 
Hollænderne i at spille Mester i Øresund. 

Den modsatte Anskuelse i Raadet var repræsenteret af den unge 
Erik Dahlberg, Yndlingen, »der gik til Kongelig Majestæt i Kam- 
meret, naar endel Andre maatte staa ude«. Higende fremad efter 



^) Den danske Konge var ham meget taknemmelig herfor og havde bl. A. vist sin 
Erkjendtlighed ved at gjøre ham en Foræring af nogle smukke Kanoner, for- 
synede med Wrangels Navn og Vaaben; de fandtes mærkelig nok ombord i de 
Orlogsskibe, som daværende Kaptejn Peter Bredal havde iset ud af Nyborg 
Havn og velbeholdne bragt til Kjøbenhavn. 

Hæder og Ære, stedse længselsfuld efter forvovne Bedrifter, stemte 
han ubetinget og indtrængende for Storm og det ufortøvet. Han 
paaviste paany, hvor slet det stod til med hele Forsvarsvæsenet inde 
i Kjøbenhavn, paaberaabte sig sit nys erhvervede fuldstændige Kjend- 
skab til Fæstningens elendige Beskaffenhed, og tilbød tilsidst at sætte 
sig paa en Vogn og kjøre over Vold og Grav i Spidsen for den 
første Stormkolonne. Dette behjertede Forslag, der utvivlsomt var 
et Udtryk for den blandt Tropperne raadende Stemning, vandt ogsaa 
Bifald hos enkelte af Anførerne, saaledes hos Ryttergeneralen For bu s, 
og gjorde et dybt Indtryk paa Kongen, der maaske instinktmæssigt 
anede, at skulde Nordens tredobbelte Kongekrone tilfalde ham, var 
der kun denne Vej at følge. Men Carl Gustav var som anført vaklende 
og passiy; han var ikke den samme Mand den 11 te August som den 
foregaaende 28de Januar, da han efter Dahlbergs Rapport uden at 
spørge Wrangel bestemte sig til det Vovestykke at føre Hæren over 
det halvt tilfrosne Langelandsbelt fra Fyen til Lolland og ved denne 
Lejlighed sagde til Dahlberg: »Ikke skal Du agte, hvad Wrangel 
og Ulfeld^) sige, jeg ved vel uden dem, hvad jeg vil gjøre, blot Du 
lover mig, at Isen kan bære.« 

Og for Wrangel var dette, at Forslaget til at storme kom fra 
den Side, en Grund ihere til end bestemtere at modsætte sig det. 
Siden hin Vinterdag, hvor han havde irettesat Dahlberg for hans 
dristige Raad med de stærke Ord: »I skulde faa Skam, at I saaledes 
bringer Kongelig Majestæt om Scepter og Krone,« var han bleven 
Generalkvartermesterens Uven. Nu vilde han ikke paany finde sig i, 
at denne opadstræbende, ærgjerrige, unge Kriger stillede sig mellem 
ham og Kongen i Ledelsen af Hæren. Det kunde vel være muligt, 
at Gravene omkring Kjøbenhavn vare tørre og Voldene forfaldne, 
men Kamp i aaben Mark, hvor Hærens store Kampdygtighed fuldt 
kunde komme til Gode, blev det dog ikke Volde, der skulde over- 
stiges, var der dog, og Kanoner var der ogsaa paa Voldene, medens 
den svenske Hær for Øjeblikket kun raadede over smaa Feltstykker 



') Den bortrømte danske Rigshofmester Corfitz Ulfeld, der som bekjendt fulgte 
den svenske Konge paa hint Tog. 

i ringe Antal, og endelig maatte det gjøres gjældende, at selv om 
man, maaske efter at have lidt betydelige Tab, var trængt ind i Byen, 
vilde man dog, efter Alt at dømme, komme til at føre en fortvivlet 
Gadekamp, hvis Følger ligeoverfor en saa stor Befolkning som Kjø- 
benhavns ikke lod sig overse. 

Til denne Betragtning sluttede den franske Gesandt Ter Ion sig, 
og han medvirkede derved i ikke ringe Grad til, at Wrangels Mening fik 
Overhaand. Carl Gustav bebrejdede ham dette senere og synes at 
have ladet ham høre, at han havde talt mod sin Overbevisning. Det 
kan være troligt nok, men Carl Gustav, der var Tvetungetheden selv, 
naar Sværdet var i Skeden, kunde have erindret, at det ikke alene 
var Vennen, -men ogsaa Diplomaten Terlon, der talte, og hvormeget 
end Frankrig og Sverrig for Tiden vare Forbundsfæller, vilde det 
næppe have været den franske Førsteminister, Kardinal Mazarin, 
nogen Tilfredsstillelse at erfare, at den iforvejen overmægtige 
svenske Konge med ét Slag havde gjort sig til Herre over hele 
Norden. 

Ogsaa Flertallet af Hærens højere Officerer sluttede sig til Wrangel, 
og det vedtoges endelig, at Kjøbenhavn skulde underkastes en regel- 
mæssig Belejring. Saasnart Indeslutningen var iværksat og Reser- 
verne ankomne, skulde Wrangel afmarschere til Kronborg med et 
særskilt Belejringskorps for at bemægtige sig denne Fæstning og 
dermed den sidste Plet danske Jord, der endnu havde Modstandsevne ^). 

Saasnart Krigsraadet havde taget sin Beslutning, skred Svenskerne 
strax til Anlæget af deres første Forskansnings- og Cerneringslinie. 
De fandt denne paa Forhaand given og tildels forberedt, idet de 
kunde benytte sig af en Række, ganske vist mere eller mindre 
forfaldne. Skanser og Udenværker, som vare paabegyndte af 
Christian IV i hans sidste Regeringsaar, og som efter hans Plan 
skulde have dannet en ydre sammenhængende Linie foran selve Hoved- 
volden. Desværre vare disse Arbejder ligesaa lidt blevne fuldførte 
eller vedligeholdte som de øvrige Fæstningsanlæg, hvormed denne 



*) Den, maaske overvejende, Indflydelse, som den danske Adelsmand Hannibal 
Sehested, gjennem Paavirkning af Wrangel, fik paa Raadslagn ingen, skal her 
kun antydes. 

S. A. Sørensen. ^ 

omsigtsfulde Konge havde ønsket at skjærme Landet, og de kom nu 
Fjenden til Nytte, idet det ikke var muligt i den korte Tid, der var 
levnet, at faa dem sløjfede, samtidig med at Forstæderne afbrændtes; 
thi Istandsættelsen af den indre Vold lagde Beslag paa alle Kræfter. 

Disse Værkers Udstrækning og Beskaffenhed var følgende^): Fra 
Kallebodstrand *) ved den nordlige Ende af det nuværende Kvægtorv gik 
en sammenhængende Voldlinie, der dog var meget forfalden, til det syd- 
vestlige Hjørne af St. Jørgenssø. Linien bestod af smaa fremspringende 
Værker, Bastioner, forbundne med lige Linier, Kurtiner. St. Jørgenssø 
lukkede dernæst indtil Ladegaarden, hvor der fandtes et lukket Fort med 
Bastioner og Kurtiner ligesom de andre Udenværker, der spærrede 
Adgangen mellem den nævnte Sø og Peblingesøen. Denne lukkede atter 
indtil Ravnsborg paa Nørrebro, hvor der var anlagt en stor Skanse 
til Forsvar af den nordre Indgang til Byen mellem Peblinge- og 
Sortedamssøen. Ved denne Søes nordlige Ende laa Ny- Vartov, allerede 
opført 1625, en stor grundmuret Bygning paa 3 Etager, omgiven 
med Vold og vaad Grav, et Slags Citadel, og endelig forbandtes 
Vartov med Stranden, omtrent ved den østlige Kant af det senere 
Classens Vænge, ved en sammenhængende Linie med lave Jordvolde, 
bygget som Udenværkerne paa venstre Fløj^). 

Idet Svenskerne saaledes satte sig i Besiddelse af disse Værker, 
som de strax vendte imod Byen og forstærkede med Palissader og 
Spanske Ryttere, havde de iværksat en fuldstændig Blokade. Saavel 
fra Syd som fra Nord holdt nemlig deres Flaade vore i Havnen 
liggende Krigsskibe aldeles indestængte. Den indtagne Stilling var 
tillige meget stærk og ikke paa noget Punkt til at rokke med 
de svage Stridskræfter, Fæstningen raadede over. Den svenske venstre 



*) Se Afbildningen Side 104—105 og 112. Udg. Anm. 

') Kallebodstrand skar sig dengang ind til omtrent ligeud for Løngangsstræde og 
ned til den nuværende Frederiksholms Kanal. Ny Kongensgade, Ny Vestergade 
og Stormgade existerede altsaa ikke, men ligge paa senere opfyldt Grund. 

^ At man ingensinde, hverken dengang eller senere, efter Fortjeneste vurderede 
Christian IV's Fremsynethed ved denne ydre Linies Anlæg eller i hvert Fald ikke 
optog Tanken, kom Danmark dyrt at staa i 1 807. Havde man da havt Linien 
inde, vilde Englændernes Bombardement have været virkningsløst, idet Angrebs- ' 
batterierne maatte have været langt mere fjernede fra Byen, end Tilfældet var. 

Fløj var dækket af Udenværkerne, der tildels laa Byen saa nær, at 
denne kunde beskydes fra Ny- Vartov, og i Centrum vare Dæmningerne 
over Søerne beherskede fra Ravnsborg og Ladegaarden. Den 
svageste Fløj var i Øjeblikket den højre, men i Reserve her bagved, 
i Valby, kantonnerede saa godt som hele Rytteriet under Generalerne 
Gustav Baner og Arvid Ernaldsen Forbus, medens Forsiden 
dækkedes af Fodfolk, der fra den næste Dags Morgen, hovedsagelig 
paa denne Fløj, skulde gaa frem med Approcher (Løbegrave) mod 
Fæstningen. løvrigt var Infanteriets Hovedstyrke, der kommanderedes 
af General Grev Jacob Casimir de la Gardie, opstillet bag 
Centrum og venstre Fløj. Det ubetydelige Artilleri, der endnu 
madedes over, og som ikke var underlagt nogen samlet Kommando, 
fordeltes til begge Fløje, navnlig til den venstre. Carl Gustav tog 
selv Overkommandoen, da Wrangel, som anført, var bestemt til, 
saasnart de skaanske Tropper ankom, at lede Belejringen af Kron- 
borg. I Kongens Stab befandt sig foruden de tjenestegjørende 
Generaladj utanter ligeledes Krigskammerpræsidenten Lars Flem- 
ming, Kancellisekretær Edvard Ehrenstein og Generalkvarter- 
mester Erik Dahlberg, hvilken Sidste skulde forestaa Belejrings- 
arbejderne, indtil Oberst-Generalkvartermester Gorgas, der endnu 
var i Holsten, ankom, hvornæst Dahlberg skulde følge Wrangel til 
Kronborg som ledende Ingeniørofficer Hovedkvarteret tog Carl 
Gustav i Utterslev. 

Bag den indre Befæstningslinie stod Kjøbenhavns Forsvarere. 
Gaar man her ligeledes ud fra Kallebodsiden, havde man paa venstre 
Fløj Slotsholmen, der, helt omflydt af Vand, dannede en særegen lille 
Befæstning for sig, bestaaende af 2 større Batterier ved Bryghuset 
og Slotsherrens Stald, Front mod Vest, og et mindre paa 2 Kanoner, 
Front mod Nordvest, der var anlagt i Enden^ af den nordlige Stald- 
længe. Ved en, vistnok murdækket, Vej, den saakaldte Løngang, og en 
Bro over Vandkunsten, Lønbroen, forbandtes Slotsholmens Befæstning 
med den egentlige Hovedvold, der, følgende Kalleboderne, først førte 
til Bastionen ved Farveriet, den senere Gyldenløves Bastion. For- 
bindelsespunktet mellem Løngangen og Volden var allerede den 1 1 te Au- 
gust blevet styrket ved en i Hast opført lille Skanse. Fra Farver- 

4* 

gades Bastion fortsattes Volden til den store Bastion ved Vesterport, 
lige udfor Vestergade, derfra videre over »Helmers« Bastion, der laa 
ved Vinklen, som Voldlinien dannede ud for St. Pederstræde, og 
bøjede her skarpt af over »Hanens« Bastion lige ud for Teglgaards- 
stræde til den store Bastion for Enden af Nørregade. Her tog 
de nyere Fæstningsværker, ligeledes anlagte eller udvidede af 
Christian IV, deres Begyndelse og bestod af Bastionerne ud for Ny Nørre- 
port, hvor senere Gothersgadens Mølle laa. Rosenborg Bastion — det 
nuværende Observatorium — og de fire følgende Bastioner, der senere 
kaldtes Qvitzows, Peuchlers, Rosenkrantz's og Grønlands Bastioner, 
med deres tilhørende Kurtiner. Ligesom Slotsholmen støttede denne 
Befæstningslinies venstre Pløj, saaledes dækkedes den højre af Kastellet. 
Dette havde dog dengang langtfra sit nuværende Omfang, idet 
over Halvdelen, nemlig den mod Stranden vendende Del, var Sump 
og Morads. 

Et, som det viste sig, fortrinligt Sideforsvar for Fæstningens 
Fløje blev der ydet ved tvende udlagte Skibspramme, den ene i 
Kallebodstrand, i Begyndelsen spotvis af Svenskerne kaldet Svine- 
truget, den anden, kaldet den stumprumpede Hund, i Sundet 
udfor Vartov. Endelig var det nordlige Indløb til Havnen, Refshale- 
renden, spærret ved Nedsænkning af Fregatter, medens det sydlige, 
for større fjendtlige Fartøjer ikke sejlbare. Indløb beherskedes fra 
Batterierne paa Slotsholmen og fra Christianshavns Volde. 

Paa hele denne Strækning vare nu saa godt som alle Kjøbenhavns 
Indbyggere, der ikke havde Vagt eller hørte til den egentlige Be- 
sætning, i fuld Virksomhed med at forstærke Volden, med at anlægge 
Batterier og Raveliner. Høje som Lave, Adelige og Gejstlige, 
Borgere og Tjenestefolk, deltog i Arbejdet, der fra Begyndelsen af 
var sat i fortrinligt System, saa at der arbejdedes planmæssigt, med 
Orden og Kraft. 

»Slet Ingen er for Arbejd fri 
Af Adel eller Kleresi, 
Som billigt er, til Byens Gavn, 
Som leve udi Kjøbenliavn,c 

rimer Vallensbeck i sine Dagbogsvers om Belejringen. Den Ene 
ansporede den Anden, Ingen vilde staa tilbage i at bidrage sin Skjærv 

til Fædrelandets Frelse. Ogsaa Kvinderne tog Part i Arbejdet. Hvor 
deres Mænd eller Slægtninge havde Post, derhen bragte de Spader, 
Karrer, Palissader, Grus og, hvad Andet der kunde bruges til Skanse- 
arbejderne. I en Beretning om Belejringen, der er skreven den 16de 
August, hedder det: »Det er at undres over, at man i saa faa Dage 
er bleven færdig med saa vidtløftigt et Arbejde som Palissader omkring 
hele Byen og Voldens Istandsættelse, og man vedbliver endnu Nat 
og Dag med dette Arbejde. Man ser næsten ingen Mandspersoner 
paa Gaderne, men Enhver, som kan løfte Gevær, er paa Volden, 
hvor Borgerskabet har bygget sig Hytter, som om de i Sommer der 
vilde slaa deres Bopæl op. Da Kongen Dag og Nat opholder sig 
paa Volden, animeres Borgerne derved i den Grad, at de vist ville 
forsvare sig til sidste Mand.« Og et andet Sted hedder det: 
»Kong Frederik havde sit Telt ved Siden af Volden og nægtede sig 
de for fyrstelige Personer passende Bekvemmeligheder ; han skaanede 
sig hverken Dag eller Nat. Hans Exempel efterlignedes af Officerer, 
Borgere og Soldater med en saadan Iver, at de ved Volden byggede 
sig Jordhytter, hvor de baade sov og holdt deres Maaltider, da de 
lod deres Koner og Børn tilbringe sig Maden.« 

Men det var ikke alene til det rent Defensive, til Kampen fra og 
paa Voldene, at Kjøbenhavns heltemodige Forsvarere agtede at holde 
sig; man vilde ogsaa vise den overmodige Fjende, at man ikke frygtede 
en Kamp med ham udenfor Brystværnene, at han ogsaa her kun Tomme 
for Tomme skulde vinde Terræn. Allerede den 13de August, da man 
syntes, at Fjendens Løbegravsarbejder trods den Hvlige Ild fra de 
paa Vestervold opplantede Kanoner, gjorde for hurtige Fremskridt, 
besluttedes det at give ham en lille Lektion. Gyldenløve blev 
udset til at føre Slaget og han var den rette Mand til dette Hverv. 
Den til Udfald bestemte Styrke havde følgende Sammensætning: 

2 Kompagnier Ryttere af Livregimentet under Befaling af Major 

Bremer og Kaptejnløjtnant Knud Sivertsen Urne; 

3 Kompagnier Dragoner af Regimentet Gyldenløvc under Oberst- 

løjtnant Jacob Geveke og Kaptejnerne Mikkel Skov og Joseph 
Schwitzer ; 

2 Kompagnier Infanteri af Hans Schacks Regiment under Kap- 
tejnerne Fischer og Didrik Busch; 
tilsammen en Styrke af c. 350 Mand^). 

Gyldenløve samlede sine Tropper bag Volden mellem Helmers 
Bastion og Vesterport og brød ud herigjennem, rettende Bevægelsen 
mod Enden af St. Jørgenssø. Han lod sine Dragoner gaa i Spidsen, 
efterfulgte i Løb af de 2 Infanterikompagnier, medens Livregimentets 
Ryttere svingede ud og galopperede frem paa venstre Fløj. Ud- 
faldet kom Svenskerne højst uventet, og Dragonerne angreb med 
saadan Voldsomhed, at saavel de i forreste Linie arbejdende svenske 
Tropper, som de tililende Reserver, der samtidig bleve tagne i Flanken 
af de to Rytterkompagnier, kastedes tilbage og ud over Forskansnings- 
linien. Bag denne lod Gyldenløve sit Fodfolk sætte sig fast, og det 
lykkedes ham at holde sig her, saa længe til samtlige Løbegravs- 
arbejder vare sløjfede og tilintetgjorte. Retræten var da ogsaa bleven 
en Nødvendighed, thi i tætsluttet Række og med flyvende Estandarter 
saas nu det svenske Rytteri i hurtig Gangart at ile frem til Und- 
sætning. Lykkelig og behændig forstod imidlertid Gyldenløve at und- 
drage sig det hævnende Favntag og at føre sin lille Flok velbeholden 
tilbage gjennem Porten, hvor den modtoges med Jubel. De Svenske 
skulle ved denne Lejlighed have havt et Tab af 60—70 Døde og 
Saarede, medens 9 Usaarede faldt i de Danskes Hænder som Fanger. 
Gyldenløves Tab var i død og i saaret Officer, 3 døde og 
14 saarede Menige. 

Saa ringe denne lille Affære end i og for sig var, saa betyd- 
ningsfuld blev den dog i sine Virkninger. Den indgød Angriberen 
en gavnlig Respekt for de hidtil kun lidet agtede danske Vaaben, 
og hvad mere var, den forøgede i høj Grad Besætningens Selvtillid 
og knyttede Baandet fastere mellem Soldaten og Borgerskabet. Selv 
udenfor Landets Grænser vakte den Opsigt. Fremmede Landes 
Agenter og Konsuler, der for en Del opholdt sig i Helsingør, skrive 



*) Bestemt kan Tallet ikke opgives, da Schacks Regiment, der noget før Overfaldet 
havde afgivet 3 Kompagnier til Besætning i Nakskov, var under Organisation. 
For en Del bestod de 2 Kompagnier Fodfolk af Frivillige. Hvert af de beredne 
Kompagnier talte dengang c. 40 Heste. 

ikke uden en vis Forundring hjem, at det virkelig er Alvor med, 
at Kjøbenhavn vil forsvare sig, at et glimrende Mod opfylder Kongen 
og alle hans Undergivne. Man faar i Udlandet en Følelse af, at der 
mulig er Anledning til at bringe Ofre for at komme dette Land til 
Hjælp, siden det agtede at hjælpe sig selv. 



III. 

Dagen efter Udfaldet -^ den 14de August — var der stor 
Alarm og Røre i Byen i Anledning af et opstaaet Rygte om For- 
ræderi og navnlig om, at Corfitz Ulfeld skulde opholde sig skjult 
etsteds indenfor Fæstningsvoldene. Generalauditør Paul Tscherning 
blev sat i Bevægelse og fik Paalæg om at lade foretage Under- 
søgelse af nogle Huse, der ble ve paapegede som mistænkelige, men 
Rygtet savnede al Grund, og enkelte arresterede Personer blev atter 
strax løsladte. 

løvrigt skaffede det raske lille Slag den 13de August de Be- 
lejrede et velkomment Pusterum til i de nænqest følgende Dage at 
fortsætte med Udbedringen og Istandsættelsen af Fæstningsværkerne. 
Der blev saaledes foran den stærkest truede Vestervold bygget 
tvende nye Batterier paaKurtinen mellem »Farveriet c og Vesterport og 
mellem denne og Helmers Bastion, hvorhos der blev anbragt Raveliner 
paa hele denne Strækning. Selve Farvergadens Bastion blev stærkt besat, 
spækket med nye Batterier og forsynet helt rundt med stærke Storm- 
pæle, for at den vigtige Adgang, der fra Dronningens Have*) førte 
gjennem Bastionen, des sikrere kunde beherskes. Til Lettelse af 
den anstrengende Vagttjeneste, der jo for en stor Del kom til at 
paahvile Borgerskabet, byggedes der rundt langs hele Voldlinien 
et stort Antal »Kortegarder« ^) og Skilderhuse, og det tillodes 



^) Det nuværende Tivoli. 

^ Corps de garde — Vagthus, Vagtstue. 



56 KJØBENHAVNS BELEJRING 1658. 

de Vagthavende paa de Strækninger, der vare mest udsatte for Be- 
skydning, at indrette sig smaa Huler eller Boliger i Volden, hvor de 
forreste Reserver med Geværet i Haanden kunde sidde dækkede, 
færdige til Opspring, naar Signal gaves fra Vagtposterne. Kongen 
havde sin egen lille Hytte ved Vestervold, men det faste Hoved- 
kvarter toges ved »Runde Kirke«, idet der her rejstes en Række 
Telte, hvor Kongen samledes med Anførerne til Krigsraad, og hvor 
ogsaa Rigets Raader tog fast Stade til Drøftelse af Landets An- 
liggender, der dog ikke ganske, hvor indsnevret og afskaaret man 
end var, kunde lades ude af Agt. 

Selvfølgelig kunde denne Ro dog ikke blive af lang Varighed. 
Efterat en Omfordeling af Stridskræfterne i den svenske Lejr 
havde fundet Sted i Anledning af Wrangels Afmarsch til Kron- 
borg, og da Feltmarsken Gustav Otto Stenbock var ankommen med 
sit skaanske Korps samt et ikke ubetydeligt Artilleri og Be- 
lejringsmateriel af forskjellig Art, gik Svenskerne paany rask fremad 
med Løbegrave saavel mod Vester- som Østerport. Allerede Natten 
mellem den 17de og i8de August saa de sig istand til at beskyde 
Byen med gloende Kugler, af hvilke der i nogen Tid daglig taltes at 
falde henved 200, men som dog ikke anrettede synderlig Skade, 
da Brandvæsenet var i^ en fortrinlig Orden. Den 22de om Morgenen 
vare et stort Antal Kanoner, flere i lukkede Skanser, bragte i Batteri 
i kun ringe Afstand fra Vestervold. Et nyt Udfald skjønnedes derfor 
ønskeligt, og man besluttede at udføre dette den næste Dag med 
Anspændelse af alle de Kræfter, hvorover Fæstningen kunde raade. 

Dækkede og skjulte af Voldgangen samledes da ved Middagstid 
den 23de August imellem Farveriet og Vesterport følgende Tropper, 
der, med Undtagelse af Kjøbmandssvendenes Korps, hvilket sand- 
synligvis har været paa Vagt sammen med Borgerne, udgjorde Alt, 
hvad der paa nogen Maade kunde henregnes til den bevægelige 
Udfaldshær. 

Af Fodfolk: 

Livregimentets 6 Kompagnier under Frederik Ahlefeldt ; 



*) Om Livregimentets Styrke og Sammensætning se Side 43. 



KJØBENHAVNS BELEJRING 1658. 57 

Schacks Regiment, nu voxet til 7 smaa Kompagnier, komman- 
derede af Kaptejnløjtnant Philip Frids (Livkompagniet), Oberstløjtnant 
Daniel Reden, Kaptejnerne Steinweg, Fischer, Folmer Rosenkrantz, 
Busch og Berner; 

Qvitzows Regiment, 3 Kompagnier under Kaptejnløjtnant Andreas 
Møller, Kaptejnerne Erichsen og Tressart; 

et Kompagni af Generalmajor Fuchs's Regiment under Oberst- 
løjtnant Valentin Meltzien; 

et Kommando Konstabler under Oberstløjtnant Wilken og 
Artillerimajor Abraham Buchwitz; 

Baadsmændenes Korps i); 

Studenternes Korps under Kjeld Lange og Mogens Krag; 

Haandværkssvendenes Korps under Johan Bessel. 

Af Rytteri: 

Gyldenløves Dragoner, 7 Kompagnier, kommanderede af Kap- 
tejnløjtnant Knuthor, Oberstløjtnant Jacob Geveke, Major Stockmann, 
Kaptejnerne Schwitzer, Mikkel Skov, Reinhold Roth og Leuwarden; 

Livregiment Ryttere under Hans Ahlefeld, 6 Kompagnier, Kap- 
tejnløjtnant Knud Urne Sivertsen, Oberstløjtnant Debbern, Major 
Bremer, Ritmestrene Gottfred Rauch, Knud Urne Jørgensen og 
Mathias v. d. Recke. 

Alt i Alt, Rytteri og Fodfolk, udgjorde Udfaldshæren en 
Styrke af c. 2800 Mand. Frederik Ahlefeld fik overdraget 
Kommandoen over det samlede Fodfolk, medens Gyldenløve 
selv førte hele Rytteriet 2). Kongen var tilhest tilstede ved Udryk- 
ningen og opmuntrede de Stridende, efterhaanden som de passerede 
forbi ham. 

Udfaldet skulde for Fodfolkets Vedkommende ske igjenném en 
Longang i Volden, medens Rytteriet, der havde venstre Fløj, skulde 
bryde ud gjennem Farvergadens Bastion ad Vejen til Dronningens 
Have. To Kompagnier af Livregimentet havde som Fortrop at bane 



') Det kan ikke ses, om Niels Juel ogsaa paa denne Dag personlig har staaet i 
Spidsen for Baadsmændene ; dog er dette af flere Grunde antageligt. 

'*) Ogsaa Kommandanten, Hans Schack, deltog i Udfaldet, men det kan ikke ses, 
om han har havt nogen særlig Kommando. 

opløst Og foreløbig stukket ind under de andre Korps i). Saavel 
Normændene som Gjøngerne vare Vovehalse af første Rang, og i 
Niels Rosenkrantz havde de faaet en Mand, der forstod at føre dem 
an. En Del af dem vare ved denne Lejlighed bevæbnede med 
Piker, men de Fleste med Morgenstjerner, et noget tamt Værge, 
skulde man synes, ligeoverfor Krigere som Carl Gustavs og paa en 
Tid, hvor Ildvaabnet var blevet almindeligt, men i Virkeligheden 
maaske netop det bedst mulige i et Tilfælde som det foreliggende, 
hvor en Skydefægtning vilde være forkastelig, og hvor det gjaldt 
om med den størst mulige Hurtighed at tilbagelægge en kort Stræk- 
ning og da slaa ned for Fode. Da der ingensomhelst Mangel var 
paa Skydevaaben i Kjøbenhavn, er der heller ingen Tvivl om, at 
denne Bevæbning er bleven valgt med velberaad Hu og maa be- 
tragtes som et Udslag af den energiske og hensynsløse Krigsførelse, 
der var karakteristisk for Gyldenløve, saalænge han stod i Spidsen 
for Udfaldstropperne. 

Det var foreskrevet Avantgarderne, at de skulde gaa frem med 
den største Voldsomhed, og Rosenkrantz efterkom det til Punkt og 
Prikke. I et Nu ilede han med sit Mandskab gjennem Løngangen 
og tilbagelagde det korte Rum, der adskilte ham fra Fjenden, og 
snart rasede det vildeste Haandgemæng i Løbegravene. Rosenkrantz 
nedlægger selv med egen Haand tvende fjendtlige Officerer og faar 
ved denne Lejlighed flere Saar i Armen og nogle Tænder stødte 
ind, men giver sig desuagtet i Kast med en tredie, som han afvæbner 
efter selv at have faaet en vældig Skramme i Ansigtet; han fortsætter 
dog Kampen, indtil han af Træthed og Blodtab bevidstløs falder om, 
og kommer først til sig selv, da Sejren er vunden og han bæres hjem 
paa sine Soldaters Piker. Med samme Mandhaftighed og Ubændig- 
hed i Fremløbet gik Gyldenløves Dragoner og de efterfølgende 
Tropper frem, og paa intet Punkt formaaede Svenskerne, uagtet de 
værgede sig med Fortvivlelsens Mod, at holde Stand. Det var en 
af de smaalandske Brigader og den tyske Brigade under Oberst 



*) Den 27de August fordeltes Svend Poulsens Gjønger endelig i 3 ligestore Dele til 
Fr. Ahlefelds, Schacks og Gyldenløves Regimenter. 

Schmidt, der den Dag havde Vagt og Arbejde i Løbegravene^) 
foran Vestervold. Oberst Svante Baner kommanderede i Stillingen. 
Disse 2 Brigader, der havde en talrig Officersbesætning paa 2 Oberst- 
løjtnanter, 2 Majorer, 14 Kaptejner, 14 Løjtnanter og 14 Fændriker 
og talte c. icxx) Mand Underofficerer og Menige, blev fuldstændig 
oprevne. Svante Baner, der ikke vilde tage imod Pardon, ned- 
huggedes; Major Otto af smaalandske Regiment faldt ligeledes, 
medens Oberstløjtnant Ke liner af Schmidts Regiment blev tagen 
tilfange og med ham 4 Kaptejner, S Løjtnanter, 6 Fændriker og 
450 Underofficerer og Menige, hvoraf 2 Kompagnier — c. 1 50 Mand 
— toges i en lukket Skanse, der overgav sig paa Schacks Opfordring. 
Resten blev liggende som Døde og Saarede paa Valpladsen med 
Undtagelse af nogle og halvtredsindstyve Mand, som ved Flugt unddrog 
sig Blodbadet. 

Da det levende Værn saa grundigt var ryddet tilside, toges fat 
paa selve Forskansningerne, og i Løbet af 2 Timer, i hvilke 
det lykkedes de danske Tropper at holde Stillingen, blev saagodtsom 
alle Værker og Løbegrave sløjfede og det der opplantede 
Skyts dels fornaglet, dels kastet i Vandet. 6 Stkr. smukke 12 Pd.s 
Metalkanoner, af hvilke en var forsynet med den tyske Kejser 
Ferdinand IIFs Navnechiflfer og Vaaben, førte den i god Orden 
tilbagedragende Hær i Triumf med sig ind i Fæstningen. 

Ogsaa paa dansk Side havde den blodige Kamp — det »store« 
Udfald eller »Generaludfaldet«, som det senere kaldtes — kostet ikke 
faa Ofre. I Beretningerne angives Tabet af Døde til 35, mellem 
hvilke Kaptejn Nicolaus Kinaket, og af Saarede indbragtes 79, 
hvoriblandt, foruden Niels Rosenkrantz, Oberstløjtnanterne Reden 
og Meltzien, den Sidste haardt saaret af en Kugle gjennem Ho- 
vedet. Af de øvrige Saarede vare 2 af Haandværkssvendenes og en af 
Studenternes Korps, medens Resten nogenlunde ligelig var fordelt 
paa det regulære Fodfolk og Rytteri samt paa Baadsmændenes 



*) Man vil erindre, at de svenske Brigader, der her er Tale om, i Reglen 

repræsenterede en Styrke af omtrent 400 Mand. Den planmæssige Styrke af 

Menige for den »lille« svenske Brigade var 500 Mand, for den »storec 
2000 Mand. 

Korps, der ligeledes med stor Bravur havde deltaget i Kampen. En 
stor Mængde af de Saarede vare stærkt forbrændte og ilde tilredte i 
Ansigtet — et til Overflod talende Vidnesbyrd om, hvilken heftig 
og forbitret Kamp der havde fundet Sted. 

Den Forvirring og Usikkerhed, som var fremkaldt i den svenske 
Lejr ved Landtroppernes glimrende Gjennembrud og Ødelæggelsen 
af Forskansningslinien foran Vestsiden, besluttede den danske Over- 
kommando snarraadig at føre sig yderligere til Nytte ved umiddel- 
bart derefter at rette et Stød tilsøs mod den fjendtlige yderste højre 
Fløj , der blokerede Kjøbenhavn sydfra. Der var saameget mere 
Anledning hertil, som man havde faaet Kundskab om, at Fjenden, 
der havde samlet et anseligt Antal Skibe og Fartøjer i Kallebod- 
strand, paatænkte at gjøre Landgang paa Amager, og den yderste 
Magt maatte da ligge paa at forhindre, at denne 0, Kjøbenhavns 
Spisekammer, allerede nu faldt i Fjendehaand. 

Det var kun en. underordnet Rolle, der paa Grund af Om- 
stændighedernes Magt kunde tilfalde Flaaden i det store Drama, hvor 
der spilledes om intet Mindre end Danmarks Tilværelse. Som det 
var gaaet, og som det utvivlsomt altid vil gaa, naar der er Tale om 
et Overfald eller et pludseligt, uforudset Fredsbrud, fandt Fjenden, 
som vi vide, ved Ankomsten for Kjøbenhavn de danske Orlogsskibe 
liggende ubemandede og utiltaklede, paa Bedding eller i Dok^), og 
uden mindste Hinder indestængtes de i Flaadens Leje. Som Helhed 
betragtet var Flaaden fra det Øjeblik af henvist til at indtage en af- 
ventende Forsvarsstilling og havde Møje nok med at beskytte sig 
selv. Flere af de ældste og mindst gode af Skibene vare allerede 
ofrede til Sænkning, og for yderligere at forsvare Sejladsen gjennem 
Refshalerenden maatte tre af de største Orlogsskibe, bemandede saa 
godt det lod sig gjøre og bestykkede med de sværeste Pjecer, uop- 
hørlig ligge paa Vagt ved Toldboden. Med desto større Iver maatte 
derfor den lagte Plan, der gav Udsigt til selvstændig Bedrift, blive 
modtagen af Sømændene, og med Raskhed og Dristighed blev 
den udført. 



*) 1658, 1801 og 1807 ere Aarstal i vor Krigshistorie, der tilfulde bekræfte 
Rigtigheden heraf. 

Viceadmiral Nicolaus Helt og Ekvipagemesteren paa Bremer- 
holm, Kommandør Peter Bredal, begge forvovne Søkrigere, der 
fra neden af havde tjent sig op til de høje Poster, de nu beklædte i 
Flaaden, stod i Spidsen for Expeditionen. Fra om Aftenen den 23de 
blev Forberedelserne trufne. Et Antal Kanonbaade, større og mindre 
som man havde dem, samledes i Holmens Kanal og bemandedes 
med ialt 180 Mand. I Forstævnen paa Baadene var anbragt en 
svær Kanon, langs Siderne Dobbelthager^), og desuden medførte 
hver Baad nogle Haandgranater. Kl. 12 Midnat stod Flotillen, delt 
i 2 Afdelinger, ind i Kallebodstrand og gik løs paa den fjendtlige 
Eskadre, for hvem dette Besøg kom højst uventet. En Fregat, som 
tilhørte Wrangel og var armeret med 10 danske Metalkanoner, der vare 
erobrede det foregaaende Aar i Bremen, entredes først og over- 
mandedes efter en heftig Kamp, der maatte føres helt ned i Skibets 
underste Rum. Størsteparten af Besætningen faldt. Resten overgav 
sig paa Naade og Unaade, og efterat Kanonerne, Proviant og anden 
Ladning var taget ud, blev Fregatten, der var kommen paa Grund 
og ikke stod til at fjerne, stukken i Brand og sprængt i Luften. 
Ikke bedre Skæbne havde en med 4 Karonader bestykket Jagt og 
en større Pram, der laa i umiddelbar Nærhed af Fregatten. Turen 
kom nu til et Orlogsskib, der medførte 30 svære Pjecer, men dette 
unddrog sig Kampen ved at kappe sine Ankertove og undslap i Retning 
af Kjøge Bugt. Derimod blev samtlige øvrige Skibe, Jagter og 
Pramme i stort Antal, tildels rigt ladede med alskens Fornødenheder, 
hvortil der i Fæstningen havdes Trang, erobrede og opbragte. De 
søgte vel at ty under Land, hvorfra tililende svenske Dragonpiketter 

m 

understøttede dem med en livlig Musketild, men denne forblev 
virkningsløs ligeoverfor Kanonbaadenes Dobbelthager, der snart 
fejede Stranden ren. Tabet paa Svenskernes Side var 50 Døde og 
et stort Antal Saarede, medens nogle og fyrretyve Usaarede faldt i 
Danskernes Hænder. Paa vor Side var der 8 Saarede. Lidt 
efter Daggry havde Helt og Bredal fuldført deres raske Daad, 



*) Dobbelthager vare Bøsser, der kun kunde betjenes med Underlag, og som 
udskød Kugler paa c. 8 Lods Vægt. 

der paa en smuk Maade kronede den foregaaende Dags Udfald, og 
stod nu med deres Bytte ind mod Bremerholm, modtagne med Be- 
gejstring af Kongen og en talrig Menneskemasse, der havde samlet 
sig for at være Øjevidne til Kampen. 



IV. 

Det var en Selvfølge, at det med saa stor Tapperhed og Kløgt 
baade af Land- og Søtroppeme den 23de August udførte Angreb 
paa de svenske Linier og den Lykke, hvormed det kronedes, mægtigt 
maatte bidrage til at øge Garnisonens Selvtillid, styrke Modet til at 
holde den ulige Kamp vedlige og hæve dens Fortrøstning til de 
Mænd, som yare kaldede til at staa i Spidsen. Talrige ere ogsaa de 
Vidnesbyrd om Hengivenhed og Beundring, hvormed den menige 
Mand saa op til Kongen, der færdedes saa støt og rolig, belønnende 
og rosende enhver tapper Idræt, men som paa den anden Side skarpt 
og alvorlig overfor Høje som Lave paatalte selv den mindste Pligt- 
forsømmelse. Med samme Tillidsfuldhed sluttede Befolkningen sig 
til to af de Anførere, der stod Kongen næst i Kommandoen, Gylden- 
løve og Hans Schack. Især gjaldt dette Gyldenløve. Overalt, 
hvor denne Christian IV's kjække Søn, Ulrik Christian, som 
han stedse kaldtes, viste sig, enten ved Kongens Side paa Volden 
eller fylkende sine Skarer til Strid eller vel endog ved Bægeret efter 
fuldendt Daad, kunde han være sikker paa bifaldende Blikke af 
Mængden, der instinktmæssig følte, at han var det levende Billede 
af den Kraft og Energi, der skulde til, for at Landet kunde reddes. 

Derimod kunde Axel Urup, den tredie af de Mænd, der havde 
de højeste Poster inde, ikke glæde sig ved en lignende Sympathi. 
Tvertimod vare baade han og hans Folk udsatte for haanlige Be- 
skyldninger og ilde Behandling, der endog senere udartede saa 
stærkt, at Kongen maatte lægge sig imellem og offentlig yde ham 
Æresoprejsning. Utvivlsomt var dette Mishag ufortjent. Han viste 

sig under hele Belejringen som en pligtopfyldende og erfaren Krigs- 
mand, havde Aaret forud med Dygtighed og Held, i Forening med 
Gyldenløve, ført det skaanske Hærkorps, og før Krigens Udbrud 
havde han som særlig kyndig i Ingeniørfaget ledet Befæstnings- 
arbejderne ved Kjøbenhavn. At han her Intet fik udrettet, og at 
Resultatet blev saa kummerligt, kunde ikke med Føje lægges ham 
til Last, thi Ingen kan bygge Fæstninger, naar Pengene mangle. 
Men den store Masse, der ikke giver sig af med at undersøge, om 
Virkning og Aarsag svare til hinanden, saa kun det klart, at Alles 
Frelse nu afhang af Hovedstaden, og at dennes Forsvar var skamme- 
lig forsømt, og den dømte Axel Urup som den Skyldige heri. Det 
var Forløberen for den Nemesis, der to Aar efter saa haardt skulde 
ramme alle hans Standsfæller. 

Medens det heldige Udfald saaledes havde hævet de Belejredes 
Mod, kom det ogsaa i rent materiel Henseende til god Nytte. Da 
Kallebodstrand var bleven fejet ren for de svenske Skibe og Trans- 
portbaade, kunde smaa Kjøbmandsskuder fra Smaaøerne, førte af 
dristige Skippere, der havde ligget paa Lur under Amager, liste sig 
ind med deres Ladning af Fisk og andre Levnetsmidler, som afgav 
en velkommen Forstærkning for det ikke meget rigelige Forraad. 
Nogle af disse Skippere lod man saa udruste og gaa ud paany som 
Kapere, og det lykkedes virkelig paa denne Maade at opbringe 
enkelte svenske KofTardiskibe. Det var, som om man fik nogen Luft 
og kom i Forbindelse med Omverdenen. Den grundige Rydning af 
Terrænet foran Vestfronten tvang endvidere Svenskerne til i flere Dage 
kjendelig at sagtne med Kanonaden mod Vesterport, indtil de atter 
kunde faa deres Forskansninger og Batterier i Orden, og de Be- 
lejrede blev derved istand til at rette deres Opmærksomhed noget 
mere paa Nord- og Østfronten. Kanoner havde man heldigvis, som 
tidligere anført, i ikke ringe Forraad paa Tøjhuset, og, efterat man 
dermed havde bestykket Kastellet og de tilstødende Linier, aabnedes 
herfra, understøttet af den stumprumpede Hund, en levende 
Artilleriild mod de svenske Batterier ved Ny- Vartov, der i kjendelig 
Grad havde generet Fæstningen. 



KJØBENHAVNS BELEJRING 1658. 65 

Udfaldene blev dog ikke stillede i Bero. Den 30te August 
gjordes saaledes Udfald fra Nørreport ved Ravnsborg med en 
Styrke af c. 500 Mand, sammensat af Kompagnier af Schacks og 
Qvitzows Fodfolksregimenter og sandsynligvis af Studenternes Korps *) 
samt nogle af Gyldenløves Dragoner og Andreas Wilkens Artillerister. 
Oberst Kjeld Lange kommanderede. Dette Angreb kronedes dog 
ikke med Held. Vel lykkedes det Lange at kaste de fjendtlige For- 
poster, men, idet han derpaa, drivende disse foran sig, rask gik 
fremad mod Ravnsborg-Dæmningen, blev han uventet angreben i sin 
højre Flanke af tililende Svenske fra Vartov; der opstod nogen For- 
virring blandt Tropperne, og, da det ikke uden Vanskelighed lykkedes 
ham at trække sig tilbage, maatte han i Fjendens Hænder efterlade 
en Del Fanger, Saarede og Døde, blandt hvilke Sidste Kaptejn 
Tre SS art, medens ti Saarede førtes med ind i Fæstningen. 

Bedre Lykke havde de Belejrede ved et før Daggry den 3die 
September udført Udfald fra Vesterport med Kompagnier af de 
samme Fodfolksregimenter, som foran ere nævnte, af Gyldenløves 
Dragoner samt af Livregiment Ryttere, tilsammen c. 400 Mand 
under Kommando af Oberstløjtnant Mogens Krag. For tredie 
Gang i Løbet af de 3 Uger, Belejringen havde varet, raseredes de 
Svenskes Forskansningsarbejder, og foruden nogle Fanger indbragtes 
en stor Mængde Falissader og andet Tømmerværk, der var et kjær- 
komment Bytte paa en Tid, hvor Brænde var det, det mest skortede 
paa. Da Tilbagetoget skulde ske, havde Svenskerne i Morgen- 
dæmringen set deres Snit til at lægge et Baghold, og Krag maatte 
udholde en skarp Fægtning, der kostede nogle Døde og 18 Saarede, 
blandt hvilke 3 haardtsaarede Officerer, Major Henrik Bremer 
samt Kaptejnerne Urne og Reinhold Roth. Major Bremer, der 
med stor Tapperhed havde deltaget i samtlige tre Udfald foran 
Vesterport, døde den Ste September af sine Saar. Garnisonen havde 
ogsaa det Uheld at miste en anden af sine højere Officerer, idet den 
ansete og afholdte Oberst Kjeld Lange samme Dags Formiddag, 



*) Bestemt fremgaar dette ikke af Kilderne, men det maa formodes, dels fordi 
Studenternes F'orsvarslinie netop var Strækningen mellem Nørreport og Rosen- 
borg Bastion, dels fordi deres Chef, Kjeld Lange, kommanderede Udfaldet. 

S. A. Sørensen. c 

som Udfaldet havde fundet Sted, blev. ihjelskudt paa Volden paa 
samme Sted, hvor Frederik III et Øjeblik tilforn havde staaet. 

Ved idelige Udfald, store og smaa, trættede og foruroligede 
man saaledes Fjenden, paa samme Tid som de smaa, ueensartede 
Hobe, hvoraf Besætningen bestod, derved efterhaanden uddannedes 
til hærdede og krigsvante Tropper. Da indløb der den 9de September 
en Hjobspost, der vel var skikket til at nedslaa Modet selv hos de 
Kækkeste, og som derfor hemmeligholdtes for Befolkningen indtil den 
I2te. Kronborg havde strøget Flag og overgivet sig til Wrangel 
den 6te September. Allerede fra Maanedens Begyndelse havde dumpe 
Rygter givet Gjenlyd paa Gaderne og i Vagtstueme om, at der var 
noget Galt paafærde med Kronborg. Man følte sig foruroliget over, 
at Kongen den 30te August havde troet sig nødsaget til det vovelige 
Experiment at lade henved 100 Mand af den iforvejen saa svage 
Garnison liste sig igjennem den fjendtlige Blokade saavel foran 
Kjøbcnhavn som Kronborg for at komme denne Fæstning til Und- 
sætning, og den 6te September — den Dag Kronborg i Virkeligheden 
overgav sig — mumledes der om, at Wrangel havde været hos Kom- 
mandanten paa dennes Kammer. Imidlertid ansaas Kronborg for 
meget stærk, det hed sig, at Slottet var rigelig forsynet med Kanoner 
og Proviant, og man haabede til det Yderste, at en saa forfærdelig 
Ulykke ikke skulde indtræffe. 

Meget, maaske Hovedstadens Frelse, syntes ogsaa.at skulle afhænge 
deraf. Hele Landet, Øerne saavelsom Hertugdømmerne og Nørre- 
jylland indtil Skagen*), var nu paany oversvømmet af Fjenden. Kun 
fra 3 Pletter Jord udenfor Kjøbenhavns Volde vajede endnu det 
danske Banner, nemlig paa Lolland fra den lille Befæstning Nakskov, 
i Holsten fra de ikke meget større Fæstninger Rendsborg, Krempe 
og Gliickstadt, og endelig fra Kronborg. Af disse kunde Nakskov, 
som laa fjernt fra den egentlige Krigsskueplads, for Tiden kun have 



*) Den 26de August 1658 belægger Hertug Adolph Wilhelm af Sachsen-Weimars 
Rytterregiment Thy og Mors, og i de nærmeste Dage der omkring rykker 
Oberst Heederns Regiment ind i Hvetbo-, Øster- og Vesterhanherreder, medens 
Eberhard Putkamraer med sine Tropper belægger Børglum-, Vennebjerg- og 
Dronninglund- Herreder. 

ringe Betydning, men paa de holstenske Fæstninger laa der saa meget 
desto større Vægt. Faldt disse i Fjendehaand, vilde Kurfyrsten af 
Brandenborg, der forudsattes at ville komme os til Undsætning, paa 
sin Marsch op gjennem Halvøen paa en betænkelig Maade være 
truet i sin Operationslinie, medens de netop nu ydede ham Støtte 
og gav ham fast Fod i Holsten. 

Hævdelsen af Kronborg i danske Hænder var af endnu højere 
Værd af Hensyn til den anden Magt, som man ventede at se som 
Forbundsfælle, nemlig Holland. En hollandsk Hjælpeflaade til Und- 
sætning for Kjøbenhavn vilde næppe, støttet fra Kronborg af de Danske, 
have nogen Vanskelighed ved at bryde igjennem den svenske Flaade, 
der spærrede den Sundet, hvorimod et saadant Gjennembrud, naar Fæst- 
ningen var i Svenskernes Magt, kunde blive yderst vanskeligt, ja maaske 
umuligt. Ogsaa andre Hensyn bidrog til at hæve Kronborgs Betyd- 
ning; fra det omliggende Lehn vare store Værdier, saavel rede Penge 
som Kostbarheder, sammenhobede bag Fæstningens Mure. Gled 
Slottet ud af de Danskes Hænder, vilde ikke alene disse Skatte være 
tabte, men, hvad der var værre, man var udsat for, at de svære 
Kanoner fra det erobrede Kronborg førtes bort og rettedes imod 
Kjøbenhavn. 

Saaledes griber Kampen om Kronborg ved sine Følger dybt 

ind i Begivenhederne ved Kjøbenhavn, Kronborgs Belejring er næsten 

» 

som et Blad af Hovedstadens. Et Blik paa Fæstningens ydre og 
indre Tilstand, forinden Kampen skildres, vil derfor næppe være paa 
urette Sted. 

Som bekjendt skyldes Anlæget af Kronborg Slot med tilhørende 
Fæstningsværker Kong Frederik II. Den gamle Borg ved det nord- 
lige Indløb til Øresund, Krogen eller Ørekrog, der ikke længere svarede 
til sin Bestemmelse, at. vogte Toldrettighederne i Sundet og forbyde 
fjendtlige Flaader Adgang til Helsingørs Rhed, lod han kort efter 
Syvaarskrigens lykkelige Tilendebringelse nedrive, og i dens Sted, men 
noget sydligere og paa den yderste Pynt af den fremspringende 
Odde, opførte han Kronborg. 1585 lagde han den sidste Haand paa 
dette sit Yndlingsværk, der, knejsende ved Østersøens Port, med 

Rette maatte staa for ham som et glimrende og stolt Symbol paa 
hans og Danmarks Magtstilling, paa Herredømmet over Østersøen. 

Selve Slottet bestaar af 4 Længer, dannende et Kvadrat, byggede 
af lutter hugne Sten af gullandsk Granit og med et Taarn i hvert af 
de 4 Hjørner. Taamene have hængende Gallerier og andre Prydelser 
efter gothisk Bygningsmaade. Slottet rummer i sine bombefrie 
Hvælvinger rigelig Plads til en Besætning paa 1000 Mand. 

Udenom Slottet gik en Jordvold, dannet som en uregelmæssig 
t'irkant med smaa Bastioner i Hjørnerne. De to Sider af denne Fif- 
kant vendte mod Søen, de to andre — den sydlige og den vestlige 
Front — der viste ind mod Land, vare forsynede med brede, vand- 
fyldte Grave. Endelig var der foran hver af de mod Land vendende 
Fronter anbragt et lille fremspringende, trekantet Værk, en saakaldet 
Halvmaane, og mod Søsiden var der til Skjærm mod Bølgeslaget 
anbragt Pælerækker og talrige Stenkister. 

Dette var i alt Væsentligt Fæstningens Ydre 1658. Men Tidens 
Tand havde sat sine Mærker, Kronborgs Befæstning havde delt 
Skjæbne med Landets øvrige Forsvarsvæsen, og om end Slottets 
Granitmure stod fast, vare de øvrige Værker dog stærkt forfaldne. I 
Erkj endelse heraf og af den Vigtighed, som Fæstningen havde, søgte 
Regeringen ogsaa, da man havde rettet sig noget efter det bedøvende 
Slag, der var tilføjet Landet ved Roskildefreden, efter fattig Evne 
at raade Bod paa Manglerne. I sidste Halvdel af Juni Maaned blev 
der udstedt Ordre til Hans Schack og Hofmarsken Johan Chri- 
stopher Kørbitz om, ledsagede af Bygmester Albert Mathiesen 
og Ingeniør Gotfred Hoffmann, at begive sig til Kronborg for 
med den derværende Slotsherre og Borgmesteren i Helsingør at pleje 
Raadslagning om, hvorledes den »Brøstfældighed«, der fandtes paa Fæst- 
ningen, bedst kunde afhjælpes. Efter at Kq^imissionen havde fuld- 
ført sit Hverv og herom givet Indberetning til Kongen, blev der den 
28de Juli sluttet Akkord med Borgmester Niels Hansen, at han 
skulde lade følgende nye Arbejder udføre, nemlig en ny Svingelport 
med tilhørende Stakitværk og Palissader, 2 nye Batterier, det ene ved 
Svingelporten, det andet ved Skibsbroen, ny Vindebro til Slottet med til- 
hørende Faldebro; endvidere skulde han istandsætte 53 Stenkister mellem 

Svingelbroen og Slotsbroen og Batteriet lige overfor Fæstningsporten, 
Herfor skulde der tilkomme ham 8000 Rdl , og Halvdelen blev ham 
strax som Forskud udbetalt af Helsingør Toldkiste. Kommissionen 
fremhævede endvidere den beklagelige Mangel af Udenværker for 
Fæstningen — hvilket Savn allerede Christian IV havde havt 
Øje for — og foreslog, at der i kort Afstand fra Slottet skulde 
drages en Forskansning tvers over hele den Pynt, hvorpaa den egent- 
lige Befæstning laa. Kommissionen havde først tænkt sig, at dette 
skulde ske ved Anlæg af 2 Hornværker, hvortil Hoffmann havde 
leveret Tegning, men det ændredes derhen, at et Hornværk skulde 
anlægges nærmest Kattegattet, derpaa en Bastion i Midten og endelig 
nærmest Øresund en halv Bastion, og at samtlige Værker skulde forbindes 
med rette Linier. Kongen bifaldt Forslaget og den 4de August afgik 
Bygmesteren ved Kjøbenhavns Fæstningsværker, den for sin tragiske 
Skæbne senere saa bekjendte Oluf Steenvinkel, ledsaget af sin 
Konduktør, til Kronborg for at forestaa disse Værkers Anlæg. De 
trufne Foranstaltninger kom dog for sent til at yde Kronborg nogen 
virkelig Nytte ; Fredsbruddet fulgte saa hastigt paa, at hverken Steen- 
vinkels eller Borgmesterens Arbejder tilnærmelsesvis vare fuldførte, 
da Wrangel med sin Belejringshær stod foran Portene^). 

Kronborgs Kanonbestykning og Ammunitionsforsyning var rige- 
lig og komplet. Hvad der kunde mangle eller ønskes erstattet af 
enkelte Pjecer, havde Slotsherren faaet Paabud om at udtage af det 
skaanske Artilleri fra Landskrona og Helsingborg, der i Begyndelsen 
af Juli Maaned overførtes til Kronborg — medens Resten sendtes 
til Kjøbenhavn — og al Ammunitionen til dette Artilleri forblev paa 
Slottet. 

Af Levnetsmidler var der ligeledes rigeligt Forraad. Den 27de 
Juli var Slottet blevet fuldstændig provianteret paa sædvanlig ordonnans- 
mæssig Maade, og ved Efterretningen om Fredsbruddet faldt det ikke 



^) Umiddelbart efter Kronborgs Erobring fik Dahlberg Ordre til strax at sætte 
disse Udenværker ligesom den hele Befæstning i komplet Stand. Sund- 
tolden afgav hertil de fornødne Penge, Bønderne i Kronborg Lehn Arbejds- 
kraften. De af Dahlberg anlagte Udenværker bestod af 2 hele og 2 halve 
Bastioner. 

vanskeligt for den i Øjeblikket ikke truede Fæstning at skaffe Overflod 
af Proviant tilveje fra det omliggende Lehn og fra de paa Rheden 
værende Kjøbmandsskibe. En længere Belejring kunde derfor, hvad 
dette Punkt angik, uden Frygt imødeses. 

Derimod var Besætningen yderst svag og ringe. Alt i alt, 
Infanterister, Bøsseskytter, Konstabler og nogle Ryttere, udgjorde 
Styrken knap 400 Mand, over hvilke Oberstløjtnant Carl Bruno w 
førte Kommandoen, dog under Slotsherren Christopher Bille, 
kongelig Lehnsmand over Kronborg Lehn. Infanteriet var formeret 
i 3 Kompagnier, nemlig Oberstløjtnantens eget Kompagni og 2 
andre under Kommando af Kaptejnerne Mormand og Christopher 
Gedde. Arkelimester var Peder Iversen, Vagtmester Svend Mikkelsen. 

I disse Kommandoforhold indtraadte der en Forandring den 
8de August, da Kongen paa Efterretningen om Carl Gustavs 
Landing udnævnte Oberst Poul Beenfeld, hidtil Chef for det 
gamle jydske Regiment Fodfolk, til Øverstbefalende over Garni- 
sonen og Kommandant paa Fæstningen og gav ham Ordre til 
strax at afgaa til sin nye Post. Brunow blev ansat under ham som 
Næstkommanderende. Denne Foranstaltning viste sig uheldig i sine 
Følger. Brunow, der var en dygtig Officer og meget afholdt af 
Soldaterne, følte sig krænket og tilsidesat ved, at den direkte Kom- 
mando var tagen fra ham, og stillede sig fjendtlig til den nye Kom- 
mandant, der paa sin Side, da Christopher Bille forblev paa Slottet, 
troede sin Myndighed begrænset af denne, som han betragtede som 
Kronens Repræsentant. Billigvis kan dette dog ikke bebrejdes 
Regeringen, mindst paa en saa bevæget Dag som den 8de August. 
Fra dens Standpunkt maatte det findes naturligt, at en saa ansvars- 
fuld Post blev overdragen til en Officer af højere Rang, tilmed naar 
denne ansaas for duelig og krigserfaren, og om nogen Deling eller 
Formindskelse af Ansvar for den nye Kommandant har der ikke 
været Tale — tvertimod er det Modsatte tydelig udtalt. Forud for 
Beenfeld vare Axel Urup og Rigsraad Otto Krag ilede til Kronborg. 
De skulde kaste et Blik paa Fæstningens Tilstand og forvisse sig 
om, at Christopher Bille med Iver drev paa Provianteringen, og 

dernæst skulde de, som Skik og Brug var, fremstille den nye 
Kommandant for Garnisonen. Ved denne Lejlighed blev den Skrivelse 
fra Kongen, hvorefter Beenfeld skulde overtage Kommandoen, kund- 
gjort. Den lød saaledes: »Obrist Beenfeldt skal strax begive sig til 
vores Fæstning Kronborg og derinde kommandere, hvis Soldateske 
der findes og hannem herefter vorder tilsendt, og skal han holde 
samme Fæstning imod al fjendtlig Gevalt, saasom det sig en ærlig 
Soldat egner og anstaår og det til den yderste Mand, og ingen 
andens Ordre parere, samme Fæstning til nogen at overlevere, ihvo 
det og være kunde, uden han bekommer vores egen underskrevne 
Ordre. Friderich. < 

Klart og utvetydigt havde Poul Beenfeld faaet det skjønne Slot 
overleveret; det stod til ham, med hvad Skrift han vilde indtegne sit 
Navn i dets Aarbog^). 



V. 

Tidlig paa Formiddagen den 12te September, »just som Prædiken 
skulde begyndec, forskrækkedes man i Kjøbenhavn over den usæd- 
vanlige Heftighed, hvormed Kanonaden lod sig høre, navnlig paa 
den nordostlige Front. Nogen Storm eller direkte Trusel mod Fæst- 
ningen betød det dog ikke, det rungende Kanondrøn var tvertimod 
en Slags fredelig Akt. Det var den svenske Flaade, der skød Glædes- 
salver og ligesom satte Musik til den Takkehymne, som Belejrings- 
hæren istemmede i Anledning af, at Wrangel havde triumferet og 
tvunget Kronborg Slot til Overgivelse. 

Uhyggelige nok vare imidlertid de samme Glædessalver, thi 
man kunde ikke være i Tvivl om, at de dannede Forspillet til et 
Efterspil af en alvorligere Art. 



*) Forf. havde forbeholdt sig senere i en egen lille Afhandling at fremstille Kron- 
borgs Erobring, hvilket han dog ikke fik fuldført. Derimod har han i Danske 
Magasin 5te Række I meddelt en Række interessante Aktstykker vedrørende 
denne Begivenhed. Udg. Anm. 

Og saaledes forholdt det sig ogsaa. Saasnart Kronborg for- 
svarlig var bleven forsynet med Mandskab, Skyts og Proviant og de 
forberedende Arbejder til at sætte Slottet i krigsdygtig Stand vare 
paabegyndte, hastede Carl Gustav med at lade dets Erobrere 
vende tilbage foran Kjøbenhavn for at fylde de udtyndede Linier 
og paany tage Stilling i Løbegravene. Kosteligt Bytte havde 
Tropperne gjort paa Kronborg, men det for Carl Gustav værdi- 
fuldeste var 70 Stykker Skyts, Kanoner og Morterer, af hvilke de 
bedste og sværeste medførtes til Kjøbenhavn, hvor Batteri ved 
Batteri nu blev anlagt for at tage imod dem. Særlig Virkning 
lovede man sig af to Morterer, den ene, 6opundig, kaldet den 
brandenborgske Løve, den anden, 7opundig, kaldet den brunsvigske 
Buk, men til stor Glæde for Kjøbenhavneme sprang »Bukken« 
allerede ved det tredie Skud, Svenskerne gjorde med den. Men endda 
var der nok tilbage, og omtrent fra den 20de September ses der — 
foruden de faste Batterier paa Vesterbro, ved Ladegaarden, foran 
Ravnsborg og ved Vartov, monterede med over 40 Stykker tildels 
af det sværeste Skyts — paa Vest- og Nordfronten at være anlagt 9 
Batterier å 7 Pjecer til Voldenes umiddelbare Beskydning. 10 Regi- 
menter Rytteri og 12 Regimenter Fodfolk dannede Forbindelses- 
leddene i den Jernring, der saaledes nu var lagt om den danske 
Hovedstad. 

Modet tabte man dog derfor ikke i Kjøbenhavn — de talrige 
med usvækket Kraft fortsatte Udfald vise det tilfulde — men det var 
intet Under, om man nu, da Beskydningen blev voldsommere. Vagt- 
tjenesten mere anstrengende. Mundrationerne knappere, under dette 
Fjendens omspændende Favntag begyndte ligesom at trække Vejret 
tungere og at se længselsfuldt hen til dem, der regnedes for Allierede 
og da først og fomemlig til Holland. Dette Land var pligtigt til at 
yde Hjælp ifølge det af Corfitz Ulfeld 1649 afsluttede Forsvars- 
forbund^), der vel 1653 var undergaaet væsentlige Indskrænkninger, 
men senere i 1656 og navnlig i 1657 paany var traadt i fuld Kraft, 



^) Forbundstraktaten bestemte bl. A., at 19 Orlogsskibe med 4000 Soldater 
ombord skulde sendes det først angrebne Land til Undsætning i Løbet af 3 
Maaneder. 

endog i udvidet Form. Vilde de nederlandske Generalstater monstro 
opfylde deres Forpligtelser, navnlig nu, da Kronborgs Fald havde 
gjort Adgangen til Sundet yderst vanskelig? Dette var det store 
Spørgsmaal, som satte Sindene i den stærkeste Spænding og vel 
egentlig betvivledes af de Fleste, dog ikke af Kongen, der nærede 
en klippefast Tro paa, at Hjælpen vilde komme. 

Holland var, som vi vide, uopholdelig blevet manet om Hjælp 
af Frederik III, saasnart han erfarede Carl Gustavs Landgang. Did- 
hen ilede, foruden v. Beuningen, Kongens Kammerskriver Christopher 
Gabel, da han erfarede det listige Bedrag, han havde været udsat for 
i Kiel, og fra Helsingør gav en anden hollandsk Diplomat, Jacob 
le Maire, den 12te August sin Regering nærmere Oplysninger om 
den svenske Konges Marsch og formodede Hensigter. Hvem af 
disse Mænd der kom først med Budskabet, ses ikke. bestemt — 
den 17de August kjendtes imidlertid Begivenheden i Haag, den 
22de August havde de derværende danske Afsendinge, Peder 
Charisius og Henrik Rosenvinge, officielt Foretræde hos 
Generalstaterne, og i Slutningen af Maaneden ses v. Beuningen at 
være hjemkommen — men Alt gik ud paa det Samme: det danske 
Riges Tilværelse hang i en Traad, Hjælp var paatrængende nød- 
vendig. 

Efterretningerne kom aldeles overraskende og vakte stor Uro og 
Bestyrtelse overalt i de nederlandske Fristater, men til Lykke tøvede 
'dets daadkraftige Regering, i hvis Spidse den berømte Jan de Witt 
dengang stod, ikke et Øjeblik med at tage sit Parti. Allerede 
den 30te August havde Provinserne Hollands og Vestfrieslands Om- 
budsmænd, ansporede af v. Beuningens Forsikring om, at Kjøben- 
havn ganske bestemt vilde værge sig til sidste Mand, taget den Be- 
slutning, at der skulde ydes Danmark fuld Undsætning efter Alliance- 
traktatens Ordlyd, og Dagen efter blev det med Tilslutning fra de 
andre Provinser i Generalstaternes Raadsforsamling vedtaget, at en 
Flaade paa 40 Orlogsskibe foruden Brandere og Avisoskibe hurtigst 
muligt skulde afgaa til Øresund. Til Chef for Flaaden bestemtes 
Admiral Jacob van Wassenaer Obdam, en Søkriger af første 

Rang, der desuden særdeles vel kjendte de danske Farvande, og 
under ham skulde Viceadmiralerne Witte Cornelissen de Witt og 
Peter Florissen kommandere. Den 4de September blev Wassenaers 
Instrux udfærdiget og alle øvrige Detailler fastslaaede med Hensyn til 
Kjøbenhavns Proviantering ogUndsætninij med Landtropper. Styrken 



Jacob van Wasseiuer Obdim. 

af disse blev foreløbig bestemt til 2200 Mand Infanteri, fordelte paa 
30 Kompagnier, under Anførsel af Oberst Puchler. Den lode 
September laa allerede 18 store Skibe sej'Iklare ved Vlye, den 12te 
hele Flaaden, og den 14de modtog Wassenaer en bebrejdende 
Skrivelse, fordi han ikke allerede var i rum Sø, hvilket imidlertid var 
ham en Umulighed paa Grund af indtruffen Modvind. 

Den resolute Optræden, Hollænderne lagde for Dagen ved 
denne Lejlighed, og den Kraft, de vedblev at sætte ind paa at 
komme deres betrængte Allierede til Hjælp, vil stedse staa som et 
lysende Exempel for Forbundsfæller i lignende Tilfælde og kan fra 
dansk Side ikke noksom paaskjønnes. Ganske vist vare Hollændernes 
Særinteresser i Østersøen efter al Sandsynlighed i høj Grad truede, 
hvis Carl Gustav blev Herre over de danske Sunde, men dels lovede 
han dem Guld og grønne Skove og alle mulige Handelsfordele, hvis 
de vilde finde sig i, at han gjorde det af med Danmark, og dels 
maa det vel erindres, at det af Hensyn til England og dets frygtede 
Overhoved, Oliver Cromwell, var en yderst betænkelig Sag for 
Hollænderne at vende deres Vaaben mod Carl Gustav til Gunst for 
Danmark. I England var nemlig Stemningen, indblæst af Cromwell, over- 
ordentlig fjendsk mod de Danske ^). Med den ham egne fanatiske Reli- 
giøsitet angav Cromwell Grunden hertil at være den, at Danmark, ved i 
1657 at erklære Carl Gustav Krig og derved tvinge denne til at for- 
lade Polen, havde standset den protestantiske Læres Udbredelse. Han 
saa ikke alene en født Fjende i Frederik III, fordi denne, en 
kjcdelig Fætter til Kong Carl, som Cromwell havde ladet henrette, 
naturligvis med Afsky betragtede det puritanske Regimente, men han 
havde ogsaa anden skjellig Aarsag til Uvillie. Den danske Regering 
havde saaledes 1652 tilladt sig betydelige Overgreb ved Beslag- 
læggelse af engelske Kjøbmandsskibe, der søgte Tilflugt og Fristed 
ved Kjøbenhavn, og da Gesandten Bradshaw, Cromwells Ven, kom 
for at ordne denne Sag, blev han behandlet med haanende Foragt. 
Ogsaa er det forstaaeligt, at Danmarks Forbindelse med Holland, 
Englands Rival paa Verdenshavene, i høj Grad maatte være Cromwell 
en Torn i Øjet. Endnu mere end dennes Had til Danmark kunde 
hans Venskab med Carl Gustav give Holland Anledning til Frygt. 
Det var vitterligt, at der efter den svenske Rigsraad Christer Bondes 



^) I alle Indberetninger til og fra de engelske Ministre og andre høje Embeds- 
mænd i denne Trængselstid for Danmark vrimler det med ulykkespaaende Rygter, 
saasom: »at Kjøbenhavn har overgivet sig«, »at Kongen er tagen tilfange paa 
Flugten« osv., i Reglen ledsaget med Glædesytringer over, at det gaar os 
saa ilde. 

Sendelse til England 1655 var indtraadt et meget intimt Forhold 
mellem dette Land og Sverige), og utænkeligt var det derfor ikke, 
at Carl Gustav havde Cromwells Billigelse til at overfalde Danmark, 
og at en Deling af dette Land stod for Døren*). Cromwell vilde i 
saa Tilfælde utvivlsomt ikke lade sin Allierede i Stikken. At Jan 
de Wit ogsaa nærede alvorlig Frygt for, at slige Aftaler kunde være 
trufne, ser man af hans Breve til den i London værende nederlandske 
Afsending, for hvem han gjentagende bringer dette Æmne paa Bane 
med Paalæg om at udforske Sammenhængen. Dette lykkedes vel 
ikke for Gesandten, men det fik ogsaa snart mindre at betyde, thi 
til Lettelse for Holland og til Lykke for Danmark døde Cromwell 
den 3die September, og dermed svandt foreløbig Frygten for en 
energisk Indgriben fra Englands Side i de nordiske Kongers Kamp. 

Imidlertid laa den med saa stor II og Anstrengelse udrustede 
Flaade til Hollændernes Sorg fremdeles stille ved Vlye. General- 
staterne sendte Bud paa BCd til Frederik III om, at Flaaden var sejl- 
klar og i bedste Orden, men at der var Modvind. Forgjæves havde 
de søgt ved Bugsering at bringe Skibene ud i rum Sø. Den 29de 
September skrive de, at de vel have erfaret, at Kronborg har 
kapituleret, men Kongen maa ikke tro, at det har nedslaaet deres 
Mod; naar Børen blot vilde føje sig, skulle de nok naa igjennem til 
Kjøbenhavn, som de haabe endnu i nogen Tid maa kunne værge sig 
med samme Tapperhed som hidtil. 

Det var virkelig, som om Skjæbnen ved denne Vindens Ugunst 
vilde sætte Kjøbenhavn yderligere paa Prøve og give Byen Lejlighed 
til at lade sine Forsvareres Standhaftighed og Udholdenhed træde 
end stoltere frem. Den sidste Uge i September og Begyndelsen af 
Oktober var maaske den farligste Tid under hele Belejringen for den 
indesluttede By. Artillerikampen rasede da med en Heftighed som 
ingensinde tilforn eller senere; det var en Styrkeprøve mellem 
Fæstningens og Belejrernes Kanoner, i hvilken begge Parter anstrængte 



') Den 17de Juli 1656 afsluttedes Traktat mellem Landene paa gunstige Vilkaar 

for Sverig. 
^) At en saadan Deling 1657 var foreslaaet af Carl Gustav, vide vi fra Indledningen 

(Side 16), og i Efteraaret 1658 gjenoptager han Tanken. 

sig til det Yderste. Vestfronten var som hidtil den, der var værst 
faren. Farvergadens Bastion, kraftigt understøttet af »Truget« i 
Kallebodstrand, holdt imidlertid tappert Stand paa den yderste Fløj, 
og Kampen stod her omtrent lige; Vesterports særdeles stærkt ud- 
satte Bastion og Voldlinie holdt det ogsaa nogenlunde gaaende, 
derimod havde Svenskerne fuldstændig Overtaget ligeoverfor den i 
Vinklen liggende Helmers Bastion med tilstødende Kurtiner, og det 
danske Artilleriforsvar maatte her tilsidst ganske indstilles. Til Gjen- 
gjæld lykkedes det Svenskernes arge Fjende, »Hunden« i Sundet, 
assisteret af Østerports Kanoner, fuldstændig at tage Magten fra det 
store svenske Batteri ved Vartov. 

Jevnsides med Artillerikampen gik en Række Udfald, som de 
Belejrede, deres Princip tro, stedse fortsatte med. Som de mærke- 
ligste af disse, der næsten alle vare satte i Værk og ledede af Gylden- 
løve personlig, skal anføres Udfaldet den 30te September gjennem 
Nørreport, fra hvilket hjembragtes et større Bytte af det haardt 
savnede Brændselsmateriale, et andet den iste Oktober gjennem Øster- 
port og endelig et glimrende Udfald den 4de Oktober gjennem Vester- 
port mod den »haardt« foran Bastionen liggende svenske Ravelin. 
Under disse Kampe, der paa begge Sider kostede meget Blod, 
havde Svenskerne at beklage Tabet af deres øverste Infanterigeneral, 
Jacob Casimir de la Gardie, en ved sin Æt, sine Talenter og 
sine ridderlige Egenskaber lige ypperlig og udmærket Mand^). Han 
faldt den 7de Oktober, ramt af en Kanonkugle fra Prammen, just 
som han tilligemed Felttøj mesteren, Erik Stenbock, tog en ny anlagt 
Skanse udfor Vesterport i Øjesyn. 

Den 8de Oktober om Morgenen fik man Efterretning om, at 
det efter længere Tids forgjæves Anstrængelse endelig var lykkedes 
Carl Gustav at gjøre Landgang paa Amager, hvor Generalmajor 
Fersen foreløbig havde sat sig fast og forskanset sig ved Dragør. 
I Løbet af Dagen vare 1500 Mand Fodfolk og 500 Ryttere land- 
satte og naaede frem til Taarnby og Kastrup. Dette var et meget 



Søn af Rigsmarsken Jacob Pontussen de la Gardie og den skjønne Ebba Brahe, 
Gustav Adolphs Ungdomselskede. 

ubehageligt Budskab; thi dels vilde man nu paa en uhyggelig 
Maade være truet i Ryggen, dels var Amager et næsten uund- 
værligt Forraadskammer for Kjøbenhavn. Heldigvis begyndte den 
hollandske Flaade, skjøndt endnu langt i det Fjerne, at virke. Paa 
Efterretningen om, at den var under Opsejling, turde Carl Gustav ikke 
have sine Skibe spredte og gav derfor allerede den lode Oktober 
Ordre til, at Tropperne skulde forlade Øen, samtidig med at denne 
afbrændtes ned til Grunden. Dette Tilbagetog fandt dog ikke Sted 
uden Forhindring. I Kjøbenhavn havde man faaet Nys derom og 
tillige erfaret, at Carl Gustav selv opholdt sig paa Amager; Frede- 
rik III vilde ikke lade denne Lejlighed gaa ubenyttet hen til at 
se sin Fjende under Øjne. I Hast samles en udvalgt Skare af 
Ryttere, Dragoner og letbevæbnet Fodfolk med 4 Feltpjecer ; i Spidsen 
for denne Skare og ledsaget af alle sine fornemste Krigsøverster ind- 
henter Kongen den svenske Bagtrop ved Hollænderbyen og tilføjer 
den et totalt Nederlag. Carl Gustav, der selv befandt sig her, var 
paa et hængende Haar bleven tagen tilfange og frelstes kun ved, at en 
Oberstvagtmester, Gustav Lejonhjelm, med sig og sin Trop helte- 
modig opofrede sig, saa at deres Konge fik Tid til at undslippe. 

Først den 7de Oktober var det lykkedes den hollandske Flaade 
at bryde ud af sit ufrivillige Leje ved Vly, og nu gik det, saa hurtig 
den vexlende Vind tillod det, ad Danmark til. Den 20de passeredes 
Skagen, og den 22de naaede man Sjællands Nordkyst, men her blev 
Vinden atter saa kontrær, at Flaaden, der talte 38 store og nogle 
mindre Orlogsmænd foruden talrige Kjøbmandsskibe , ladede med 
Proviant, ikke kunde staa Sundet ind, men maatte gaa til Ankers 
i Hornbæksbugten, hvor den forblev liggende til den 29de Oktober. 

I Sundet ud for Helsingør laa den svenske Flaade under Carl 
Gustav Wrangel og ventede paa sin Modstander. Den var 43 
Orlogsskibe stærk, foruden Brandere, og inddelt i 4 Eskadrer: den 
iste paa 11 Skibe, kommanderedes af Rigsadmiralen selv, den 2den 
paa 12 Skibe af Admiral Clas Bjelkenstjerna, den 3die paa 12 
Skibe af Viceadmiral Henrik Sjø hjelm og den 4de paa 8 Skibe 
af Kommandør Gustav Wrangel den Yngre. De tre første 
Eskadrer dannede den egentlige Kamplinie, spærrende Sundet midt- 

Strøms, den 4de Eskadre laa under Hveen som Reserve med det 
Hverv at gjøre det af med de hollandske Skibe, der slap igjennem, 
og maaske ogsaa for at spærre de danske Skibe Vejen til Val- 
pladsen, forsaavidt disse skulde kunne løbe ud. Paa begge Sider af 
Sundet, ved Helsingborg som paa Kronborg og ved Helsingør, vare 
Kystbatterierne satte istand, og paa Kronborg opholdt Carl Gustav 
sig i egen Person tilligemed hele sin Hofstat for at være Vidne til 
Hollændernes forventede Nederlag. Svenskerne havde først, da de 
saa Obdam ankre op i Hornbæksbugten, havt under Overvejelse, 
om det ikke vilde være rigtigt at benytte den for dem gunstige 
Vind til at angribe ham der, og der var Stemning herfor i F^laaden, 
men Tanken blev atter opgiven, da et saadant Angreb med Nød- 
vendighed maatte tvinge Holland til aabenbar Fejde mod Sverig. 
Heller ikke kunde man bestemt vide, hvor vidtrækkende Obdams In- 
strux var; muligvis betænkte den hollandske Admiral sig paa at sætte 
sin Flaade paa Spil, og hvis han kom, havde man al Udsigt til et 
godt Udfald. 

Tilvisse var det heller ikke nogen lystelig Opgave for Obdam 
under disse Forhold at passere den kun Y2 Mil brede Snevring, men 
han havde Ordre til for enhver Pris at undsætte Kjøbenhavn og at 
angribe den svenske Flaade, hvor han traf den. Da Vinden den 
29de sprang om, var den djærve Kriger heller ikke sen med at 
fylke til Slag; mellem Kl. 8 og 9 Formiddag stod han med en 
frisk Nordenvind ind ad Sundet. Flaaden var inddelt i en Avant- 
garde under de Witt, Hovedstyrken under Op dam selv og en 
Arrieregarde under Florissen. Det var foreskrevet Avantgarden, 
at den skulde gaa tæt ind under den skaanske Kyst, give Strand- 
batterierne ved Helsingborg det glatte Lag og derpaa dreje Styrbord 
over, saaledes at den kom paa Linie med Hovedstyrken, der holdt 
Kurs midt i Farvandet. Den kjække de Witt udførte denne Manøvre 
med glimrende Held, Batterierne ødelagdes tildels, og Mandskabet 
tog forskrækket Flugten op i Byen; fra den svenske Kyst var ingen 
Fare mere at befrygte. Idet han nu paany holdt Kurs Sundet ind, 
stødte han paa den forreste svenske Eskadre under Wrangel, der 
manøvrerede for at tage Luven fra ham og afskære ham fra Hoved- 

styrken, men dette mislykkedes — Slaget var indledet til Gunst for 
Hollænderne. 

Snart raser Kampen over hele Linien, enhver af de store Orlogs- 
mænd, i Reglen ledsaget af en eller to mindre som Sekundanter, op- 
søger sig en Modstander, paa begge Sider kæmpes der med den 
største Tapperhed og Forbitrelse. Stedet, hvor Wrangels og de 
Witts Flagskibe, Victoria og Brederode, tørnede sammen, 
dannede Slagets Brændpunkt; der havde Anførerne ligesom sat hin- 
anden Stævne, og der omkring grupperede Kampen sig. Wrangel 
var den, der først bukkede under; Obdam selv kom de Witt til 
Undsætning, og i Forening tilredte de det svenske Admiralskib saa 
ilde, at det ikke kunde holde Søen, men til Wrangels største Harme 
maatte ty ind til Land og ankre op under Kronborg. Imidlertid 
havde Bjelkenstjerna lagt sig paa den anden Bov af de Witts 
Skib, og efter den hidsigste Fægtning, under hvilken de Witt faldt, 
maatte Brederode tilsidst stryge Flag, men sank umiddelbart derefter 
med Mand og Mus. »Admiralens livløse Krop var Bjelkenstj'emas 
eneste Bytte«, hedder det i Beretningerne. Bjelkenstjernas Skib var 
selv saa forskudt, at det maatte følge Wrangels ind under Kronborg. 
Florissens og Sjøhj'elms Eskadrer udkæmpede den sidste Strid; 
den hollandske Admiral faldt, men den svenske maatte vige, og for- 
gjæves spejdede Carl Gustav efter sin Reserve og Rigsadmiralen 
efter sin Frænde. Med sine 8 friske Skibe havde den unge Wran- 
gel maaske i dette kritiske Øjeblik kunnet gjøre Udslaget, men han 
udeblev. Mulig skyldtes dette Modvind, men sikkert er det i 
hvert Tilfælde, at han, i Modstrid med sin Instrux, undlod at til- 
føje den hollandske Flaade mindste Men paa dens Passage til 
Hveen og her ganske unddrog sig Kampen; Bebrejdelsen for at 
have svigtet sin Pligt og plettet det berømte Navn, han bar, maa 
derfor med Rette ramme ham. Mellem Kl. 2 og 3 gav Carl Gustav 
fra Kronborg Signal til sine Skibe, der fremdeles kæmpede tappert, 
men uden overordnet Ledelse, at de skulde afbryde Slaget og 
søge ind under Kronborg. Obdam var Herre paa Valpladsen. Af 
de 6 Admiraler, der havde holdt det blodige Møde, var han den 
eneste, hvis Stander endnu vajede. Med den urokkeligste Ro havde 

s. A. Sorensen. A 

han ledet hele Kampens Gang fra en Lænestol foran Kahytsdøren, 
plaget som han var af Gigt. »Fægtningen varede 5 å 6 Timer og 
syntes mig hel skarp«, siger han paa sit tørre Sømandssprog i sin 
Rapport, og han havde Ret, thi han havde mistet 5 Skibe og faaet 
flere ukampdygtige, hans 2 Admiraler og 5 Skibschefer vare faldne, 
800 Matroser og Soldater døde og saarede. Men han havde op- 
fyldt sit Hverv, han havde brudt den svenske Flaadelinie og undsat 
den belejrede By. Endnu inden han naaede Hveen med sine hullede 
Orlogsskibe, havde hans Transportflaade, da Kampen rasede heftigst, set 
sit Snit til at slippe igjennem under den svenske Kyst, og hilset med 
Jubel af de der for Modvind opankrede danske Orlogsskibe, stod den 
nu for fulde Sejl ind mod Kjøbenhavn. Christopher Gabel var den 
første Mand, der steg i Land for at bringe Kongen Glædesbudskabet. 
Den næste Morgen befaler Frederik III Sjællands Biskop at 
foranstalte Takkebøn afholdt i Kirkerne, saavel for den hollandske 
Succurs som for den hollandske Succes, og at lade synge Psalmen 
»O store Gud, vi love Dig«. Til Borgmestre og Raad skriver han: 
»Eftersom Fjenden haver opbrudt og sine Belejringsværker her for 
Byen forladt, saa haver I den Anordning at gjøre, at Klokkerne og 
Sejerværkerne her i Staden nu herefter som tilforn ringe og lade 
sig høre«. Og denne Tak og denne Glæde var fuldt paa sin Plads, 
thi vel havde Carl Gustav kun forlagt sit Hovedkvarter til Brøns- 
høj, og vel forestod der endnu Kjøbenhavn en lang Trængselstid og 
mangen blodig Dyst, men i Virkeligheden var ved den hollandske 
Undsætning den mest overhængende Fare fjærnet fra Hovedstaden og 
det danske Rige reddet fra den Undergang, hvortil det syntes viet. 



VI. 

Den 30te Oktober 1658 var, som sagt, en Festdag for Kjøbenhavn. 
Ikke alene havde Hollænderne Dagen forud bragt en over al Maade 
anselig Undsætning, bragt Hjælp i Tropper og rede Penge, Brød og 
Levnetsmidler til de mange Munde, der allerede i længere Tid saa 

temmelig havde været satte paa Sultekur, men deres Ankomst for- 
anledigede ogsaa Carl Gustav til at lade sin Belejringshær, der som 
en trykkende Mare nu i næsten 3 Maaneder havde ligget klods opad 
Voldene, for en Stund opgive Forsøget paa ad denne Vej at tvinge 
den gjenstridige danske Hovedstad til Ydmygelse og Underkastelse. 
Noget over Midnatstid rømmede Belejrerne i største Hast og Stilhed 
deres Løbegrave og Forskansninger for at trække sig tilbage til en 
samlet Stilling imellem Brønshøj og Utterslev; dog efterlodes i 2 
Dage en stærk Ryttertrop paa Valby Bakke, ligesom for at udæske 
til Slag og for at vise, at Tilbagetoget havde været frivilligt. 

Selvfølgelig blev Stillingen strax besat af vore Tropper, og i Ly af 
disse, under Kirkeklokkernes Klang og Kanonernes Glædessalver, 
strømmede Kjøbenhavnerne skarevis ud ad Vesterport for atter at 
trække frisk Luft og fryde deres Øje ved Synet af den forladte Lejr. 
»De kunde noksom formærke«, hedder det, »at de Svenske aabenbart 
vare gaaede bort i Konfusion og Skræk, thi Lejren var endnu fuld 
af alskens Kvæg og Husgeraad, som man ikke i Hastværket havde 
kunnet bringe med.« Dette kunde tyde paa, at der havde 
fundet en heftig Kamp Sted Eftermiddagen forud, hvilket nok fortælles 
et enkelt Sted, men hvad jeg ellers ikke har fundet bekræftet eller 
omtalt, maaske fordi det samtidig stedfindende Søslag i saa høj Grad lagde 
Beslag paa alles Tanker. I Oversættele lyder den omtalte Beretning 
omtrent saaledes: »Paa den Formodning, at Svenskerne (i Anledning 
af Hollændernes Ankomst) vilde forlade Stillingen foran Kjøbenhavn, 
bestemte man sig til at give dem en Afskedshilsen med paa Vejen, 
og fra Vesterport gjorde man desaarsag et stærkt Udfald samme 
Dag med 3000 Mand til Hest og Fods og angreb de svenske Værker 
fra alle Kanter. Den hidsige Fægtning varede 3 Timer. De Danske 
bemægtigede sig nogle Værker og nedhuggede med deres Morgen- 
stjerner og Leer Alt, hvad de traf, men de blev paany uddrevne af 
de Svenske, der fra alle Sider styrtede frem af deres Huler. Snart 
var det ene Parti, snart det andet Mester i Approcherne og Skanserne, 
Ingen vilde give den Anden Noget efter. Den sig nærmende Hjælp 
opmuntrede de Danske til ny Prøve paa deres Heltemod, de Svenske 

fægtede i Desperation for saa længe som muligt at forhale deres 

6* 

Undergang. Man kunde denne Dag ikke bringe i Erfaring, hvor 
stort Afbræk de Svenske havde lidt, men de Danske selv havde 
over 100 Mand Døde og Saarede; den følgende Dag udsagde Over- 
løbere, at denne Fægtning havde været lig med det store Udfald 
(den 23de August), og at de Svenske havde stort Tab.« Har dette 
Udfald fundet Sted, vil det være det tolvte i de 3 Maaneder, Belejringen 
hidtil havde varet. 

Flere af Carl Gustavs graanede Krigere have dog sikkert taget 
Uheldet ^ med filosofisk Ro, og paa en Hytte, hvori en af de svenske 
Brigadekommandører havde boet, fandtes saaledes følgende Indskrift: 
^Magnarum rerum, et si successus defuit, tamen conatus laudandus 
est«i, det er: »Forsøget paa at udføre store Bedrifter er rosværdigt, 
selv om det ikke krones med Held.« 

Kjøbenhavnernes Glæde over Svenskernes Afmarsch findes ud- 
trykt i Rim saaledes: 

Lystig, lad gaal 

Vor Fjende maa 

Fly hen bag Valby Bakke. 

Han efterlod, 

Hvor Hytter stod. 

Gæs, Grise, Spyd og Hakke. 

Den gamle Stad 

Var fro og glad 

Og gjorde sig et Gilde. 

Den 3die November paabegyndtes Sløjfningen af samtlige Fjendens 
Løbegrave, Batterier og Skanser, efterat Ingeniør Gotfred Hoffmann 
paa Kongens Befaling havde taget en Tegning af dem. 

Den store hollandske Transportflaade, 80 Sejlere stærk, der laa 
paa Rheden, lagde ogsaa stærkt Beslag paa Opmærksomheden, og 
travlt havde man i de følgende Dage med at modtage og beværte de 
hollandske Gjæster. Den 31te Oktober kom Chefen for de hollandske 
Landtropper, Oberst Peuchler (Piichler) iland, og blev sammen med 
Oberstløjtnanterne Haersholt, Mannshart og Armeveillers samt Oberst- 
vagtmestrene Nieuland, Santen, Ombres og Carry forestillet for Kongen 
paa Slottet. Nogle Dage efter, da Kvartererne vare istand, udskibedes 
ialt 2200 Mand Infanteri, fordelte paa 38 Kompagnier. De hollandske 
Soldater overtog derefter Vagterne paa Strækningen fra Rosenborg 

Have til Kastellet, hvilket skaffede de kjøbenhavnske Frivillige en 
saa betydelig Lettelse i Vagttjenesten, at Studenternes og Haand- 
værkssvendenes Korpser foreløbig helt blev fritagne, medens Hus- 
ejerne nøjedes med hver at stille én Karl paa Post. Sammen med Sol- 
daterne kom de i Søslaget saarede hollandske Sømænd, hvis Antal 
var meget stort, og Kongen udtalte Haabet om, at Kjøbenhavns 
Borgere vilde erindre, hvor Meget man skyldte disse Mænd, der 
med saa stor Tapperhed havde sat Livet ind for at komme Danmark 
til Hjælp. De blev altsaa bragte iland den 31te Oktober, og der 
skrives herom, at den Dag indrettedes »Kjøbmandskompagniets Huse, 
Bryggernes, Skomagernes, Skræddernes Lavshuse og andre Logementer 
til de mange Kvæstede, som kom fra Hollænderskibene. Dertil give 
godt Folk i Byen Sengedyner, somme Lagener, somme hele Senge 
med Tilhørende. Og skaffes dem tilbørlig Røgt ved Spisemestre, 
Køkkensker og Kvinder, som skulle røgte, saa og Bartskjærere, som 
skulle læge og tilsyne.« 

Selve den hollandske Orlogsflaade laa endnu under Hveen. Den 
kjække Obdam vilde vise, at han med sine forhullede og stærkt 
medtagne Skibe dog kunde holde Søen, og først den 3die November 
kom han efter en 2 Dages haard Kamp iland og var til Gjæstebud 
hos Kongen, der paa alle Maader søgte at hædre ham for hans stolte 
Bedrift. Den danske Eskadre var ved denne Lejlighed gaaet i Spidsen 
som Avantgarde, kommanderet af Admiral Henrik Bjelke paa Linie- 
skibet »Trefoldighed«, Viceadmiral Nicolaus Helt paa »Hannibal«, 
Kommandør Peter Bredal paa »Tre Løver« og iøvrigt bestaaende 
af de mindre Skibe »Norske Løve«, Kapt. Lenertson, »Graa Ulv«, 
Kaptejn Janson, »St Hans«, Kaptejn Søren Orning, og »Høienhald«, 
Kapt. Peder Jensen. Som det var at vente under saadanne Førere, 
var der kæmpet med Mod og Uforfærdethed ; 200 Mand af Kongens 
Livregiment til Fods gjorde Tjeneste paa Eskadren som Marinere. Ud- 
faldet af Træfningen var, at de Allierede erobrede to fjendtlige Skibe, 
medens 16 — 17 bleve jagede tilbage til Kronborg, og Resten undslap 
til Landskrona, der fra nu af blokeredes af Vore. 

Det tillidsfulde Haab, man nu paa Grund af sin Overlegenhed 
tilsøs begyndte at nære om at tilføje Fjenden alvorlige Knæk — »det 

har vel snart en Ende med,« hedder det i en Beretning af iste November, 
»at den svenske Konge er Verdens Overvinder og Herre paa Østersøen« 
— gik dog ikke i Opfyldelse. Der udfoldedes vel i denne Retning stor 
Virksomhed i den nærmeste Tid, og talrige Søexpeditioner med vidt- 
rækkende Maal for Øje sattes i Bevægelse, men der hvilede et forunder- 
ligt Uheld over dem alle, man kunde ikke faa dem til at gaa med 
samme Aplomb som Landtroppernes Udfald. 

Den 19de November kom saaledes den forenede Flaade for 
Landskrona Havn, medførende 4 store og talrige smaa Skibe, alle 
belæssede med Sten, for dermed at tilspærre Udløbet for de svenske 
Krigsskibe. Medens et af de store Skibe blev skudt i Brand, lykkedes 
det vel at faa de 3 andre sænkede, men det viste sig, at man i 
Taagen og Mørket havde forfejlet det rette Dyb, saa at Intet af 
Betydning udrettedes. Den 24de November om Aftenen afgik en 
Expedition med Fodfolk ombord til Kronborg for at overrumple 
denne Fæstning. Under Sejladsen opkom imidlertid uformodet et 
saa stærkt Uvejr, at Transportfartøjerne rev sig løs; Mandskabet 
maatte sættes iland ved Skovshoved, hvor det toges til Fange af 
Svenskerne, og Anslaget blev herved røbet. En stor Plan til atter at faa 
fast Fod i Skaane ved at bemægtige sig Malmøhus under et natligt 
Overfald, hvortil en stor Del af Borgerne havde tilsagt deres Med- 
virkning, sattes i Værk Natten mellem den 26. og 27. Decbr., men 
ved Saltholm løb et eller flere af de forreste Skibe paa Grund, og 
de andre tabte i Forvirringen den rette Kurs og maatte med ufor- 
rettet Sag vende tilbage. Som bekjendt havde dette den sørgelige 
Følge, at de fleste af de i Planen indviede Malmøboer, hvoriblandt 
Borgmestre, Raadmænd og Præster, blev tiltalte for Forræderi af den 
svenske Regering, og at nogle af dem efter længere Tids pinligt 
Forhør henrettedes paa Malmø Torv. En i Foretagendet delagtig 
kjøbenhavnsk Borger, Bartholomæus Mikkelsen, der boede bag 
Børsen, blev ligeledes henrettet i Malmø og hans Hoved tilsendt hans 
Enke. Ogsaa Corfitz Ulfeld blev af Svenskerne stærkt mistænkt for 
at være Medvider, om ikke Ophavsmand til Planen, og fra det Øjeblik, 
denne blev forraadt, var hans Rolle i Sverig i hvert Fald ud- 
spillet. 

Ved et Foretagende tilsøs af en noget anden Natur end de her 
omtalte, nemlig Afsendelsen af en lille Eskadre til Farvandene om 
Als for om muligt at skaffe Kurfyrsten af Brandenborgs Hjælpe- 
tropper, der nu stod i Sønderjylland, over til Øerne, havde Landet 
den Sorg at miste en af sine stolteste og djærveste Søkrigere, idet 
Eskadrens Chef, Peter Bredal, nu Viceadmiral, fandt Heltedøden 
for en fjendtlig Kugle, da han under en Træfning i Aissund den 
8de December stod i Begreb med at entre et fjendtligt Skib. 

3 Dage efter, den iite December, blev Gyldenløve, Bredals 
Jævnlige i mandig Tapperhed og Fædrelandssind, hans Overmand i 
Byrd, Stilling og Indflydelse, bortreven ved Døden — et Budskab, 
der selvfølgelig vakte endnu større Deltagelse trindt om i Landet, og 
ikke mindst i Kjøbenhavn, hvor den Afdøde var elsket og beundret. 
Gyldenløves Navn er, som vi vide, med saa uudslettelige Træk ristet 
ind i Kjøbenhavns Belejrings Historie, at nogle udfyldende, dog 
langt fra fuldstændige, Oplysninger om hans korte, men daadrige 
Livsbane formentlig ikke ville være uvelkomne. 

Kong Christian IV's Søn med Vibeke Kruse, Ulrik Christian 
Gyldenløve, blev født den 7. April 1630 paa Ibstrup, det nu- 
værende Jægersborg. Ligesom alle Christian IV's Børn fik han en 
omhyggelig Opdragelse og blev som ganske lille Dreng sat i Skole hos 
Magister Hans Lauritzen, der senere blev Professor ved Gymnasiet 
i Roskilde, men tidligere havde været »Skolemester« for de kongelige 
Frøkener, det vil sige Eleonore Christine og hendes Søstre. Hos 
Hans Lauritzen nød han Undervisning indtil sit tiende Aar, da han fik 
Magister Jens Dolmer til Skolemester. Gyldenløve synes at have 
været en opvakt Dreng med hurtigt Nemme og gjorde i Begyndelsen 
glimrende Fremskridt. Som Bevis herpaa kan tjene, at han 1642 i 
sit tolvte Aar holdt en latinsk Tale, der samme Aar blev trykt i Kjø- 
benhavn. Senere maa det dog vist være gaaet mindre godt med 
hans boglige Studier, thi, da ved Afslutningen af disse i 1647 Jens 
Dolmer kaldtes til Sognepræst ved Aarhus Domkirke, tiltaltes han 
for »nogle grove Excesser mod Ulrik Christian begangen«, og Kongen 
kasserede hans Udnævnelse, bl. A. fordi Dolmer havde forsømt sin 
Lærlings Undervisning. Mærkelig nok skulde Lærer og Elev senere 

komme i Berøring med hinanden under ganske forandrede og alvorlige 
Forhold, thi da Gyldenløve 1658 under Kjøbenhavns Belej'ring kom- 
manderede samtlige Udfaldstropper, fandt han Jens Dolmer ansat som 
Auditør ved det af Studenterne oprettede Korps. Efter sit mis- 



Ulrik Christian Gyldenløve. 

lykkede Forsøg paa at blive Præst havde Dolmer nemlig taget Bopæl i 
Kjøbenhavn, hvor han beskjæftigede sig med statsretlige Undersøgelser. 
Gyldenløves Uddannelse i boglig Lærdom afsluttedes endelig 
den 29. Decbr. 1647, paa hvilken Dag han efter kongelig Befaling 
og i Overværelse af Norges Statholder, Hannibal Sehested, blev 

underkastet Examination af Sjællands Biskop, Jesper Brochmand, Dr. 
Peder Winstrup og Hofpræsten Lars Jacobsen, der afgav Beretning 
til Kongen om Prøven. 

Christian IV elskede denne sin yngste Søn, der ogsaa i flere Hen- 
seender slægtede ham paa, og han lagde dette for Dagen paa mange 
Maader. Han forærede saaledes Drengen den Slægten Akeleie tid- 
ligere tilhørende Skinnerupgaard paa Fyen med tilliggende Gods 
og lod i Aarene 1636 — 46 Gaarden helt ombygge og forsyne med 
Taarn og befæstede Grave, hvorefter den fik Navnet Ulriksholm. 
I 1643 øgedes denne Besiddelse betydelig, idet Kongen da købte 
og forærede ham Hovedgaarden Østergaard, der laa i Nærheden 
af Ulriksholm. For at varetage Sønnens Interesser gav Kongen ham 
forst Anders Bille til Damsbo, den senere Rigsmarsk, til Formynder 
og derefter Sten Bille til Kjærsgaard. 

Da den gamle Konge døde den 28. Februar 1648, var Gyldenløve 
næppe i Hjemmet, og han er saaledes heller ikke bleven Vidne til 
den Forhaanelse, der tilføjedes hans Moder, som, paa Ulfeids Bud, 
strax efter Kongens Død blev udvist af Rosenborg, og, da hun faa 
Uger efter døde af Sorg, paa en simpel Arbejdsvogn ved Nattetid blev 
kjørt ud af Byen og jordet paa den nye Kirkegaard ved Nørreport. 
Allerede i Januar 1648 synes han, ledsaget af sin Hofmester, Memmius 
Burinus, at have begivet sig paa Rejser til fremmede Lande for at 
fuldende sin Uddannelse. For at søge krigerisk Daad og Virksomhed, 
som i saa høj Grad tiltalte hans fyrige og kjække Aand, tyede han, 
ligesom flere af hans ældre Brødre før ham, til Spanien, med hvilken 
Stat hans Fader stod i venskabelig Forbindelse, og hvor Datidens 
Krigskunst i alle dens Enkeltheder gjennem en snart halvandet- 
hundredaarig Krig havde udviklet sig til en høj Grad af Fuldkommenhed, 
I spansk Krigstjeneste naaede han næppe at komme til at tage Del 
i Trediveaarskrigen, men forøvrigt fik Afslutningen af denne vældige 
Krig i Oktober 1648 for saa vidt ingen Følger for ham, som Spanien 
nægtede at slutte Fred med Frankrig og endnu i en Række af Aar 
fortsatte Krigen ved Pyrenæerne og i Nederlandene. Som spansk Af- 
sending finde vi ham i Vinteren 1651 — 52 i Hertugdømmerne Holsten og 
Slesvig paa Hvervning af et betydeligt Troppekorps af Fodfolk og Ryttere 

til den spanske Regering, men da disse Rustninger kun kunde være 
rettede mod Frankrig, gjorde dette Lands herværende Gesandt, Chanut, 
Indsigelser herimod hos Frederik III, der maatte forbyde sin Halv- 
broder Hvervningen. Det blev derfor kun en meget ringe Styrke, det 
lykkedes Gyldenløve at føre med sig til Nederlandene. Det var uden 
Tvivl under dette Ophold i Hertugdømmerne, at Gyldenløve i Ham- 
borg havde det meget omtalte heftige Sammenstød med den senere 
saa bekjendte Kay Lykke, der havde været Kammerjunker hos den 
afdøde Christian IV. Gyldenløve beskyldte Kay Lykke for mere end 
tilbørligt at have været Redskab for Ulfeld i dennes uædle Hævn 
mod Gyldenløves Moder, og udfordrede ham til Duel. Mindre ridderlig, 
men af Hensyn til Gyldenløves frygtede Kaarde vistnok ganske 
klogt, undgik Lykke imidlertid Duellen ved at tage Flugten. 

I de følgende Aar førtes Krigen navnlig i Nederlandene og i 
Flandern, og Prins Ludvig af Condé, den saakaldte »store Condé«, 
der af Forbitrelse mod Mazarin havde forladt Frankrig og sluttet sig 
til sit Lands Fjender, havde her Overbefalingen over de spanske 
Hære. Under denne berømte Feltherre var der tilgavns Lejlighed 
for Gyldenløve til at lære Krigskunsten at kjende, og han lod ikke 
Lejligheden ubenyttet. Fra en Mængde af de talrige Træfninger, 
dristige Marscher og Overfald, som karakterisere denne Krig, nævnes 
»Baron Guldenlew« stedse med Anerkj endelse og Hæder, og man 
faar Indtrykket af, at han paa en Gang har været en forvoven, 
kløgtig og heldig Underanfører. 1654 var han Chef for et Rytter- 
regiment og beklædte Stillingen som Sergent- Major-General de Bataille, 
hvilket omtrent svarer til de senere Tiders Generalkvartermester. 

I samme Aar blev han imidlertid kaldt hjem til Danmark. Krigen 
med Sverig drev vel foreløbig over, da Carl Gustav jo foretrak først at 
vende sine Vaaben mod Polen, men Forholdet til Naboriget var dog 
stedse spændt, og brød Krigen ud, havde Fædrelandet den største 
Brug for saa krigsvant en Søn. Det beror sikkert paa en Mis- 
forstaaelse, naar det berettes af nogle Forfattere, at Frederik III i 
Begyndelsen ikke yndede sin Halvbroder; tvertimod viser Alt, at 
Kongen strax, trods Gyldenløves store Ungdom, fattede den største 
Tillid til ham og anvendte ham i nogle af Rigets vigtigste Ærinder. 

Og Frederik III, som saa saa skarpt, og som saa godt forstod at vælge 
sine Mænd, havde ogsaa her set rigtigt, thi Gyldenløve gjengjæidte sin 
Konges Gunst ved en aldrig svigtende Utrættelighed og Hengivenhed ; 
han var, som en samtidig Beretning udsiger: »sin Konge og sit Fædre- 
land i alle Maader tro, en Fjende til Døden af alt Forræderi.« 

Noget efter sin Hjemkomst udnævntes han til Befalingsmand 
paa Hald og toges strax i Brug i Hærvæsenets Tjeneste; han fik 
indført flere nyttige Forbedringer ved Troppernes Udrustning; saa- 
ledes skyldtes det Gyldenløve, at den lange Musket, hvormed det 
beredne Fodfolk, Dragonerne, hidtil havde været bevæbnet, erstattedes 
med det saakaldte »Fyrrør«, en kort Musket, forsynet med Hjullaas. 
1655 udnævntes han til Generalmajor og beordredes i dette Efteraar 
til at ledsage Anders Bille, Rigets Marsk, paa dennes General- 
mønstring over det jydske Landeværn. I Slutningen af det 
følgende Aar fik han af Kongen overdraget det delikate Hverv at 
møde Søsteren, Eleonore Christine, der var ankommen til Jylland 
og agtede sig til Kjøbenhavn; han skulde forbyde hende Adgang til 
Hoffet og med det Gode eller Onde formaa hende til at forlade 
Landet. Eleonore Christine har i sin livlige og kraftige Stil beskrevet 
dette højst ejendommelige og interessante Møde, der begyndte paa 
Storebelt og blev fortsat paa Slottet i Korsør, og man faar deraf et 
fortrinligt Vink til Forstaaelsen af Gyldenløves Personlighed. Hun, 
den forhen saa mægtige, nu landflygtige Søster, var naturligvis ikke 
ham blid, der skulde overbringe hende et krænkende Budskab fra 
deres fælles Broder, Kongen; men gennem hendes Vrede mærker 
man dog, at Gyldenløve var Situationen voxen, at han med Højhed 
forstod at hævde sin Stilling som en Konges Repræsentant, samtidig 
med at han stod ligeoverfor en Kvinde, der tilmed var knyttet 
nær til ham ved Blodets Baand. Naar han paa et af hendes første 
Spørgsmaal, at hun »formodede, at han som en diskret Cavaller 
vidste, hvorledes han en Dame af hendes Kvaliteter skulde traktere«, 
lader svare, »at han vel vidste, paa hvad Manér han med Damer skulde 
omgaas«, da skjønner man af den hele Forhandling, at det er med 
Rette. At han i Samtalens Løb kom til at lade falde harmfulde og 
truende Ord mod Corfitz Ulfeld, den Mand, der havde beskæmmet 

hans Moder, og som han maatte betragte som Landsforræder, kan 
saa meget mindre forundre, som det var Søsteren selv, der æggende 
og ganske unødig fremkaldte denne Vending. Hun bemærker ved 
denne Lejlighed, at han som sædvanlig var stortalende — i Virke- 
ligheden ogsaa det eneste Nedsættende, hun paasiger ham. 

Fra Begyndelsen af Aaret 1657 er Gyldenløve, der ved denne 
Tid faar Riberhus i Forlening, i travl Virksomhed med at forberede 
de Rustninger mod Sverig, som ifølge de paa Herredagen i Odense i 
Februar Maaned tagne Beslutninger skulde finde Sted. Særlig Hverv- 
ning af Tropper — den nationale Milits var jo desværre i en højst 
maadelig Forfatning — var ham overdragen, og han havde Løbe- 
plads i det sydlige Holsten. Der er blevet talt meget om, at det 
»unge« Hofparti med Gyldenløve i Spidsen bar Skylden for, at den 
saa ulykkelige Krig kom istand, og det er vel muligt, at han har 
havt Lyst til at udfolde sin Kraft og har ladet dette komme til Orde 
hos Kongen, men man synes at glemme, at han ikke sad i Rigs- 
raadet, hvor Afgjørelsen laa, og at Rigsraademe Christen Thome- 
sen Sehested, Axel Urup, Gunde Rosenkrantz og flere 
graahærdede Mænd, der ikke kunde henregnes til de »Unge«, paa- 
vislig i Tale og Skrift have været ivrige for Krigen og sat denne 
igjennem. Som sikkert tør det i hvert Fald anses, at Gyldenløve 
ikke har havt nogen Andel i den uheldige Maade, hvorpaa Krigen 
blev indledet og Rollerne fordelte. 

Man havde først den rigtige Tanke, at føre Hovedhæren over 
til Skaane for sammen med en norsk Afdeling at rykke ind i Sverig, 
medens et mindre Korps forsvarsvis dækkede Halvøen. Kongen vilde 
da selv føre Hovedhæren med Gyldenløve som Medhjælp. Senere 
blev der Tale om, at Kongen skulde have Kommandoen i Holsten 
og Gyldenløve være Overanfører i Skaane, men endelig satte Rigs- 
raadet, væsentlig af politiske Grunde, igjennem, at Rigsmarsken 
Anders Bille skulde føre Hovedhæren i Holsten, Iver Krabbe det 
norske Korps, og at Axel Urup, der i den Anledning var bleven ud- 
nævnt til Generalløjtnant, skulde agere i Skaane med Gyldenløve som 
Næstkommanderende. »Og haver Du, næst Axel Urup, den øverste 
Kommando at føre«, skriver Kongen til ham. Den iste Juni blev 

den formelle Krigserklæring sendt til Sverig, og i de sidste Dage af 
Maj finde vi Gyldenløve paa Sjælland ifærd med at overføre Tropper 
til Skaane. 

Hvorvel Kampen, der skulde føres fra dette Landskab, efter 
Sagens Natur væsentlig maatte være indskrænket til Forsvar, og 
hvorvel den lille, krogryggede, sindige Axel Urup hverken i det 
Ydre eller Indre passede godt sammen med den statelige, energiske 
Gyldenløve, indlagde de to Hærførere sig dog stor Hæder i dette 
Felttog og gennemførte det med Omsigt og Dygtighed. De bandt 
dristig an med den svenske Feltmarsk Otto Stenbock, som fra Polen var 
sendt hjem til Sverig for at kommandere i Skaane, medens Carl Gustav 
rykkede mod Halvøen; og efter flere tildels smukke og skarpe Træf- 
ninger, saasom ved Laholm, Halmstad og Markaryd, i hvilke man saa, 
at de Danske, naar de bleve godt førte, meget vel kunde tage det op 
med de frygtede Svenske, havde de i Begyndelsen af Oktober ikke 
alene opfyldt deres Bestemmelse, at dække Skaane, men endog for- 
maaet at sætte sig fast i Halland, saaledes at de der kunde oppebie 
Normændenes Ankomst under Iver Krabbe. 

Men fra Rigsmarskens Hær, der skulde føre Hovedslaget, kom 
det ene Ulykkesbudskab efter det andet, og da denne Hær tilsidst 
var ganske sprængt. Marsken falden og Fredericia den 24de Oktober 
indtaget af Wrangel med stormende Haand, stod de danske Øer, 
og da fornemmelig Fyen, i den største Fare. Det var nødvendigt at 
faa en Mand derover, der forstod at kommandere, og Kongens Valg 
faldt paa Gyldenløve. Den 2den November udnævntes han til Øverst- 
befalende for samtlige Tropper paa Fyen, og han ilede strax afsted, 
medtagende fra Halland de sjællandske Adelsryttere og sit eget be- 
rømte Regiment Dragoner, af hvilke dog en Del forblev paa Sjælland 
til Bevogtning af denne 0. 

Forholdene paa Fyen vare kummerlige. Som sine nærmeste Under- 
befalingsmænd forefandt Gyldenløve tvende, ' der nærmest vare at 
betragte som Lykkeridere uden virkelig militær Indsigt og Paalide- 
lighed, nemlig Jens v. Hadersleben, adlet i Sverig med Til- 
navn Løvenklou, der næsten stedse, maaske spotvis, gik under Be- 
nævnelsen »Oberst Jens«, ihvorvel han havde Generalmajors Rang, og 

Skotten Henderson, ligeledes Generalmajor. Af danske Adels- 
mænd kommanderede som Oberster Sten Bille og Henrik Sehe- 
sted. Paa Fodfolk skortede det i høj Grad. Den 15de November 
skriver Gyldenløve bl. A. saaledes til Kjøbenhavn: »Jeg haver ingen 
Hjælp her og maa holde idelig med Rytteriet færdig, saa at de af 
saadan stor Travaille ere snart trætte og derfor blive modvillige . . . 
Fodfolket med det allerforderligste her over at komme var meget 
tjenligt, eftersom her er aldeles Ingen at regne paa « Med den ham 
iboende Ihærdighed og Kraft og, som det synes, godt understøttet 
af de fem i Odense værende Rigsraader ^), søgte Gyldenløve imidlertid 
at raade Bod paa denne Tilstand og bringe Forsvaret i Orden. En 
Landstorm af Bønder blev organiseret og sat i Virksomhed; overalt 
paa Kysterne, hvor Adgang for Fjenden var lettest, blev der anlagt 
Batterier og Forhug, og ved Begyndelsen af Januar Maaned det 
følgende Aar raadede han af regulære Tropper mindst over 25 Kom- 
pagnier Ryttere, 12 Kompagnier Fodfolk og et ikke ringe Artilleri. 
Da blev han syg af den Overanstrengelse og den opslidende Virksomhed, 
som dette Felttog medførte, og inden Maanedens Udgang maatte 
han harmfuld se enhver Frugt forspildt af, hvad han havde udrettet. 
Jens Løvenklou, der midlertidig førte Kommandoen, havde saa godt 
som uden Sværdslag overgivet sig og Hæren, hele Fyen var i F'jendens 
Vold, Gyldenløve selv og Rigsraaderne fangne Mænd. 

Det er ørkesløst nu at gruble over, om Gyldenløve, hvis han 
ikke havde været bunden til Sygesengen i Odense, havde kunnet 
hævde Besiddelsen af Fyen mod den tredobbelte stærke Fjende, men 
man kan kun beklage, at han ikke fik Lejlighed til at prøve derpaa, 
og han har vist selv forbandet, at Skjæbnen var ham saa umild. 
Var der Nogen, der skulde have kunnet føre et Kontrastød mod den 
forvovne svenske Konge, da han den 30te Januar gik over Isen paa 
Lillebelt, da var det Gyldenløve, Der vilde tilvisse have vanket 
braadne Pander. 

Under Krigen var han bleven udnævnt til Generalløjtnant og til 
Medlem af det nye Krigskollegium, som Frederik III oprettede i 

Januar 1658. Da han efter Fredsslutningen var vendt tilbage og var 
kommen nogenlunde til Helbred igjen, havde han, der var udnævnt 
til Befalingsmand over Skanderborg, med flere andre af de højere 
Embedsmænd det brydsomme Hverv at skaffe de Tropper, Heste og 
Vaaben tilveje, som Svenskerne vedblev at forlange, inden de vilde 
forlade Landet. 

Om den glimrende Tjeneste, han ydede sit Fædreland under 
Kjøbenhavns paafølgende Belejring, hvor han ved sin Klogt, sin 
uforlignelige Tapperhed og ved det Herredømme, han havde over 
Masserne, viste sig som en Kriger af første Rang, er der allerede 
talt i det Foregaaende. Han var Sjælen i Forsvaret, og fra 
første Færd var det ham klart at skulde Modet og Fortrøstningen 
under saa trange Vilkaar holdes oppe hos Kjøbenhavns Borgere, da 
maatte Kongen og de, der stod ved Styret, frem i forreste Linie; 
og skulde der blive Soldater af de sammenflikkede Hobe, hvoraf 
Besætningen bestod, da maatte de have Blod paa Tanden og vænnes 
til at se Fjenden under Øjne. Betegnende i saa Henseende er hans 
Strid med Axel Urup. Denne, der vel ikke uden Grund i sin 
tidligere Underanfører saa Rigets vordende Marsk, en Stilling, hvor- 
paa han vist selv formente, at kunne gjøre Fordring, bekæmpede 
Gyldenløves Hærledelse og Indflydelse. Han ivrede imod de talrige 
Udfald, vilde have Tropperne skaanede, indtil Stormen gik for sig, og 
en Dag i Gyldenløves Nærværelse bad han indstændig Kongen om 
ikke længere som hidtil at lade sig forlede til at sætte sit for Landet 
kostbare Liv i Fare. Dette følte Gyldenløve møntet paa sig, og løs 
i Skeden, som Kaarden altid sad ham, svarede han med en Ud- 
fordring, hvis Følger det dog paa Rigsraadernes Anmodning lykkedes 
Kongen at afvende. 

Et Billede af, hvor megen Pris Borgerne i Kjøbenhavn satte paa 
Gyldenløve, og hvor rørende man endog efter hans Død tilskrev 
ham Fortjeneste af Kjøbenhavns Forsvar, faar man af følgende Brud- 
stykke^), hvor særlig det Trofaste, Pligtopfyldende og Omsigtsfulde 



') Hele Beretningen omhandler, hvorledes det saa ud føt Stormen d. ii. Februar 1659. 

i hans Karakter fremhæves: » . . . . Fra Løngangen henad Vand- 
kunsten og den Runddel omkring havde salig Ulrik Christian Gylden- 
løve med hans Folk sin Post; der holdt han og redelig, saa længe 
han havde sin Helbred, derhos laa han og om Natten, thi det var 
den svageste Post, lettest at komme til, den havde de og mest Øje 
paa, der satte de og heftigst an udi Stormen. Der omkring havde 
salig Gyldenløve allevegne sat Fodangler og end oven i Palissaderne 
sat Fodangler, store og stærke gjort, saa at end et mærkeligt Syn 
var der at se udi Stormen, at som de satte der heftigst an, var der 
nogle føre, store Polakker, som vilde op over disse Palissader, og som de 
ere komne op, ere de blevne hængende ved disse Fodangler, døde 
skudt. Der havde og den sal. Herre klædt Runddelen uden paa 
ret under Stormpælene saa langt som 2 Alen ned med Brædder, og 
gjennem disse Brædder havde han ladet sætte lange skarpe Spiger 
og Søm, saa at det skarpe var omvendt, om nogle vilde klatre 
derop, traadte de disse Søm gjennem Hænder, Fødder og Knæ, at 
de maatte være glade, de kunde komme ned igjen. Saa var der og 
spanske Ryttere rundt om denne Post og Runddel, slaget ind i 
Br>'stværnet med store Jernlænker rundt om og lange Bolte som 
Jernstænger gjennem Lænkerne, at de ikke skulde drage disse spanske 
Ryttere ud, om de løbe an, og der kom mange paahængende. Der 
uden for denne Runddel havde han og ladet gjøre en Ravelin og 
der neden under plantet 10 eller 12 Feltslanger udi Indgangen med 
Skrot, de vidste og at gjøre lyst i Stormen . . . .« 

En af de sidste Gange, Gyldenløves Navn forekommer i Belej- 
ringens Historie, er den 2den November, da han sammen med Kom- 
mandanten Hans Schack og Chefen for Livregiment Ryttere, 
Hans Ahlefeldt, beordres til fremtidig daglig Kl. 9 Formiddag at 
møde paa Slottet i det gule Gemak til Raadslagning hos Kongen. 
Kort efter synes han at være bleven angreben af sit tidligere Onde, 
og efter nogle Dages Sygeleje døde han som anført den iite De- 
cember 1658. Hans Dødskamp var haard; han stred mod Døden, 
som han havde stridt mod P'jenden, og hans Sjælesørger, Præsten 
Jens Justesen, havde vanskeligt ved at gjøre ham forstaaeligt, at 
han nu maatte overgive sig, at der gaves en Magt, der var stærkere 

Og -mægtigere end den Kaarde, han hidtil fremfor Alt havde stolet 
paa, og som han havde ført til saa stor Hæder for sit Fædreland. 

Han blev begravet i Frue Kirke, dog først efter næsten 2 Aars 
Forløb, efterat Fjenden var af Landet. Under et Billede af ham 
findes et Vers paa Latin og Tysk, der i fri Oversættelse omtrent 
lyder saaledes: 

»Sk\x den højhjertede Løve! betragt hans Miner og Aasyn, 
Som var sit Fædrelands Værn, Hektor gjenfødt i Nord, 
Han, som saa ofte med Fjendens Blod har Markerne farvet, 
Gylden paa ringe Blad Løven straaicnde staar.« 



s. A. Siirensen. 



STORMEN PAA KJØBENHAVN 

Natten mellem den lode og ilte Februar léjp. 



I. 

V^arl Gustav havde efter al Sandsynlighed forskjertset det 
gunstige Øjeblik til Danmarks Erobring, da han ved Ankomsten 
foran Kjøbenhavn den iite August 1658 afslog den indstændige 
Anmodning, som Erik Dahlberg, Arvid Forbus, Clas Thott og 
andre kjække Hærførere rettede til ham om ufortøvet at skride til 
Storm og i Spidsen for sine prøvede Krigere, hvem endnu intet 
Vanheld havde ramt, at gjøre Forsøg paa over de udtørrede Grave 
og forfaldne Jordvolde at trænge ind i Danmarks Hovedstad. 

Han havde vel ved denne Tøven vundet det faste Punkt Kron- 
borg og skaffet sig et mægtigt Belejringsartilleri ; men ligesaa lidt 
som han ved Slottets Erobring. var bleven Herre over Øresund eller 
havde kunnet forhindre vore Allierede Hollænderne i at bringe Kjø- 
benhavn Undsætning, ligesaa lidt opfyldtes hans Haab om at 
kunne overvælde Kjøbenhavn med Kronborgs Kanoner. Tvertimod 
maatte han være Vidne til, at Kjøbenhavn i ydre som i indre Kraft 
syntes at voxe sig stærkere, jo længere Belejringen varede, og til 
sin Ærgrelse fik han at mærke, at han til Tider endog kunde komme 
til at overtage Forsvarerens Rolle. 

Under disse Forhold var det, som vi vide, at han i de første 
Dage af November bestemte sig til foreløbig at hæve den direkte Be- 
lejring og at indt^e en tilbagetrukken Stilling ved Brønshøj. Det 
var dog langt fra, at Begyndelsen hermed var gjort til helt at 
opgive Kjøbenhavns Erobring. Intet kunde ligge Carl Gustavs Tanke 
fjernere, og han indrettede sig da ogsaa ved Brønshøj, saaledes som 
samtidige Øjenvidner udtrykke det, »som om han skulde forblive der 
i 100 Aar«. Stillingen, der strakte sig fra Brønshøj Bakkegaard 
over Bellehøj til Bispebjerg Mølle, og som af Naturen var meget 
stærk og dækket paa begge Fløje af sumpigt og moset Terræn, 
styrkede han i Fronten ved en Række Forskansninger, Volde og 



Svenske Vagtblus. 

Bastioner. Umiddelbart bag denne Kamplinie indrettedes en mægtig 
Barakkelejr for Hæren. I Midten af Lejren laa Infanteriet, 11 Bri- 
gader stærkt og formeret i to Træfninger, der kommanderedes af 
Rigstøjmestef Erik Stenbock (^ Generalmajor v. Essen. Paa hver af 
Fløjene laa der 4 Regimenter Rytteri, højre Fløj under Generalerne 
Gustav Baner og Clas Thott, venstre Fløj under Generalerne Sulz- 
bach og Carl Lejonhufvud. Artilleriets Plads ses ikke, men sand- 
synligvis har det for en Del været parkeret i Brønshøj, hvis Kirke i 
hvert Fald var indrettet til og taget i Brug som Tøjhus. Bag 
Lejren lod han til Vaaninger for sig og sine fornemste Officerer 
rejse en hel By, bestaacnde af virkelige Huse, som det synes nogle 
og tyve i Tallet. Materialet hertil, saavel som til Bygningen af Lejren, 

blev taget dels fra Landsbyen Utterslev, der i den Anledning næsten 
helt blev nedreven, dels fra andre omliggende Byer og Kirker. Alle 
Husene i denne saaledes i Hast fremtryllede By vare indrettede 
med stor Komfort; »der manglede ikke«, hedder det, »paa skjønne 
Gemakker, flisebelagte Gulve, Vinduer, Døre og Jernkakkelovne, 
Alt var meget vel udstafferet«. 

Her i Carlstad, saaledes kaldte Svenskekongen den By, han havde 
ladet anlægge udenfor Portene af sin Nabos Hovedstad, sad Carl Gustav 
som Edderkoppen i sit Spind, listig, snild, beregnende, graadig og 
voldsom som denne, her udkastede og afvejede han sine forvovne Planer. 
Intet vilde han give Slip paa af det vældige Magtomraade, som Gustav 
Adolph og Axel Oxenstjerna havde efterladt ham i Arv, og som 
han selv saa mægtigt havde forøget. Han havde vel lidt et forbi- 
gaaende Uheld, og enkelte sorte Skyer viste sig hist og her paa 
Horisonten, men han følte sig med Rette alle sine Samtidige over- 
legen som den, der i én Person forenede Fyrsten, Feltherren og 
Statsmanden, og han havde endnu store Kort paa Haanden. I Lifland 
stod Feltmarskalk Lillie med 6000 Md., i Østpreussen Feltmarskalk 
Douglas med 9000 Md., i Pommern hans Broder Johan Adolph med 
8000 Md., vogtende for ham Sverigs vidtstrakte Besiddelser langs Øster- 
søens Kyst. I Holsten og Sønderjylland havde vel Pfalzgrev Philip 
af Sulzbach maattet vige for den Hær paa c. 25,000 Brandenborgere, 
Østerrigere og Polakker, der langsomt vare rykkede frem gjennem 
Halvøen for at komme Danmarks til Undsætning og som den i8de De- 
cember havde bemægtiget sig Øen Als ; men den utrættelige Wrangel 
var ilet over til Fyens Forsvår, og den store svenske Flaade, som 
Rigsadmiralen dernæst beredte sig til at tage Kommandoen over, 
krydsede allerede med sin Avantgarde under Viceadmiral Clas Uggla 
i Belterne og gjorde enhver yderligere Overgang til de danske Øer 
umulig for de Allierede. Kunde Carl Gustav ved s.it diplomatiske Snille 
og ved sine Venner Englændernes Hjælp blot holde Hollænderne 
i Tømme, saaledes at den hollandske Flaade ved Kjøbenhavn ikke 
forstærkedes eller optraadte aktivt i de danske Farvande udenfor 
Øresund — og herom havde han det bedste Haab — agtede han kun 
ringe den brandenborgske Kurfyrste, Kongen af Polen og Kejseren 



STORMEN PAA KJØBENHAVN. lOI 

af Østerrig. Han skulde da nok paa den ene eller anden Maade 
bringe Kjøbenhavn, denne forhadte Bom, som saa længe havde 
standset hans Sejrsløb, til at falde. Nordens tredobbelte Kongekrone 
sad da paa hans Hoved, og der vilde Intet være til Hinder for, at 
han, saaledes som hans Fortrolige Grev Schlippenbach udtalte det i 
Ringsted til de danske Afsendinge Mogens Høg og Christen Skeel, 
»som en anden Alarik kunde drage mod Syd og end en Gang lægge 
Rom under Goternes Vælde«. 

I Kjøbenhavn skuffede man sig heller ikke med Hensyn til, 
hvad der endnu kunde forestaa. Englands truende Holdning lige- 
overfor Holland og dets Venskabsforbindelse med Carl Gustav var 
en alvorlig Sag for den danske Regering, og det fremkaldte ikke 
ringe Uro, da man i December erfarede, at en Afsending fra Richard 
Cromwell, Englands nye Regent, var. an kommen til den svenske 
Lejr, og, som Rygtet bestemt udsagde, medbragte Løfte fra Pro- 
tektoren om, at 24 Orlogsskibe i den nærmeste Fremtid skulde blive 
stillede til Carl Gustavs Raadighed. Naar Rygtet saa tilføjede, at 
Hollænderne paa Efterretningen herom havde skyndt sig med at for- 
klare Carl Gustav, at Søslaget i Øresund kun var fremkommet ved 
en Misforstaaelse , og at de ikke ønskede nogen Krig med Sverig, 
saa behøvede man jo ikke at tage dette saa lige efter Bogstaven; 
men det var i ethvert Tilfælde en Kjendsgjerning, at den danske Regering 
forgjæves søgte at bevæge dem til en mere aktiv Krigsførelse. 

Hvert Øjeblik maatte man ogsaa være forberedt paa at se 
den ligesom lurende svenske^ Krigshær pludselig bryde frem, og 
Faren herfor blev navnlig stor, da Frosten, der den foregaaende 
Vinter havde været saa ulykkebringende for os, ved Udgangen af 
1658 paany indfandt sig med stor Styrke og efterhaanden bredte et 
stærkt Isdække over Kallebodstrand, Christianshavns Kanal, Søerne og 
Gravene langs hele Befæstningen. For saavidt muligt at raade Bod 
herpaa, at afværge eller tilbageslaa et overraskende Stormangreb, blev 
intet Arbejde, ingen Opofrelse skyet, ingen Anstrængelse anset for 
at være for stor. Thi det var man fremdeles enig om, dertil stod 
Alles Hu, og det vidste man ogsaa godt i den svenske Lejr: Kjø- 
benhavn skulde forsvares til sidste Mand. 

Foran Fæstningen, udover Dronningens Have, Ravnsborg og 
Vartov blev næsten alt det lidet Rytteri, man havde, daglig sendt 
frem til Sikring og Iagttagelse. Man søgte at understøtte de smaa 
Rytterhobe, der hvert Øjeblik foruroligedes af de Svenske, og som 
havde en yderst farlig og besværlig Tjeneste, ved et ejendommeligt 
Slags Mineanlæg, konstrueret af Oberstløjtnant Wilken: i Isen 
eller i Jorden nedgravede man nemlig Granater, der sattes i Forbin- 
delse med en PistoUaas, og som derfor antændtes og sprang, naar 
de * Ryttervagten anfaldende Svenske berørte en tæt over Jorden 
mellem Laasene udspændt Staaltraad. 

I Kallebodstrand blev Prammen lagt nærmere til Kongens 
Bryghus, og til Assistance for Prammen indvarpedes som nyt Blok- 
skib Korvetten »Højenhaldc, der førte 12 Kanoner; udfor Tøjhuset 
lagdes en Fregat, i Christianshavns Kanal to større Orlogsskibe, 
medens den hollandske Flaade forsvarede Havnen i Linien fra Ka- 
stellet til den nuværende Nyholm. Et omfattende Isningsarbejde, der 
især forestodes af Renteskriver Jens Lassen, en ivrig og raadsnild 
Mand, der paa mange Maader indlagde sig Fortjenester under 
Belejringen, blev iværksat paa denne Strækning. I selve Vold- 
gravene havde hver sit bestemte Stykke at ise og sin Vaage at 
holde aaben. 

Der arbejdedes uophørlig paa Voldenes Udbedring og deres For- 
stærkning med Palissader, Stormpæle og spanske Ryttere Alt, hvad 
der havdes af brugeligt Skyts, blev trukket frem til Forsvar, og da 
Kampen jo nu efter al Sandsynlighed skulde føres paa kort Hold, 
stod de fleste Stykker ladede med Kardætskskud. Samtlige Amagers 
Bønder og Karle blev indkommanderede og tagne i Brug som 
Haandlangere ved .Skytsbetjeningen, hvorved allerede en hel Del 
hollandske Matroser, gjorde Tjeneste, da man langtfra havde nok af 
uddannede Bøsseskytter eller Artillerister. 

Alle Vagtposter gjordes saa stærke, som det paa nogen Maade 
var muligt. Studenternes, Kjøbmændenes og Haandværkssvendenes 
frivillige Korpser, der for en Tid delvis havde været fritagne for 
Voldtjeneste, traadte paany under Gevær, og i de første Dage af 
Januar foretog Rodemestrene en nøjagtig Optælling af samtlige 

vaabenføre Mænd i hvert Hus i Byen, og med hvad Vaaben og 
Værge de vare forsynede^). Samtlige Soldater og Borgere fik én 
Gang for alle deres bestemte Vagt anvist, hvortil de, naar Storm- 
klokken lød, og Kanonerne skød Alarmskud, uopholdelig skulde ile, 
og for at forvisse sig om, at dette nøjagtig blev overholdt, skyede 
man ikke en Gang imellem at slaa blind Alarm. Det var desuden 
Borgerne paalagt at være forsynede med Issporer, for at de i det 
glatte Føre ikke skulde være forhindrede fra i Hast at bestige 
Volden, naar dette fordredes. 

For Enden af de Gader, hvor det var af særlig Vigtighed at 
holde Kampen gaaende, hvis Fjenden paa enkelte Steder skulde 
bryde gjennem Voldlinien, blev Jemkjæder atter udspændte og Sten- 
dynger opstablede. Som Reduit i yderste Nød tjente sandsynligvis 
Citadellet^, hvor Frederik Ahlefeldt var Kommandant og hvis 
faste Besætning dannedes af de af ham kommanderede Kjernetropper, 
Kongens Livregiment tilfods. Ogsaa Christianshavn, der ved Kalle- 
bodstrands Tilfrysning var særlig udsat, havde sin egen selvstændige 
Kommandant, hvilken Post i de første Dage af Januar overdroges til 
den energiske General Fuchs. Den højeste Grad af Agtpaagivenhed 
og Aarvaagenhed indskærpedes alle Kommanderende, og Kongen 
foregik ogsaa heri sine Undersaatter med det mest følgeværdige 
Exempel, idet han hver Nat, kun ledsaget af nogle Drabanter, red 
sin Ronde hele Byen igjennem. 

Saaledes beredte man sig af alle Kræfter til at staa imod , hvad 
der kunde komme. Og det var paa Tide, thi Uvejret var ifærd med 
at bryde løs. Carl Gustav havde foretaget en hastig Inspektionsrejse 



^) Af denne Undersøgelse fremgik det, at der var stor Forskjel paa, hvad Haand- 
vaaben der havdes nu, og dengang Belejringen begyndte. Da havde knap Sol- 
daterne ordentlige Vaaben, nu derimod ser man, at ogsaa Borgerskabet var vel 
forsynet, thi paa Rodemestrenes Lister finder man ofte paategnet: »og haver de 
alle deres gode Gevær«. Utvivlsomt stammer denne Vaaben forøgelse fra Hol- 
lændernes Ankomst. 

') Bestemt har jeg dog ikke fundet dette udtalt. Man vilde maaske heller ikke 
ligefrem antyde Muligheden af, at en fjendtlig Storm skulde kunne lykkes, for 
ikke at svække Besætningens Mod og Kamplyst. Det var nok, naar de øverste 
Førere vidste Besked. 

til Fyen, hvorfra han afsendte sin Svoger, Grev Magnus de la 
Gardie, som Underhandler til Polakkerne, for om muligt at bevæge 
dem til Frafald fra Alliancen med Brandenborg. Efter derpaa at 
have tilbragt nogle Dage i Skaane, var han midt i Januar vendt til- 
bage til Lejren ved Kjøbenhavn, fast bestemt paa at ville vove en 
Storm. I dette Øjemed forstærkedes Belejringshæren med, hvad der 
fandtes af regulære Tropper i Skaane, med udskrevet Mandskab fra 
de gamle svenske Landskaber og med de paa Sjælland spredte 
mindre Kommandoer; en travl Virksomhed udfoldedes med For- 
færdigelse af Stormstiger, Isbroer og andet Stormmateriel, som i 
store Masser ophobedes navnlig i Valby, og en planmæssig 
Alarmering med Overfald, Rekognosceringer og mere eller mindre 
forstilte Angreb paa Fæstningen blev sat i Scene for at trætte og 
udmatte de Belejrede, gjøre dem usikre og mindre aarvaagne, naar 
Øjeblikket til det egentlige Stormangreb var kommet. 

Flere af disse Rekognosceringer — hvorved Svenskerne, foruden 
Hovedformaalet, havde til Hensigt at prøve Isens Styrke, og ved 
hvilke de gjerne medførte store Bunker Ris- eller Halmknipper, som 
de kastede i Vaagerne for des lettere at faa dem tilfrosne — udførtes 
med den hensynsløse Forvovenhed, som i Reglen karakteriserede 
Svenskekongens Soldater. Den i8de Januar i) gik saaledes Landgreve 
Frederik af Hessen-Homburg over Kallebodstrand med sit 
Rytter regiment, forjog de danske Forposter, kastede en fra Slots- 
holmen fremrykkende Styrke under Oberstløjtnant Powisch tilbage 
og sprængte løs paa Christianshavns Vold, aabenhart i den Hensigt 
at trænge ind i Byen ved Overrumpling. Dette mislykkedes vel, 
fordi Kommandanten var paa sin Post, men i halvanden Time holdt 
Svenskerne Kampen gaaende lige under Kanonmundingerne og opgav 
den først, da der var tyndet stærkt ud blandt Rytterne. Landgreven 
selv fik sit ene Ben afrevet af en Kanonkugle, og maatte lade sig 
transportere bort paa en Slæde 2). 



^) Dette er efter en svensk Kilde; danske Beretninger angive dels den 17de, dels 

den 19de Januar. 
*) Samme Landgreve >med Sølvbenet«, som han kaldtes, fordi han erstattede sit 

paa Amager mistede Ben med et kunstigt af Sølv, gik senere i brandenborgsk 

Fra Februar Maaneds Begyndelse tiltog disse Alarmeringer og 
Skinangreb i Styrke og Farlighed, og de naaede deres Højdepunkt 
den 7de, 8de og 9de Februar, paa hvilke Dage hele den svenske 
Hær var formeret til Slag. Nat og Dag maatte Kjøbenhavns Be- 
sætning være paa Benene. Den 7de ved højlys Dag rykkede 
Svenskehæren frem over hele Linien, den 8de om Eftermiddagen 
stillede den sig i Slagorden bag Valby Bakke, og den 9de sent om 
Aftenen rettede Infanteriet under Anførsel af Hærens Næstkomman- 
derende, Otto Stenbock, et voldsomt Angreb mod Slotsholmens 
fremspringende Hjørne, medens Rytteriet under Carl Gustav selv 
truede Christianshavn. En Brigade trængte over Vaagerne foran 
Bryghuset, hvor den trods den tapreste Modstand overmandede 
og erobrede den der liggende Pram, der var bestykket med 7 
Kanoner. Under Kampen kom Prammen i Brand, og ved Flammerne, 
der lyste vidt omkring, kunde man se hele den jsvenske Hær. Drøn 
paa Drøn fra Slotsholmens og Christianshavns Kanoner, der uophørlig 
spillede paa Fjenden, gav rungende Gjenlyd over hele Fæstningen, 
Alle ilede til Vaaben, og utvivlsomt have de Fleste troet, at 
man stod foran Afgjørelsens Time. 



II. 

Med hvor stort et Apparat end Angrebet om Aftenen den 9de 
Februar havde været sat i Scene, saa alvorligt det end tilsyneladende 
havde været udført, og saa store Ofre det end forholdsvis havde 
kostet Svenskerne, hvorom den saarede Overanfører, Feltmarsken 
Otto Stenbock, og de mange Døde, der næste Morgen fandtes paa 



Tjeneste og bidrog som en af Hovedanførerne ved sin glimrende Tapperhed 
væsentlig til, at Kurfyrsten vandt det store Slag ved Fehrbellin 1675, ^^^ 
knækkede Sverigs Magtstilling og lagde Grunden til Preussernes nuværende 
Verdensherredømme. 

Isen Og i Vaagerne foran Bryghuset, noksom vidnede, var det dog 
kun en Manøvre, en i stor Stil anlagt Krigslist, beregnet paa at 
bringe Kjøbenhavns Forsvarere til at tro, at det var Hovedstormen, 
der var afslaaet, og ikke en af de Alarmeringer, der skulde indlede den. 
I denne Tro skulde man inde i Kjøbenhavn yderligere bestyrkes ved, 
at Svenskehæren hele Dagen den lode Februar indtil over Midnat 
forholdt sig ganske stille og uvirksom, tilsyneladende kun be- 
skjæftiget med indre Lejrtjeneste og med at raade Bod paa det 
Aftenen forud lidte Tab. Hovedstormen skulde først finde Sted 
den Ilte Februar henved Kl. i Morgen. Planen til Stormen, saaledes 
som den gik for sig, var udfærdiget og underskreven af Carl Gustav 
den 8de Februar i Brønshøj, altsaa Dagen efter at han havde ladet 
foretage den almindelige Rekognoscering langs hele Fæstningsfronten. 
Samme Datum bære flere, ligeledes af Carl Gustav underskrevne 
Ordrer til Førerne for de forskjellige Stormkolonner. Ved Affattel- 
sen af Planen var der med stor Omhu taget Hensyn til, at det 
store Skinangreb skulde finde Sted næste Dag, idet alle de Tropper, 
der ved Hovedstormen skulde have iste Linie, den 9de stod i 
2den, saaledes at man undgik at faa Huller og Forstyrrelser i 
Rækkerne. 

Oprindelig havde Carl Gustav, der mærkværdigt nok var meget 
tillidsfuld med Hensyn til, at hans Foretagende vilde lykkes, havt 
til Hensigt at lade Stormen udføre Natten til den iste Februar. 
Planen var lagt. Ordrerne udgivne og forskjellige Foranstaltninger 
trufne*) for det uformodede Tilfælde, at der skulde indtræde en 
Katastrofe; men i sidste Øjeblik blev Forehavendet stillet i Bero, 
dels, som det udtrykkelig angives, fordi Vejrforholdene viste sig 
mindre gunstige den Dag, dels maaske ogsaa, fordi man lovede sig 
stort Udbytte af en systematisk anlagt Alarmering, saaledes som 
denne derpaa gjennemførtes i de ti første Dage af Februar. 



^) Hertil hørte ogsaa, at den svenske Dronning Hedevig Eleonore, som stedse 
vilde opholde sig i Nærheden af sin Mand, og som ikke var at formaa til at 
begive sig til Sverig, den 29de Januar sendtes til Frederiksborg Slot for dog at 
være noget fjernere fra Slagtummelen. 

Om Planen til denne paatænkte Storm synes man at have faaet 
Nys i Kjøbenhavn. En fransk Oberst Lavoyette, der stod i svensk 
Tjeneste, havde ved et Besøg i Malmø hos Corfitz Ulfeld givet 
denne Meddelelse om Planen, og Ulfeld, hvis Stilling i Sverig 
var truet, og som derfor ikke længere ønskede, at Carl Gustav skulde 
gjøre sig til Enehersker i Norden, lod Efterretningen gaa videre til 
den danske Regering gjennem den kjøbenhavnske Borger Bar- 
tholomæus Mikkelsen, der ogsaa drev Handel i Malmø. Saa- 
ledes udsiger i hvert Fald Bartholomæus under Forhørerne i den 
lange og sørgelige Proces, der som bekjendt endte med, at han og 
Flere mistede Hovedet. 

Der er fra forskjelFig Side tillagt den Omstændighed, at de 
Danske saaledes skulle være komne til Kundskab om Fjendens Plan, 
en afgj ørende Vægt med Hensyn til den lykkelige Udgang af 
Stormen, da den endelig paafulgte: man skulde paa denne Maade have 
faaet Vished for, at en Storm overhovedet vilde komme, og derved være 
bleven sat istand til at møde Fjenden paa rette Maade. Heri tager man 
dog noget fejl. I Kjøbenhavn havde man nemlig fra Begyndelsen af 
Aaret ganske været paa det Rene med, at en Storm var nærforestaaende, 
og med Hensyn til det andet Punkt er at bemærke, at Bartholomæus's 
Efterretning i Virkeligheden ikke indeholder saadanne Angivelser, 
der kunde være synderlig retledende for Kjøbenhavns Forsvarere 
under senere Begivenheder. Det eneste Reelle var Meddelelsen om, 
at det paatænktes at lade en Del af de Stormende iføre sig hvide Kapper, 
for at de ikke skulde skjelnes fra Sneen, og om, at Løngangen var 
betegnet som et af Hovedangrebspunkterne. Faktisk urigtig var 
derimod Meddelelsen om den svenske Angrebshærs Størrelse og 
Beskaffenhed, ligesom det var i høj Grad vildledende, naar der 
taltes om, at Fjenden forinden Stormen vilde forsøge paa at stikke 
Byen i Brand. løvrigt bestod den saakaldte »Plan« væsentlig af en 
Mængde Raad og Anvisninger, hvis gode Mening vel var umis- 
kjendelig, men som næppe kan have indeholdt noget Nyt for For- 
svarerne. 

Angaaende den virkelige Storm fortælles der, at Kong Frede- 
rik den 9de sent paa Aftenen fik en Skrivelse om, at den vilde foregaa 

næste Dag og hovedsagelig blive rettet mod Vestfronten, hvisaarsag 
Renteskriver Jens Lassen strax blev tilkaldt for at give Raad, 
hvorledes denne Front bedst i Hast kunde styrkes ved Palissader og 
spanske Ryttere, et Arbejde, han dernæst til Alles Forbavselse og 
Tilfredshed fik fuldført til næste Eftermiddag. Hvorvidt Kongen 
har faaet en saadan Efterretning, og om her ikke foreligger en For- 
vexling med Meddelelserne fra Malmø, faar staa hen; umuligt var 
det ikke, da Carl Gustavs Ordrer, som anført, alt vare udfærdigede 
Dagen forud i). Vist synes det derimod, at Underretning om den 
forestaaende Storm kom til Kommandanten paa Christianshavn den 
I ode Februar om Aftenen ved en svensk Overløber, der tillige med- 
delte, at Carl Gustav for at opmuntre sine Folk havde lovet at 
give dem Kjøbenhavn til Pris til Plyndring i 3 Dage, og endelig skal 
Kongen, ifølge en Familietradition, der har Troværdighedens Præg, 
have faaet sikker Oplysning om, at det afgjørende Øjeblik stod for 
Døren; Hjemmelsmanden var en ung, rask Jyde ved Navn Peder 
Rasmussen, som paa Spejderi havde sneget sig ud i den 
svenske Lejr, hvorfra han, bedækket med Saar og forfulgt, undslap 
til Hest 2). 

Men, hvorom Alting er — da Stormen virkelig kom, ilede Alle 
til deres Poster, og vi skulle nu se, hvorledes de kjække Mænd, 
der agtede at sætte en Bom for Carl Gustavs Overmod, havde 
taget Opstilling. Til Orientering og lettere Forstaaelse af Forsvarer- 



*) Foff. har senere fundet FortæUingens Rigtighed bestyrket ved et Par Aktstykker 
udstedte henholdsvis af Kongens Kammerjunker Corfitz Trolle og af hans 
Kammertjener Jacob Petersen. Sidstnævntes Brev er som det fuldstændigste 
meddelt i »Vort Forsvare Nr. 151. Det er ifølge dette den bekjendte Patriot 
Lorenz Tuxen, der har Æren af at have bragt Kongen Efterretningen om 
Stormen 2 Dage før den fandt Sted. Udg. Anm. 

') Peder Rasmussen fik til Belønning Kongebrev paa Halkjær (iV« Gaard, i Bol) 
i Halling Sogn, Aakjær Len, kvit og frit for Landgilde. Siden var han kongelig 
Drabant og blev tiUidst Kontrollør og Visiterer ved Aarhus Toldsted. Han er 
Stamfader til Slægten Halkier, der endnu besidder et Dokument, som hans 
Søn Søren Halkier har udstedt om Faderens Bedrift, og som Forf. ligeledes har 
meddelt i »Vort Forsvare Nr. 151. Et Billede af den henfarne Patriot, malet 
1667 af den berømte Carl v. Mandem, ejes ligeledes endnu af Efterkommerne, 
med hvis velvillige Tilladelse det gjengives her. Udg. Anm. 

nes Stilling og af Svenskernes Angreb følger {Side 112) et vistnok 
i det Væsentlige rigtigt Grundrids af Kjøbenhavns BeTæstnings- 
linie 1659. 

Paa Slotsholmen, indbefattet Løngangen, kommanderede 
Oberst Mogens Krag medTøjmester Peter Kalthoff som særlig 
Artillerikommandant. 

Under Kalthoff kommanderede Undertøj mester Mikkel Andersen 
Forskansningsliniens venstre Fløjbattert ved Bryghuset, det saakaldte 
Svinebatteri, hvilket 
tilligemed det dertil 
hørende Understøttel- 
sesbatteri ialt førte 14 
Piecer, og Styk løjtnant 
Svend Busch det andet 
store Batteri paa 13 
svsere Piecer ved Slots- 
herrens Stald. Over 
de i Løngangen plan- 
tede 10 Piecer havde 

Kalthoff personlig 
Kommandoen. TilAr- 
til le ristyrken hørte end- 
videre 3 Arkeli mestre, 
I Overfyrværker og 
62 Konstabler foruden 
Haandlangere. p^^^r Rasmussen (Halkier). 

Af Slotsholmsbe- 
sætningen stod i første Linie 3 Kompagnier Infanteri under Majorerne 
Busch, Fischer og Vendelbo paa venstre Fløj, medens hojre Fløj i 
og ved Løngangen dannedes af 2 Kompagnier Studenter samt Kongens 
Hoffolk og Drabanter under Oberstløjtnanterne Lauritz Powisch og 
Colomb de Beaufort. Som Reserve i anden Linie stod paa Ride- 
banen under Mogens Krags personlige Kommando 2 Kompagnier 
Studenter, foruden Adelen og dens Svende, samt et Kompagni af 
Livregiment Ryttere. 

Endelig maa ikke forglemmes, at de to i Kallebodstrand foran 
Bryghuset liggende Blokskibe, Korvetten »Højenhald« og den be- 
rømte Pram »Svinetruget«, dannede en fremskudt Linie for Forsvaret 
af Slotsholmen. De førte tilsammen 19 Kanoner. 

Fra Løngangen til Helmers Skanse kommanderede General- 
vagtmester Claus Ahlefeldt. 

Kjøbenhavns Befæstningslinie 1659. 

Artillerikommandoen paa denne Voldstrækning var delt mellem 
Stykmajor Lave Rodsteen og Oberstløjtnant Andreas Wilken. 
Rodsteen, der var assisteret af Stykjunker Peter Johansen Tonen, 2 Ar- 
kelimestre og 26 Konstabler, raadede over 26 Piecer, hvoraf 6 stod paa 
Batteriet i det Hjørne, som Løngangen dannede med Voldlinien, 2 paa 
Kurtinen mellem Batteriet og Gyldenløves Bastion, 13 i denne 
Bastion og 5 paa Kurtinen indtil Vesterport. Under Oberstløjtnant 

Wilken kommanderede Stykmajor Abraham Buchvvitz i Vesterports 
store 2 Etages Bastion med foranliggende Ravelin, medens Styk- 
løjtnant Robert Colnet førte Kommandoen i Helmers Skanse. Buch- 
witz, assisteret af Løjtnant Niels Børgesen, Stykjunker Jørgen Rud, 
3 Arkelimestre og 36 Konstabler, havde 17 af Bastionens 28 Kanoner 
staaende forneden og 11 i øverste Etage, »Katten«, som den kaldtes, 
hvilke vare underlagte Jørgen Rud. Colnet havde 17 Kanoner 
i Helmers Skanse med 2 Arkelimestre og 20 Konstabler til 
Assistance. 

Besætningen havde følgende Styrke og Opstilling. I første Linie 
stod ved Batteriet i Hjørnet 2 Kompagnier Infanteri under Kaptejn 
Gutzau med en Trop udvalgte Voldskytter som Forbindelsesled 
med Løngangens Forsvarere; dernæst fulgte paa Kurtinen et Kom- 
pagni Borgere fra Strandkvarter under Johan Steinkuhl; i Gylden- 
løves Bastion stod et Kompagni Dragoner og 60 udvalgte Vold- 
skytter samt en fremskudt Trop i Ravelinen under Major Schwitzer; 
dernæst fulgte paa Kurtinen indtil Vesterport et Kompagni Borgere 
af Snarens Kvarter under Guldsmed Niels Enevoldsen; i Vesterports 
Bastion stod Oberstløjtnant Stockmann med 2 Kompagnier Dragoner og 
i Ravelinen foran samme i Kompagni Dragoner under Kaptejn Cicignon ; 
Forbindelsen med Helmers Skanse dannedes af i Kompagni Borgere 
af Vester Kvarter under Farver Nicolaus Rens, og i selve Skansen 
stod Hans Schacks Livkompagni med en fremskudt Trop i Rave- 
linen. Som Reserve stod bag Gyldenloves Bastion 2 stærke Kom- 
pagnier Borgere fra alle Kvarterer, en Trop Ryttere og 2 Kompag- 
nier Hollændere under Major Slick. 

Fra Helmers Skanse og til Nørreport kommanderede Gene- 
ralmajor Jo chum Trampe. 

Artillerikommandant paa denne Voldlinie var Oberst Christopher 
Cuno, der havde 8 af sine 27 Kanoner staaende i Hanens Skanse, 
14 i Gamle Nørreports Bastion og 5 paa den halve Kurtine indtil 
Nørreport. Obersten var assisteret af Stykløjtnant Hans Hansen, 
2 Arkelimestre, hvoraf den ene, Jens Jacobsen Aalborg, komman- 
derede i Hanens Skanse, og 34 Konstabler. 

s. A. Sorenscn. o 

Besætningen havde faaet anvist følgende Standpladser : paa Kurtinen 
indtil Hanens Skandse stod i Kompagni Borgere af Nørre Kvarter 
under Brygger Hans Jessen; i Skansen stod 2 Kompagnier Infanteri 
af Schacks Regiment under Major Stehman, og derpaa fulgte atter 
paa Kurtinen indtil Nørreports Bastion et Kompagni Borgere af 
Frimands Kvarter under Kjøbmand Herman Mercker; i selve GI. 
Nørreports Bastion stod endelig 2 Kompagnier Infanteri af Schacks 
Regiment under Oberstløjtnant Valentin Meltzien samt Kræmmer- 
svendenes frivillige Kompagni under Kaptejn Andreas Borris. 

Imellem Nørreport og Østerport kommanderede General- 
major Joachim v. Breda. 

Artillerikommandant var Oberstløjtnant Johan S chef fer; han 
havde 12 Kanoner under Løjtnant Johan Huth med 2 Arkelimestre 
og 12 Konstabler staaende i Ny Nørreports Bastion i), 2 Kanoner 
under Stykjunker Jacob Raud paa Kurtinen mellem denne sidste 
og Rosenborg Bastion, 10 Kanoner under Stykkaptejn Mathias 
Glesler, 1 Arkelimester og 10 Konstabler i Rosenborg Bastion, 8 Ka- 
noner under Fændrik David Hess, 2 Arkelimestre og 9 Konstabler 
i Runde Kirkes Bastion 2), og 12 Kanoner under Stykløjtnant 
Nicolaus Meyer, i Arkelimester og 13 Konstabler i MøUebastionen 
ved Østerport^). 

Ved Kommandoføringen paa denne Front var den aldrende 
Generalmajor Breda, der begyndte at blive noget svag, assisteret af 
Stadshauptmand Frederik Thuresen, Oberst Erik Qvitzow og 
den hollandske Oberst Eustachius Peuchler; disse kommanderede 
henholdsvis venstre Fløj, Midten og højre Fløj. Paa Kurtinen imellem 
Nørreport og Ny Nørreports Bastion stod i Kompagni Borgere af 
Kjøbmager Kvarter under Guldsmed Johan Stichmann, i Ravelinen 
foran Porten 36 udvalgte Voldskytter af Schacks Regiment; i Ny 
Nørreports Bastion og paa Halvdelen af den tilstødende Kurtine stod 
et Kompagni Borgere fra Østerkvarter under Possementmager Poul 



*) Beliggende for Enden af GI. Frederiksborggade. 
*) Senere Qvitzows Bastion. 
^ Senere Peuchlers Bastion. 

Førster, medens den anden halve Kurtine næst Rosenborg Bastion 
var besat af i Kompagni Borgere fra Klaedebo Kvarter under 
Bager Mikkel Robche; i Rosenborg Bastion og tilstødende Kurtine 
stod 4 Kompagnier Infanteri af Erik Qvitzows Regiment under 
Oberstløjtnant Henning Qvitzow, medens Regimentets 5te Kompagni 
stod i Ravelinen foran Runde Kirkes Bastion; derimod stod i selve 
denne Bastion, i MøUebastionen ved Østerport samt paa den mellem- 
liggende Kurtine og i Ravelinen foran Østerport lutter hollandske 
Tropper. Som Reserve for denne Strækning havdes der i Kom- 
pagni Borgere under Kaptejn David Lindemand ved Nørreport og 2 
stærke Kompagnier Haandværkssvende under Oberstløjtnant Andreas 
Jackson ved Rosenborg Bastion. 

Fra Østerport indtil Kastellet kommanderede Generalmajor 
Hans Ahlefeldt. 

Hans Artilleri var underlagt Stykkaptejn Otto Heider, der havde 
12 Kanoner staaende i Ny Østerports Bastion i) under Befaling af 
Stykløjtnant Mikkel Roscher, i Arkelimester og 12 Konstabler, 
medens der i og ved den til Kastellet stødende halve Bastion 2) var 
anbragt 1 5 Kanoner under Stykløjtnant Henrik Suhm, 2 Arkelimestre 
og 16 Konstabler. 

Paa den Frontlinie, Ahlefeldt havde at forsvare, dannedes Be- 
sætningen i de to Bastioner ligeledes udelukkende af Hollændere, 
medens den mellemliggende Kurtine var besat af i Kompagni 
Borgere af St. Annæ Kvarter. Ved Rundekirke stod som Reserve 
Oberstvagtmester Knud Urne med 2 Kompagnier af Livregiment 
Ryttere, 5 hollandske Kompagnier og i Kompagni Borgere. 

I Kastellet kommanderede Oberst F*rederik Ahlefeldt. 

Kastellets Artilleri, ialt 33 Piecer, var underlagt Oberst Bertram 
de laCoste, der til sin Assistance havde Vognmester Didrik Drejer, 
2 Arkelimestre og 48 Konstabler. 

Voldlinien og Udenværkerne vare besatte af 6 Kompagnier 
Infanteri af Ahlefeldts eget Regiment — Livregiment til Fods — , 



^) Senere Rosenkrantz's Bastion. 
') Senere Grønlands Bastion. 

8» 

Og i det Indre af Kastellet stod som Reserve i Kompagni af Liv- 
regiment R}^ere, under Oberstvagtmester Gotfred Rauch samt i 
Kompagni Borgere, 2 Kompagnier hollandske Soldater, loo danske 
og ICO hollandske Baadsmænd under Kommando af Holmens 
Admiral, Niels Juel, og Kjøbmand Celius Marselius. 

Som Rygforsvar for Kastellet sluttede sig Forskansningerne ved 
Toldboden, hvor de la Coste ligeledes kommanderede. Han var 
assisteret af Skibskaptejn Iver Børresen, 2 Arkelimestre og 26 Kon- 
stabler, og raadede over 22 Piecer, hvoraf 18 stod paa Dæmningen, 
medens de 4 stod i Batteri paa selve Toldboden. Kaptejn Meldrom 
med I Kompagni Infanteri og en Del hollandske Matroser udgjorde 
Besætningen. 

Endelig kommanderede Generalmajor Adolph Fuchs samtlige 
til Christianshavns Befæstning hørende Forsvarsmidler. 

Oberstløjtnant Johan Eberhard Speckhan, assisteret af 
I Stykkaptejn, i Stykjunker, 2 Arkelimestre og 49 Konstabler, havde 
Befalingen over Christianshavns Artilleri, der bestod af 52 Pjecer, og 
som fortrinsvis var anbragt i Skansen paa Jacob Madsens Plads ^) og 
i de to Bastioner 2) nærmest Amagerport, som de mest truede 
Punkter. 

Selve Besætningen dannedes af Christianshavns Borgere, 4 Kom- 
pagnier Infanteri, hvoraf 3 hollandske, 2 Kompagnier Haand værks- 
svende og I Kompagni Ryttere. 



m. 

Klokken var lidt over 12 Midnat, da den svenske Hærs Hoved- 
styrke under Kongens egen Befaling i Stilhed brød op fra Lejren ved 
Brønshøj og rettede sin Marsch mod Valby. Resten af Hæren under 



^) Senere Kallebods Bastion. 

') Nuværende Panters og Elefantens Bastioner. 

Kavallerigeneralen Gustav Baner afmarscherede tilvenstre over Lygten 
mod Vartov. 

Som alt antydet var det med stor Fortrøstning og Tillidsfuldhed, 
at Carl Gustav skred til Udførelsen af sit natlige Værk. Saa vis 
var han, mærkelig nok, paa et lykkeligt Udfald, at han nogle Dage 
iforvejen havde udfærdiget Gavebrev til en af sine Mænd paa en af 
Kjøbenhavns Gaarde, og nys havde han indstiftet en ny Tapperheds- 
Orden, den han med det Hang, han stedse havde til at paatrykke 
sine Erobringstog et kristeligt Præg, kaldte for »Jesu-Ordenem, og som 
skulde uddeles i Kjøbenhavn til dem, som havde udmærket sig mest 
ved Stormen. Han havde ogsaa forstaaet at indgyde sine Tropper den 
Tillid, der besjælede ham selv og vinde Stemningen i Hæren for 
sin Plan. Soldaterne, hvem den strenge Tugt, der herskede i Lejren, 
vel begyndte at kjede, og for hvem det maatte være fristende at 
ombytte de kolde Barakker med de lige for deres Øjne liggende 
lune Vaaninger i Kjøbenhavn, hvem Haab om Bytte og Hæder des- 
uden vinkede, gik med Lyst og Frejdighed i Kampen. At For- 
visning om Sejren og Tro paa Sagen ogsaa var tilstede blandt 
Troppernes Førere, kan ganske betegnende ses deraf, at en af de 
højere Befalingsmænd Dagen forud befalede de Bønder, der havde 
Kornleverancen til hans Troppeafdeling, at give Møde med Kornet 
næste Morgen udenfor Kjøbenhavns Porte, idet han regnede paa at 
kunne sælge det i Byen med stor Fortjeneste. Enkelte advarende 
Røster lode sig dog høre imod Udførelsen af Vovestykket. W r a n g e 1 , 
der ubetinget var imod ethvert Forsøg mod Kjøbenhavn, hvis Række- 
vidde ikke kunde overses, var vel ikke tilstede, og hans vægtige 
Stemme, den eneste, hvorfor Kongen maaske bøjede sig, kunde 
derfor ikke lyde i Raadslagningen, men den efter ham Næstkomman- 
derende, den saarede Feltmarsk Otto S te nb ock, var navnlig efter den 
alvorlige Lektion, han og hans Tropper havde faaet ved Skinangrebet 
den 9. Februar, ugunstig stemt imod Foretagendet; den kløgtige Erik 
Dahlberg, tidligere en af de ivrigste Talsmænd for at bemægtige 
sig Kjøbenhavn med stormende Haand, ansaa det nu for utilraadeligt, 
og en anden af Kongens Yndlinge fra hans Prinsetid, Kavalleri- 
obersten Hans Mørner, en djærv og forvoven Kriger ligesom Dahl- 

berg, skal endog have rettet saa advarende Ord til Kongen, at denne 
blev rasende og vilde la^ge Haand paa ham, idet han bebrejdede 
ham Fejghed. 

Efter den den 8. Februar udkastede Plan skulde Kjøbenhavns 
Erobring iværksættes ved 2 af hinanden uafhængige Stormløb mod 
Befæstningsliniens Yderpunkter, saaledes at det ene førtes langs med 
Kallebodstrand mod Vestfronten imellem Bryghuset og Gyldenløves 
Bastion, medens det andet skulde rettes mod den halve Bastion 
(Grønlands), der forbandt Nordostfronten med Kastellet. Hoved- 
angrebet, som Kongen selv vilde lede, skulde ske paa den først- 
nævnte Strækning og begynde henad Klokken 2; det andet Angreb, 
som var overdraget Gustav Baner, skulde for at gjøre Sejren fuld- 
stændig eller bryde Fjendens sidste Modstand først finde Sted 
2 Timer senere, altsaa til et Tidspunkt, da det maatte antages, at 
de Belejrede havde hele deres Opmærksomhed henvendt paa Vest- 
fronten og havde bragt de sidste Reserver frem til dennes Forsvar. 

Til Støtte for Hovedangrebet og for at trække Kanonilden fra 
Christianshavn bort fra det egentlige Angrebspunkt, skulde General- 
major Clas Thott med et ham særlig underlagt Kommando samtidig 
med Kongens Fremrykning føre et kraftigt Stød mod Kallebods 
Bastion; endelig skulde Generalmajor Carl Lejonhufvud med de 
finske og tatariske Ryttere under Obersterne Berends ogRoth 
og en Trop Musketerer under Oberst Frolich forurolige og alarmere 
paa Strækningen imellem Helmers Skanse og Vesterports Bastion, 
eventuelt imødegaa et fjendtligt Udfald gjennem Vesterport. 

Klokken i var Carl Gustav under Valby Bakke, svingede her 
venstre og gik fra Marschorden over til Fægtningsorden. De Tropper, 
der vare underlagte hans direkte Kommando, rykkede under Frem- 
marschen med den beundringsværdigste Præcision ind paa den nye 
Frontlinie efter de dem forud givne Ordrer, og Formationen var der- 
efter følgende: 

Den venstre Stormkolonne under Generalmajor Fabian 
Fer s en var 5 Brigader^) stærk og formeret efter Dybden saa- 



*) Herved menes den » lille < svenske Brigade eller Kohorte paa ca. 400 Mand. 
Ilvcr af de 2 Stormkolonner kan betragtes som en Formering af den >storec 
svenske Brigade eller Fhalanx. 

ledes, at Brigaden Delwig, tæt efterfulgt af Pehr Sparres, La- 
voyettes og i. smaalandske Brigade under Oberst Kagge, gik i 
Spidsen tilvenstre, medens Persens egen Brigade marscherede i Højde 
med og tilhøjre for Delwigs. 

Den højre Stormkolonne under Generalmajor Wilhelm 
Wawassor var formeret med sin venstre Fløj, den pfalzgrevelige 
Brigade under Gengel, i Højde med Persens Brigade; tilhøjre for 
Gengel fulgte den polske Brigade under Oberst Hesterich, Essens 
under Oberst Lindeberg, Douglas's under Oberst Giinthersberg 
yderst tilhøjre, og bag denne endelig Brigaden Gorgas. 

Infanterireserven under Rigstøjmester Erik Stenbock stod 
umiddelbart bag Wawassors Korps og overspændte med sine 
6 Brigader, formerede i 2 Linier, samme Pront som dette. I første 
Linie tilvenstre stod Østgøterne under Daniel Pryds, derpaa Vest- 
gøterne under Johan Hård, Uplænderne under Nils Brahe, og 
yderst tilhøjre Livgarden til Pods under Oberstløjtnant Mortaigne. 
I anden Linie stod bag venstre Pløj Helsingerne under Carl Sparre, 
bag højre Pløj 2. smaalandske Brigade under Oberst Becker. Til 
Infanterireserven hørte ogsaa en Afdeling, vistnok en Brigade, under 
Oberstvagtmester Schmidt, der imidlertid strax ved Kampens Be- 
gyndelse skulde opmarschere tilhøjre for Wawassor og gaa løs 
paa Blokskibene i Kallebodstrand. 

Hovedreserven under Pfalzgreve Philip af Sulzbach 
bestod af Kavalleri, var 8 Eskadroner i) stærk og formeret paa 
3 Linier med de øst- og vestgøtiske Eskadroner under Grev Ludvig 
Lejonhufvud og Livgardeeskadronen under Oberstløjtnant Buchwald i 
første Linie, i Eskadron af det hessen-homburgske Regiment og i Eska- 
dron Pinner under Oberst Galle i anden Linie, i Eskadron af Regi- 
mentet Anhalt under Oberst Liibecker og det uplandske Rytter- 
regiment under Erik Planting i tredie Linie, Alt regnet fra venstre 
Pløj. Saavel Kongens Korps som hele Resten af Hæren havde Halm- 
viske i Hatten som Kjendetegn. Peltraabet var: Gud hjælpe osl 



^) De daværende svenske Eskadroner talte hver noget over 250 Heste ; 2 Eskadroner 
dannede et Regiment. 

Til hver af Persens og Wawassors Stormkolonner hørte desuden 
en Avantgarde paa 200 Mand Musketerer og Matroser, forsynede 
med Granater og allehaande Stormredskaber, hvormed de skulde 
bane de Stormende Vej over Gravene og opad Voldene. Disse 
Avantgarder, der, indtil Angrebssignalet blev givet, marscherede paa 
Kolonnernes udvendige Fløje, vare iklædte hvide Skjorter eller Kapper 
med tilsvarende Hætter, for at de under Fremløbet ikke skulde 
skjelnes fra Sneen eller Isen^). Den nærmere Sammensætning ses 
af følgende svenske Ordre: »For samme Brigade skal føres 
efterfølgende Kommanderede og Materialier, nemlig: 30 udkomman- 
derede Musketerer med deres Officerer, hvilke derpaa strax skal 
følge 2 Løbebroer eller Isbroer med en Skibskaptain og 8 Baads- 
mænd; 30 Baadsmænd med skarpe Øxer at omhugge Palissaderne 
med og derhos en Højbaadsmand; 20 dobbelte Stormstiger, og paa 
hver Stige 2 Sække fyldte med Hakkelse, skal regeres af en Skibs- 
lieutenant og 80 Baadsmænd; 10 Kapper at kaste over Palissaderne, 
som skal drages af Underofficerer eller Udkommanderede ; 8 komman- 
derede Musketerer, som skal skyde Granater 2), tilsammen 64 Stykker; 
48 Haandgranater, som skal kastes af 6 Personer, hver Person 8 Stykker; 
6 Haandgranater, som skal kastes af 12 Konstabler; 4 Baadsmænd 
med Baadshager. Og derpaa skal Brigaden følge, c — Begge Kolonner 
havde Ordre til med den størst mulige Voldsomhed at gaa løs hver 



^) Sandsynligvis har hele Oberstvagtmester Schmidts Kommando ogsaa været klædt 
i Hvidt, hvilket dog ikke bestemt kan ses. 

*) Den snilde Indretning af disse Granater og andre Fyrværkerisager, som 
Knobmacher, Carl Gustavs kunstfærdige Fyrværker, ivrig havde været be- 
skæftiget med at forfærdige, og hvoraf han lovede sig stor Virkning, blev 
efter Stormen meget omtalt i Kjøbenhavn. Hjøring skriver bl. A. herom saa- 
ledes: tDe havde ikke blot Fyrmørser med sig, men ogsaa Haandgranater til 
at kaste ind over Volden, og endda desforuden havde de det, som aldrig før er 
hørt. De havde optænkt nogle smaa Granater saa store som et Æg; paa den 
ene Ende var som en Fodangel, at hvor de kom hen paa en Mands Klæder 
bleve de hængende, til de brast sønder, hvorved da flere hosstaaende kunde 
blive beskadigede. Paa den anden Ende var en Stok saa tyk, at den kunde 
fylde en Musketpibe og sidde med Enden for Krudtet som en Kugle, og Gra- 
naten udenfor Pibeenden paa Musketten. Fra den nederste Ende af Stokken op 
til den øverste ved Granaten var et Løb til Løbekrudt, som var omvundet og 
bundet med Papir, saa a^ naar de skød med Musketten, skød de Ild ud i 
Løbet, og Krudtet i Musketten førte Stokken og Granaten frem, hvor de vilde. c 

paa sin Side af Løngangen, der var at betragte som Angrebets 
Midtpunkt. F*or, naar de hosliggende Batterier og Smaaskanser vare 
tagne, at ødelægge Løngangen medførte saavel Fersen som Wawassor 
foruden de fornævnte Redskaber endvidere en Petarde og 2 Fyrmørsere. 

Klokken 1Y2 kunde Generalkvartermester Erik Dahlberg melde 
Kongen, der havde taget Post bag et Retranchement ved Bjørnsdal 
paa Vesterbro, at Hærkorpset havde fuldført sin Opmarche med 
Spidserne i Højde med Dronningens Enghave, og kort efter flammede 
Baalene fra de nedenfor Valby Bakke anbragte Tjæretønder, det 
aftalte Signal til, at Stormløbet skulde begynde. Skuffende for de 
Angribende laa endnu Kjøbenhavn mørk og rolig foran dem, ikke 
en Lyd hørtes. De turde derfor haabe paa, at Stormen vilde 
komme overraskende og overvældende for de Belejrede, trætte ojg 
mødige, som disse formodedes at være efter de foregaaende Dages 
Alarmeringer. 

Men man sov ikke i Kjøbenhavn, Enhver var paa sin Post. Alt før 
Midnat havde Voldens Besætning forventningsfuld staaet med brændende 
Lunter; i samme Nu, som Bavnerne lyste, og forinden endnu de Sven- 
skes Kampskrig: »FaldanI faldan!« var hørt, drønede en mægtig Salve — 
Forsvarernes Alarmsignal — fra Jørgen Ruds og Abraham Buch- 
witz svære Kartover ved Vesterports Bastion ; det efterfulgtes snart af 
en rullende Kanon- og Musketild langs hele Linien ned til Bryghuset. 

Det var Blokskibene, Fregatten Højenhald og det nu næsten 
ganske sønderskudte Vrag, Prammen Svinetruget, som det ifølge 
deres fremskudte Stilling først maatte gaa ud over. Til en Begyndelse 
saa det her ud, som om Lykken vilde tilsmile de Svenske. Efter 
en heftig Kamp og et 3 Gange gjentaget Angreb lykkedes det 
Oberstvagtmester Schmidt at faa Broer kastede over Vaagerne og 
at entre den med Is helt bedækkede, spejlglatte Fregat. Pardon var der 
under disse Forhold ikke Tale om at give, ligesom vel Ingen tænkte 
paa at tage Pardon, og efter en sidste forbitret Kamp ombord blev 
hele Besætningen nedhugget^). Erobringen vilde, hvis den var bleven 



') Navnene paa Skibets Fører og de tapre Mænd, der stod om ham, havde nok 
fortjent at blive opbevarede, men jeg har ikke kunnet efterspore dem. 

hævdet, tilvisse ikke have været uden Betydning, idet der herved 
var banet Vej til Stillingens ^aarbare Flanke paa Tøjhussiden; den 
blev dog kun kortvarig og meget dyrekøbt, thi Speckhans Kanoner 
fra Christianshavn og Mikkel Andersens fra Svinebatteriet spillede 
saa eftertrykkelig paa det erobrede Bytte, at ethvert Ophold paa, endsige 
videre Fremtrængen over Isen blev ganske umuliggjort. Den svenske 
Anfører faldt, inden han endnu havde kunnet iværksætte sin Retræte, 
og Størstedelen af hans Mandskab laa fældet paa Isen eller omkring 
i Vaagerne. i 

Til venstre for Schmidt havde imidlertid Wawassor bragt hele 
sin Styrke i Ilden, men uden at det var ham muligt at faa mindste 
Fodfæste paa Slotsholmens Grund. De medbragte Isbroer vare nem- 
lig alle for korte, og Otto Stenbocks oftere omtalte Angreb den 
9. Februar viste sig nu at være skjæbnesvangert for de Svenske; thi de 
Danske havde ved denne Lejlighed erobret en af Isbroerne, taget Maal 
af den og strax Dagen efter ladet Vaagerne hugge betydelig bredere. 
Den samme Skæbne ramte Fersen paa den anden Side af Løn- 
gangen; heller ikke han kunde faa slaaet passable Overgange, og i 
den haglende Ild var det ikke til at tænke paa at faa Stormbroeme 
udbedrede. Men det var ikke for Intet, at Carl Gustav havde lagt 
Angrebet i Hænderne paa Mænd som Wawassor og Fersen. Da 
den Sidste ser, at Vaagen ikke er til at komme over, kaster 
han sig med sin Fylking over den venstre Face af Ravelinen foran 
Gyldenløves Bastion. Wawassor trækker sine Tropper ud af Ilden 
foran Bryghuset, samler dem og iler Fersen til Hjælp ved et Angreb 
paa Ravelinens højre Face, hvorhen den østgøtiske Brigade alt var 
sendt fra Reserven. Ved forenede Kræfter erobres Udenværket, og 
myldrende styrte de kjække Skarer sig nu trods Kardætskernes hærjende 
Virkning ned i Graven foran Hovedvolden, overskride virkelig Graven 
og trænge ved Hjælp af deres Stormstiger op ad den indre Grav- 
skraaning. 

Slagets Brændpunkt er naaet; det er Gyldenløves gamle Post, 
det for Forsvarerne gjælder om at holde, den Post, som den stolte 
Kriger i levende Live ligesom havde kjælet for og fredet om, som 
han havde udrustet med alle de Forsvarsmidler, der stod til hans 

Raadighed, og som bevogtedes af hans uovervundne Dragoner. Nu 
var vel Løven død, men hans Aand levede end; med fast og sikker 
Haand førte hans djærve Frænde, Generalvagtmester Claus Ahle- 
feldt^), Kommandoen paa den saa haardt truede Voldstrækning; 
didhen stævnede den lille Reservetrop, der stod i Beredskab paa 
Gammeltorv; didhen stævnede Alle, hvem Pligterne ikke bandt til 
bestemte Punkter paa Forsvarslinien. Tilhest, ledsaget af Generalerne 
Axel Urup og Hans Schack, saa man her Kongen opmuntrende 
og ansporende sine Mænd til Strid. Han var nys ankommen fra Slots- 
holmen, hvor Jian havde været Vidne til den urokkelige Ro, hvormed 
hans Hoffolk; Studenterne og Adelsfanen under Mogens Krags 
Kommando havde afvist Wawassors Angreb. Rigsraaderne Otto 
Krag og Gunde Rosenkrantz lod sig udlevere Geværer og 
kæmpede med i første Linie som simple Soldater. Borgere fra Snarens 
og Strandkvarter kappedes med Dragonerne og Schacks Infanterister 
i Tapperhed og Mod. Ingen holdt sig tilbage, ikke engang Kvinderne. 
Det er en bekjendt Sag, at Prammændenes Oldermand, Niels Nielsens 
Hustru, da hendes Mand var gaaet til Volds, lod koge Tjære og 
Lud i store Kobbefkjedler, fik sine Naboersker til det Samme og 
begav sig med sine Piger til Volden, hvor de heldte de kogende 
og brændende Sager ned over de Stormende. Men større Virkning 
end dette gjorde de med Jemtove befæstede Bjælker, der stødtes 
Angriberne i Hovedet, Haandgranaterne, der kastedes ned ad Bryst- 
værnsskraaningen, og fremfor Alt den uophørlige Ild fra Lave Rod- 
steens og Andreas Wilkens med Kardætsker ladede Pjecer, der 
spækkede Voldene. 

At bestige Voldskraaningerne var under disse Omstændigheder 
umuligt for Fersen og de andre svenske Anførere, der med den 
mest uforlignelige Dødsforagt havde bidt sig fast i det vundne 
Terræn, og som havde holdt Kampen gaaende i henved 3 Timer. 
Kun 2 Officerer, efterfulgte af 2 Menige, af hvilke Claus Ahlefeldt 
selv med sin Partisan gjennemborede den forreste, naaede Brystværns- 



*) Ahlefeldt havde været gift med Christian IV's yngste Datter, Elisabeth Sophie, 
Gyldenløves Helsøster. 

kroneil paa Gyldenløvcs Bastion. Forgjæves havde Svenskekongen, der 
af Dahlberg var underrettet om Sagernes ugunstige Vending, endnu 
ladet 2 af Stenbocks Brigader, den vestgotiske og uplandske, ile frem 
i forreste Linie til Undsætning, og forgjæves lod han tilsidst Sten- 
bock selv med Resten af sit Korps rette et nyt voldsomt Angreb 
mod Bryghuset og Longangen. Slaget var uigjenkaldelig tabt paa 



Claus Ahlefeldts Parlisin. 

dette punkt. Stenbock faldt strax ved Fremrykningens Begyndelse i 
Spidsen for 2. smaalandske Brigade; tilhøjre og venstre for ham laa 
de fleste andre højere Oflicerer henstrakte paa Valpladsen; Vold- 
gravene vare bedækkede med Døde, og endnu inden Carl Gustav 
kunde bekvemme sig til at give Signal til Tilbagetog, veg Tropperne, 
hvoraf enkelte Brigader vare ganske oprevne, i Uorden tilbage langs 
hele Linien. 



IV. 

Samtidig med Carl Gustavs Angreb mod Slotsholmen førte Glas 
Thott paa yderste højre Fløj sit Stød mod Christianshavn. Hans 
Kommando var sammensat af de 2 Rytterregimenter Overbeck 
og Prengel, noget Infanteri') og en særlig Avantgarde, der lige- 
som Avantgarderne foran Kongens Korps bestod af henved 200 
hvidklædte Musketerer og Matroser med det nødvendige Storm- 
materiel. 

') De svenske Kilder angive ikke livormegel. Kom mandanten paa Christianshavn, 
Generalmajor Fuchs, siger, at han blev angreben af 4 Balaillnner Infanteri og 2 
R^terregimenter. 

Den stolte svenske Greve — Gustav Vasas Ætling, der som Dron- 
ning Christines Yndling en Tid havde været Carl Gustavs Medbejler til 
den svenske Trone, men som nu var Kongens trofaste og svorne Mand — 
gik frem over den isdækte Kallebodstrand med den ham egne sorgløse 
Dristighed, under Paukers og Trompeters Klang og i et Optog, som 
gjaldt det et Dystridt eller en Ringrenden. Tilhest, i Spidsen for sine 
4 Eskadroner, vilde han trænge ind over den lave, endnu kun svagt 
sammenføjede Voldlinie. Adgangen over Graven vilde han bane 
ved Hjælp af en mægtig Kastebro, hvorpaa 3 Ryttere kunde ride 
jævnsides, og som paa Ruller førtes frem over Isen, trukken af 6 
Graaskimler fra hans egen Stald. Tilvenstre for ham skulde Infanteriet 
gaa frem og bryde igjennem paa Voldens fremspringende vestlige 
Hjørne. 

Men end ikke den Kjækkeste blandt de Kjække af Svenskerne 
vilde Lykken følge denne mindeværdige Nat. Da Thott kom i Nær- 
heden af det Angrebspunkt, han havde udset sig, brast Isen med 
stort Brag, det mærkelige Kjøretøj gik til Bunds med Vognstyrere 
og Heste, og kun tildels og i ilde tilredt Stand lykkedes det Thott 
at redde sine Ryttere. Forgjæves var det nu, at det paa et enkelt 
Sted var lykkedes Avantgarden at faa slaaet en Bro over Graven, 
og at Infanteriet herover rettede et 3 Gange gjentaget Stormløb paa 
Voldlinien; Angrebet prellede saa fuldstændig af mod de overlegne 
Stridsmidler, hvormed Christianshavnerne nu kunde gaa det imøde, 
at General Fuchs i sin Beretning spottende kan bemærke: »De 
fleste Svenske havde medbragt deres Ligskjortec. 

Kampen var vel paa det Sidste, men rasede endnu om Gylden- 
løves Bastion, da Gustav Baner omtrent Kl. 4 Morgen rykkede 
frem fra Vartov til Storm paa den nordlige Front. Hans Korps, 
der næsten udelukkende bestod af Rytteri, var under Fremmarschen 
formeret paa 3 Linier: først en stærk Avantgarde paa 750 Mand 
(200 Musketerer, 100 Matroser og 450 afsiddede Ryttere, udtagne 
af forskjellige Regimenter) under Anførsel af Oberstløjtnanterne 
Stahl, Lenzmann og Fittinghof; dernæst under Befaling af 
Generalmajor Rutger Ascheberg i Eskadron pfalzgrevelige 



STORMEN PAA KJØBENHAVN. 12/ 

Ryttere, Aschebergs eget Rytterregiraent og i Eskadron af G or gas 
Dragoner, alle tilfods, og endelig under Baners direkte Kommando 
den ligeledjcs 4 Eskadroner staérke Reserve, bestaaende af Baners 
eget og Bornemanns Regiment Ryttere. Angrebspunktet var tyde- 
lig betegnet ved følgende, temmelig ordtro gjengivne Ordre til de 2 
af Avantgardens Førere: 

»Carl Gustaf, med Guds Naade Svears, Venders og Gøters 
Konge, Storfyrste udi Finland, anbefaler Oberstløjtnanterne Lenzmann 
og Fittinghof, at de, saasnart Oberstløjtnant Stahl med sine Kom- 
manderede er ankommen forbi Ravelinen, som ligger paa den venstre 
Haand for Bolværket ved Kastellet, strax derpaa følge med deres 
Medhavende, ladende Ravelinen ligge paa deres højre Side imod den 
lange Face, som er paa det halve Bolværk, og ser til, at de kan an- 
bringe deres Materialia, som de har hos sig, og søger at erobre det 
og at forjage Fjenden, gjøre deres Flid for at holde Stand og at 
bevare sig, indtil de faar videre Ordre, hvad de skal gjøre. Og om 
end saa skete, at de i eller 2 Gange maatte blive afslagne, de derfor 
dog ikke lader af, førend de fuldkommelig har bragt det i deres 
Magt. Imidlertid flittig advarer General Bannier, hvorledes de finder 
Fjenden for sig. Udgangen herpaa stiller Hs. Majestæt under deres 
gode og forsigtige Anførsel, saa og under deres og deres medhavende 
Officerers store Tapperhed. Forsikrende dem altid om sin kongelige 
Yndest og Naade. Til videre Bekræftelse er denne nærværende 
Ordre underskreven med Hs. Majestæts egen Haand og med ordinære 
Signet forseglet. Givet udi Lejren ved Brandsøe [Brønshøj] den 8de 
Februar 1659. Carl Gustaf.« 

Baner førte imidlertid ikke sine Tropper frem mod det opgivne 
Maal med samme nøjagtige Sikkerhed som Kongen sine. I den 
mørke Nat forfejlede han Vejen og kom for langt tilhøjre, saa at han 
istedetfor at angribe den forholdsvis svage halve Bastion, der sluttede 
sig til Kastelsbefæstningen, tørnede imod Runde Kirkes Bastion og 
MøUebastionen. Men, da de vare ankomne her, gik Svenskerne uden 
Betænkning frem til Storm med samme glimrende Tapperhed som 
deres Kammerater paa Slotsholmssiden. 

Qvitzows Soldater i Ravelinen foran Runde Kirkes Bastion tog 
imod det første Stad, men Fjenden omgik Ravelinen mod Nord, og 
Hovedangrebet førtes frem mellem de to Bastioner. Her havde Oberst 
Peuchler samtlige Vagter og Poster med sine Hollændere. Disse 
stod i Begyndelsen ubevægelige som Mure uden at løsne et Skud, 

og først da Sven- 
skerne vare dem 
paa ganske nært 
Hold og i Begreb 
med at anbringe 
3 Broer over Gra- 
ven foran Mølle- 
bastionens ven- 
stre Face, aab- 
ncde de, kraftigt 
understøttede af 
Johan Schef- 
fers Kanoner, fra 
Kiirtinen, Flanker 
og Facer en saa 
dræbende Ild 
mod de Stormen- 
de, at det første 
Angreb med det 
samme var af- 
slaaet. Tro imod 
sin Konges Bud 
Frederik Thure.en. ramler den sven- 

ske Avantgarde 
sigdogatter; Baner lader AschebergsEskadroneriStormskridt rykke frem 
i Højde med den, og med vild Heftighed blusser Kampen op paany. Saa 
voldsomt lyde Skuddene ind over Byen, at Mange troede, at forst nu 
var det afgjørende Angreb kommet. De øvrige Kommandanter paa den 
truede Voldstrækning, Generalmajor Bred a, Oberst Q v i t z o w c^ Stads- 
hauptmandPrederikThuresen, samle sig nu om Peuchler; General- 

major Hans Ahlefeldt giver Møde med sit Reserverytteri, den 
syge Rigshofmester Jochum Gersdorf lader sig bringe hen til 
Kamppladsen, og i Spidsen for 300 Matroser, tagne fra Orlogsskibene, 
iler Admiral Obdam, der ligeledes havde været fængslet til Syge- 
lejet, frem til Undsætning. 

Men Baners Kamp synes fra første Færd af at have været ganske 
haabløs. Ikke paa noget Punkt kan han trænge igjennem, og det 
er kun nye Ofre, der bringes, da den tapre Wawassor med Resterne 
af sin Brigade efter Kongens Ordre ankommer fra Vestfronten og i For- 
bindelse med Ascheberg foretager et sidste fortvivlet Angreb, ved hvilket 
Wawassor falder. Nu da det begynder at lysne mod Dag, gjør For- 
svarernes Ild dobbelt Virkning, og da Obdam og hans Matroser an- 
komme, ere de sandsynligvis kun blevne Vidne til, at Baners Tropper 
i vild Flugt over Sortedamssøen ty tilbage i Retning af Vartov. 

Et malerisk, paa een Gang opløftende* og storslaaet, vildt og 
gribende Skue, maa det i Morgenrødens Belysning have frembudt, da 
Kjøbenhavns Stridsmænd, medens Voldenes Kanoner tordnede, Klok- 
kerne ringede og Takkesangen lød fra Kirkerne, under høje Sejrs- 
raab brød ud gjennem alle Porte for at sætte sig i Besiddelse af de 
Volde, Grave og hele den foranliggende Slagmark, som de havde 
kæmpet saa mandelig for. Øjnende den flygtende Fjende i det 
Fjerne, fandt de Valpladsen i Ordets bogstavelige Forstand bedækket 
med hans Døde og Saarede, henkastede Vaaben, Krigsmaskiner og 
Tros. Det vilde have været smukt, om enkelte raa og oprørende 
Plyndringsscener ikke havde plettet den herlige Sejr. Men Rovlysten 
staar ikke Mordlysten fjern; Lidenskaberne flammede endnu efter den 
forbitrede Kamp, og de svenske Officerers kostbare Guldkjæder, 
Ringe og prægtige Dragter vare for fristende for de Sejrende, 
hvoraf næppe mange ejede Skillings Værdi, og som nu i et halvt 
Aar havde maattet lade sig nøje med de knappest tilmaalte Rationer *). 



^) Det var dog navnlig Hollænderne, hvem man ikke turde være altfor nøjeseende 
med, der gjorde sig skyldige i disse Udskejelser. Bl. a. fortæller man saaledcs 
om dem, at da de fandt General Wavassor, skar de hans juvelsroykkede Øren af 
under Udraabet: >Dette er for de Witt, dette for Peter Florissen« — deres i 
Søslaget i Øresund faldne Admiraler. 

S. A. Sørensen. g 

Forøvrigt bestræbte den danske Konge sig for at lægge et mildt 
og forsonende Skjær over Slagets Rædsler. Efterat en Vaabenhvile 
var vedtagen gjennem en skriftlig Forhandling mellem de to Hæres 
GeneValauditører, lod Frederik III Ligene af de svenske Befalings- 
mænd — forsaavidt de stod til at kjende, frygtelig sønderrevne, som 
de i Reglen vare af Kardætskskud — standsmæssig smykke og paa 
Ligbaarer og Stormstiger, fulgte i Procession af danske Officerer, 
udbære til Nørrebro, hvor de modtoges af deres Landsmænd og 
førtes til Brønshøj ^). Ligene af de øvrige faldne Svenske blev, efter- 
haanden som de opsamledes — endnu 14 Dage efter Stormen op- 
fiskede Aalestangeme i Kallebodstrand talrige Døde — kjørte ud og 
nedlagte i Løbegravene, som de Svenske havde anlagt paa Vesterbro 
og ved Vartov. 

De Svenskes Tab var i Forhold til den Styrke, hvormed de 
angreb, uhyre. Hvor stort, lader sig for Underbefalingsmændenes og 
de menige Soldaters Vedkommende ikke med Bestemthed opgive, 
da Carl Gustav paa det Strengeste havde forbudt Alle i Hæren at 
fortælle Noget om, hvad der passerede ved Kjøbenhavn, og hvad 
man der havde mistet; det Tab, der officielt blev opgivet, om- 
fattede aabenbart kun de egentlige svenske Brigader, men ikke de 
saakaldte polske, tyske og engelske Afdelinger, uagtet disse netop 
havde været meget stærkt i Ilden. Tallene variere derfor mellem 
5000 og 1500 Mand. Utvivlsomt ligger Sandheden her som saa ofte 
i Midten, og det er næppe langt fra det Rigtige, i hvert Fald 
paa ingen Maade overdrevet, naar Overløbere berettede, at i Lejren 
»lød det gemene Skrig«, at de Svenske foruden talrige Officerer 
havde over 3000 Mand Døde, Kvæstede og Fangne. Hermed stem- 
mer ret godt en anden, detailleret, svensk Beretning, der angiver 
Tabet til 44 Kaptejner og Ritmestre, 80 Løjtnanter, Fændriker og Kor- 
netter, 2500 Korporaler og Menige døde og saarede samt 2000 Fangne. 



^) Den 15de Februar skriver Dr. Mathias Husz, den svenske Generalauditør, til den 
danske, Poul Tscherning, >at formedelst den herlige Udklædelse og Overlevering, 
som og den sidste Ære, deres afdøde Officerer var bevist, havde man saadant 
med største Taksigelse kjendt og eragtet og var overbød ig udi alle forefaldende 
Occasioner saadan Høflighed igjen gjerne at ville forskylde.« 

Sikkert er det, at der strax den første Dag taltes alene af Di^de 
langs Voldene over 800 Mand, medens henved 300 Mand indbragtes 
som Fanger. For de højere Officerers Vedkommende, hvor Sagen 
ikke saaledes lod sig dysse ned, ved man derimod ret god 
Besked, og Følgende kunne navngives: Rigstøjmester Erik Sten- 
bock og Generalmajor Wawassor vare faldne, Generalmajorerne 
Ascheberg, Fabian Fersen og Oberst-Generalkvartermester 
Gorgas saarede; Obersterne Becker, Gengel, Giinthersberg, 
Hesterich og Lavoyette faldne, Nils Kagge, Lindeberg, 
Pehr Sparre, Pryds og Welssenstein saarede; Oberstløjtnaiiterne 
Carl Baner, Grev Dromont, Fittinghof, Lenzmann, Stahl, 
Grandpré og' Otto faldne, Lewenhaupt, Uggla, Wrangel, 
Ørnklo u, delaChapelle, John s ton og S teinhof saarede; Oberst- 
vagtmestrene Schmidt og Augustin faldne, Westerhagen og 
Neuhausen saarede. Forfærdet over Mandefaldet skriver en af 
den svenske Dronnings Hofsinder, der sammen med Dronningen 
opholdt sig paa Frederiksborg, faa Dage efter Stormen bl. a. Følgende 
i sin Dagbog: »Det var en gruelig Fægtning, Ingen kom med 
Søndagsklæder tilbage, ikke Mange ustraffede. Gud vilde ej, at 
Kjøbenhavn nu skulde tages.« 

Paa dansk Side var Tabet derimod yderst ringe. Foruden Højen- 
hal ds Besætning, der omtrent beløb sig til en Snes Mand, havdes 
der paa de angrebne Voldstrækninger kun ganske faa Døde og 
Saarede. Blandt de Døde vare 2 haabefulde, unge Adelsmænd, 
Jacob Rodsteen og Rigsraad Gunde Rosenkrantz' Søn Holger, 
der stred og faldt ved Faderens Side. Den overordentlige Forskjel i 
Mandefaldet bliver kun forklarlig, naar man betragter de højst ulige Vil- 
kaar, under hvilke de to Modstandere udfægtede Striden. De Svenske 
maatte trænge over Grav og Vold saa godt som udelukkende med 
det blanke Værge i Haanden, de Danske stod bag det dækkende 
Brystværn med Bøssen til Kinden, medens samtidig ikke mindre end 
165 af de paa Voldene opplantede hen ved 300 Kanoner udspyede 
deres Ild mod de Stormende. Det var den reneste Offensive og 
Defensive i Kamp mod hinanden og et af de mærkeligste Exempler 
i den Retning, Krigshistorien kjender. 

9* 

* Til Minde om Stormen blev der slaaet flere Medaillcr og Skue- 
penge. En af de smukkeste var en Guldmønt paa 20 Dukaters Vægt. 
Paa Forsiden ser man Frederik III's kronede Navnechiflre, staaende 
paa en Klippe, som deler Ordene Eben-Ezer, og med Omskriften: 



Dominus providebit (o: Herren vil sørge for os), 1659. Paa Bagsiden 
ser man en sværdbevæbnet Arm, der kommer frem fra en Sky og 
afhugger en Haand, som griber efter en Krone; under Kronen staar 
1 1. Februar, c^iøvrigt la:ses Ordene: 5'o/(Z'«^/i'nfl(D: Gud alene Æren). 



J^ har saaledes, ufuldkomment ganske vist, men i smaa som 
store Træk dog vel nogenlunde rigtigt gjengivet det Væsentligste 
af, hvad Historien har optegnet om Begivenhederne fra den 11. Au- 
gust 1658, da Carl Gustav stod for Kjøbenhavns Porte, fyg til 6 
Maaneders Dagen efter, da han, efterat Stormen var afslaaet, maatte 
afstaa fra ethvert alvorligt Forsøg paa at gjøre sig til Herre over 
Staden. Kjøbenhavns tapre Forsvar fik ikke alene verdenshistorisk 
Betydning, saa vist som det imod Alles Forventning standsede 
Datidens mest frygtede Erobrer paa hans Vej ; men det friede tillige 
Danmark, der var bragt til Undergangens Rand, fra den Ydmygelse 
som en undertvungen Provins at gaa op i et fremmed Rige. 

Skulde jeg nu i ganske faa Ord, som i en Sum, angive, hvad der for- 
hindrede, at Danmarks Livstraad blev overhugget, da vilde det maaske 

paa min tørre Prosa komme til at hedde, at Landets Frelse først og for- 
nemmelig skyldtes den stærke Villie til Forsvar, der ved Fjendens 
Komme paa en saa vidunderlig Maade blev vakt i Hovedstaden lige fra 
Fyrsten til den fattigste Mand, dernæst Gravene og Voldene, 
der, om end mangelfuldt, dog omgav Kjøbenhavn, og endelig 
Kanonerne, som man kunde hente frem fra Kristian IV's vel- 
forsynede Tøjhus. Men jeg foretrækker at holde mig til Digteren i), 
der udtrykker en lignende Tanke i følgende klangfulde Vers: 

Det var en Februari-Kvæld, 

Saa mørk og kold, 
Da Danmarks Throne stod paa Hæld, 
Og nær sit Fald var Folkets Tjæld; 
Da Rigens Værn og Grænseskjel 

Var Axels Vold, 
Og, af sin Sejersflugt berust, 
Carl Gustav alt saa sønderknust 

Dets Skjold. | 

Men paa den lave Vold der stod 

En Mur saa fast, 
Med frejdigt Sind og roligt Mod 
En Kreds af Kæmper Fod ved Fod, 
Og hver, som stormed derimod, 

Fik Skam og Last. 
Der standsed' Undergangens Strøm, 
Og Sveakongens stolte Drøm, 

Den brast. 

Og jeg slutter mig til ham i det Haab og den Forventning, har 
ikke mindre skjønt udtaler saaledes: 

Men lige stærk skal Mindets Røst 

Vort Øre slaa 
Og tone gjennem trofast Bryst 
Og løfte Mod og sænke Trøst 
Og lægge Sæd og love Høst, 

Mens Tider gaa! 
Og flammer atter Kampens Bavn, 
Som Fædrene for Kjøbenhavn 

Vi staa! 



*) C. Ploug. Ved Tohundredaarsfesten i Kasino lo. Febr. 1859, 

I. 

JLJen 6te August 1658 var Kong Carl X Gustav afsejlet fra 

Jel for at iværksætte det Overfald paa Danmark, der stedse i 

fistoriens Aarbøger, trods alle Forsøg paa at udsmykke det, vil staa 

Dm et skamløst Brud paa Tro og Love, men tillige som et sandt 

lesterstykke, naar man ser hen til den Hemmelighedsfuldhed, som 

ulgte Forberedelserne, og den overraskende Hurtighed, hvormed det 

ragtes til Udførelse. Lige Maanedsdagen efter var han Herre over 

ele den cimbriske Halvø fra Skagen til Altona med Undtagelse af 

'æstningerne Rendsborg og Gliickstadt, over Fyen og Als og over 

ele Sjælland med Undtagelse af Kjøbenhavn*); den danske Konges 

4agtomraade strakte sig kun over Øerne Langeland, Lolland, 

"aister. Møen og de 3 nævnte Fæstninger 2). I Kraft af disse faste 

'unkter var det altsaa, at det danske Rige overhovedet bestod, thi 

let er indlysende, at Erobringen af Smaaøerne, hvor tappert end 

lisse i Virkeligheden satte sig til Modværge, kun kunde blive et 

fidsspørgsmaal. 



*) Den 6te September 1658 overgav nemlig Kronborg sig. 

^) Der ses i denne Sammenhæng bort fra Besiddelsen af Norge, hvoraf forøvrigt 

Trondhjems Stift m. m. var aftraadt ved Roskildefreden, tilligemed de gamle 

danske Provinser Øst for Øresund og Øen Bornholm. 

Den Rolle, som det vigtigste af disse befæstede Punkter, Kjø- 
benhavn, spillede ved denne Lejlighed, er skildret i det Foregaaende. 
Det er velbekjendt, men kan forøvrigt ikke gjentages for ofte, at 
hvis den danske Hovedstad ikke hin iite August, da Carl Gustav 
3 Dage efter Landstigningen ved Korsør mønstrede sine krigsvante 
Tropper paa Valby Bakke, havde havt Porte, der kunde lukke 
for Aabningerne i den maadelige Jordvold, som omgav Byen, 
og behjertede Mænd, der til Carl Gustavs Forbauselse fandt det 
Umagen værd at lukke disse Porte, var Danmark bleven udslettet af 
Rigernes Tal. Ved Roskildefreden var Carl Gustav veget tilbage 
fra at udføre denne Plan, nu var det hans bestemte Agt at sætte 
den igjennem. Allerede den 23de Juli i Wismar, midt iblandt sine 
der forsamlede Rigsraader, havde han saa godt som fuldstændigt ud- 
viklet Planen i dens Enkeltheder, og Raaderne havde enstemmigt 
tiljublet ham deres Bifald. Danmark og Norge skulde gjøres til 
Provinser under Sverig og styres derfra, om end foreløbig under 
egne Love og med 3 Overdomstole (Hofretter), i for Norge, 
I for Sjælland og Øerne, i for Halvøen. Den mægtige danske 
Adel skulde ved haarde Paalæg om muligt tvinges til at ud- 
vandre, men de øvrige Stænder vindes ved Løfte om større Frihed, 
og Indvandring af Svenske begunstiges. Holsten og Sønderjylland 
skulde gives som Lehn til Kongens Svigerfader, den gottorpske 
Hertug Frederik, og 3 Jarledømmer oprettes i Jylland, Fyen og 
Sjælland, af hvilke det sidstnævnte straks blev givet til Hærens 
Næstkommanderende, Rigsadmiral Carl Gustav Wrangel. Kjø- 
benhavns Universitet skulde flyttes til Gøteborg^), og den forhadte 
danske Hovedstad efterhaanden indskrænkes til det, den var i Absa- 
lons Dage, en Borg eller et Kastel til Bevogtning af Sundet; den 
nye Hovedstad, mente han, burde være Landskrona eller Malmø, og 
i det nyerhvervede Skaane, Rigets Midteprovinds, vilde han lade sig 
krone under Titlen: Sveriges, Gøtes, Danmarks, Norges og Vendens 
Konge. 



^) Der var dengang i Norden kun Universiteter i Upsala og Kjøbenhavn. Lunds 
Universitet blev først oprettet 1668 af Carl XI. 

Vi ville et Øjeblik dvæle ved de mindre kjendte Begiven- 
heder, der, samtidig med, at Kjøbenhavn indesluttedes, fandt Sted i 
Hertugdømmerne. Her havde Carl Gustav cncrladt en af sine 
Generaler, Pfalzgreve Philip af Sulzbach, i Spidsen for et 
stærkt Reservekorps med det Hverv paany at tage Halvøen i Be- 
siddelse indtil Nord for Limfjorden, forslærke Besætningen i 

Fredericia og sætte 

denne Fæstning, som 
Carl Gustav trods Ros- 
kildetraktaten endnu 
ikke havde rømmet, 
i god Forsvarsstand. 
Med Fredericia som 
Udgangspunkt skulde 

han overrumple de 
faa danske Tropper, 
som under Kommando 
af Generalguvernøren 

i Hertugdømmerne, 

Feltmarskalk Ernst 
Albrecht v. Eber- 
stein*), laa i spredte 

Kantonnementer fra 
Koldingaa til Elben , 
og fornemmelig be- 
mægtige sig Fæstnin- j-rn« Albrecht v. Ebmtein. 

gerne Rendsborg og 

Gliickstadt. Besætningerne her vare kun ringe , men Fæstnin- 
gerne vare i nogenlunde god Stand, og til alt Held var det to 

') Friherre Ernst Albrecht v. Eberstein stammer fra en gammel frankisk Adels- 
slægt og er født 6. Juni 1605 Han blev fra sin tidligste Ungdom oplært i 
Krigshaandvscrkel og hørte tit de Faa, som gjorde Trediveaarskrigen med fra 
Begyndelsen lit Enden. Han begjindle som Page hos Kurfyrsten af Pfalz , deltog 
som saadan i Slagel paa del hvide Bjerg 1610 og var ved Krigens Slutning 
eslerrigsk Kellmarskalkløjlnanl. 1 Mellemliden tjente han under Generaler af de 
forskjelllgste Lejre, såasom Mansfeld, Tilly, Gnitav Adolph, Bernhard af Weimar, 

Hædersmænd, begge i enhver Henseende deres Post voxne, som 
førte Kommandoen: i Rendsborg Guvernør Henrik Blome, en rig 
holstensk Herremand, tidligere Hofsinde hos Christian IV, og i Gliick- 
stadt, hvor tillige Generalguvernøren tog Hovedkvarter, General vagt- 
mester Eckerich Johan Lubbes, der havde udmærket sig under 
det foregaaende Aars P'elttog i Bremen. Alle Fjendens Anstrengelser 
blev derfor frugtesløse. Det centralt beliggende Rendsborg var det 
navnlig Sulzbach magtpaaliggende at komme i Besiddelse af, men 
Blome lod sig ligesaalidt skræmme ved Truslerne om en haard Be- 
lejring og et ødelæggende Bombardement, som friste af den gottorpske 
Hertug, der efter hemmelig Aftale med Pfalzgreven tilbød at ville 
beskytte Fæstningen, imod at den foreløbigt blev overgivet ham som 
Pant indtil Fredsslutningen. Dette, at den danske Krone saaledes 
beholdt fast Fod paa Halvøen, fik stor Betydning. Medens Hol- 
lænderne som bekjendt ilede med at bringe os Undsætning tilsøs, 
var der fra de andre Stater, der maatte regnes for vore Allierede, eller 
som dog havde Interesse af at forhindre vor Undergang, nemlig 
Polen, Østerrig og Brandenborg^), under disse Forhold forøget An- 
ledning til at komme os til Hjælp tillands. Det er derimod tvivl- 
somt, om der havde været nogen Udsigt liertil, hvis Fæstningerne ikke 
havde holdt Stand, og et betegnende Fingerpeg havdes i saa Hen- 
seende fra det foregaaende Aars ulykkelige Felttog, hvor en polsk 
Hær stod rede ved Sydgrændsen for at komme os til Undsætning, 
men øjeblikkelig vendte om, da den fik Underretning om, at Fæst- 
ningen Fredericia, hvor den havde haabet at finde et Støttepunkt, 
var bleven erobret af Fjenden 2). Paa den alarmerende Efterretning 
om Fredsbruddet, som PVederik III's Sendebud spredte til alle Sider, 



Torstenson o. Fl. 1657 trandte han i dansk Tjeneste som Feltmarskalk , blev 
i det følgende Aar Medlem af Krigskollegiet og fik først Overkommandoen paa 
Sjælland, senere i Hertugdømmerne som Generalguvernør. 1663 udnævntes ban 
til Ridder af Elefanten. 1665 tog han sin Afsked fra dansk Krigstjeneste og 
blev Generalfeltmarskalk i Sachsen. Han døde 9de Juni 1676. 

*) England, Hollands Rival tilsøs, der styredes af Oliver Cromwell, var derimod, 
som vi vide, nøje forbundet med Carl Gustav, og Frankrigs Politik var i de Aar 
afhængig af Englands. Om Rusland var der dengang ikke Tale. 

^ Fredericia blev med stormende Haand indtaget af Wrangel den 24de Oktober 1657. 

rustede de nævnte tre venskabelig sindede Magter sig nu af alle 
Kræfter, og allerede den 7de September var en anselig Hær af alle 
Vaabenarter paa c. 32,000 Mand — 16,000 Mand Brandenborgere, 
11,000 Østerrigere og 5000 Polakker — ifærd med at samle sig i 
Omegnen af Wittstock i Mark Brandenborg. Den Tids tre berømteste 
Feltherrer i Mellemevropa, Kurfyrst Frederik Vilhelm af Branden- 
borg — »den store Kurfyrste« — den kejserlig østerrigske General- 
feltmarskalk Grev Raymund af Montecuculi og den polske 
Woiwod Stephan Czarniecki, stode i Spidsen for den saaledes 
sammensatte Hær; Kurfyrsten førte, som den, der havde leveret det 
største Tilskud, Overbefalingen. 

Den 19de .September naaede Hærens Fortrav, der bestod af de 
kejserlige Ryttere under Feltmarskalkløjtnant Johan Sporck, Oldeslohe 
og havde her det første Sammenstød med Svenskerne. Sulzbach 
saa sig snart efter nødsaget til at hæve Belejringen af Rendsborg og 
trak sig gjennem Ditmarsken, som han satte under Vand, over 
Tønning til Fredericia. Eberstein, der repræsenterede den danske 
Konge i Hertugdømmerne, søgte at bevæge Kurfyrsten til at lade et 
Korps paa nogle Tusinde Mand over Femern, Lolland og Falster 
bringe Kjøbenhavn Undsætning ^), medens Hovedhæren kraftigt skulde 
forfølge Sulzbach for at tilføje ham et afgjørende Nederlag. Denne 
Plan strandede imidlertid paa de Forbundnes methodiske Krigsførelse 
og paa Rygter, som den gottorpske Hertug falskelig havde ladet 
udsprede om, at Kjøbenhavn var faldet i Svenskernes Hænder, og 
at Frederik III havde faaet Armen afskudt af en Falkonetkugle. 
Udbyttet af Aarets Felttog var Svenskernes fuldstændige Fordrivelse 
fra Hertugdømmerne og Erobringen af Als, der blev forsvaret ai 
1000 Mand under Generalmajor Rutger Ascheberg. Dækket af en 
lille, fra Kjøbenhavn hidsendt Flotille under Viceadmiral Peter 



^) Af et Brev, dateret December 1658, fra de holstenske Raader Henrik Rantzaa 
og Frederik Ahlefeldt til Frederik III ses det, at denne ønskede 6000 Ryttere, 
4000 Mand Infanteri og 40 Stkr. Skyts overført. De tilføje, at man har givet 
gode Løfter i saa Henseende, og at Kurfyrsten nok synes tilbøjelig til at 
gaa ind herpaa, men at det neppe bliver til Noget, da Planen bliver stærkt 
modvirket af Kurfyrstens Raadgivere, og Aarstiden og Mangel paa Transport- 
midler desuden lægge store Hindringer i vej en. 

Bredal, foretog den brandenborgske Generalløjtnant, Hertug Johan 
Georg af Anhalt, den 4de December en Baadovergang fra Sundeved 
og fik den icxie December efter Erobringen af Sønderborg og 
Nordborg Slotte hele Øen i sin Magt. Angrebet paa Sønderborg 
Slot den 8de December kostede jo desværre den tapre Bredal Livet. 
Mod Slutningen af Aaret overskredes den nørrejydske Grænse 
— den sidste Begivenhed var Polakkernes Storm paa Koldinghus 
den 24de December, ved hvilken Lejlighed det mægtige Slotstaam^), 
hvor Svenskerne havde et Krudtoplag, sprængtes — og Hærene gik 
nu i Vinterkvarter: de Brandenborgske om Ribe, hvor Kurfyrsten 
ankom den 23de December og tog Hovedkvarter, de Polske om 
Kolding og de Kejserlige om Haderslev*). I Februar .1659 begyndte 
Hæren at bryde op paany, og ved Maanedens Slutning, da Kur- 
fyrsten for nogen Tid tog Hovedkvarter i Viborg, var Nørrejylland 
gjengivet til den danske Krone — dog med Undtagelse af Fæst- 
ningen Fredericia, som man ikke ret dristede sig til at angribe. 
Kort efter ankom den fra Stormen paa Kjøbenhavn for sit tapre 
Forsvar af Vestfronten berømte Generalløjtnant Claus Ahlefeldt 
til Aalborg for paa Kongens Vegne at tage Landet i Besiddelse og 
ordne Forholdene. Han skulde tillige sætte sig i Forbindelse med 
Kurfyrsten og af al Magt drive paa, at den forbundne Hær gjorde 



*) Det saakaldte Kjæmpetaarn paa Koldinghus er bygget af Christian IV. Det var 
76 Fod højt, 24 Fod bredt og havde i sine Hjørne fire 7 Fod høje Sand- 
stens Figurer, der fremviste hver sit Vaabenskjold , nemlig Hannibal det 
danske, Scipio det norske, Hektor det jydske og Herkules de tre Kroner. 
En Polak, der var Øjenvidne til Begivenheden, fortæller, at da Taarnet sprængtes, 
blev de, som befandt sig paa det, »kastede saa højt mod Skyerne, at man tabte 
dem af Syne og først fik Øje paa dem, da de kom tilbage og som Frøer styrtede 
ned i Slotssøen c. 

*) Polakkerne gjorde sig under dette Ophold ilde berygtede for deres Rovlyst og 
Grusomhed og havde i det Hele et slet Lov paa sig. En Kvinde fra Sønderjylland, der 
om Vinteren var i Besøg paa Fyen, lægges der saaledes følgende Ord i Munden : 
»I Godtfolk her i Fyen ere nu flux bedre farne end vi Andre i Holsten og 
Jylland. Thi I kan langt fredeligere og bedre omgaas med Landsens Fjender 
end vi med landsens Beskjærmere. Naar Svensken faar hos Eder sit Deputat, 
saa lader han sig nøje og begegner Eder ikke med nogen haard Medfart og 
Overlast. Men hvorledes de fremmede Auxiliær-Folk, som vor Konges Allierede 
have sendt her ind i Riget, og i Særdeleshed hine forbandede Polakker, holde 
Hus hos os, det maa Gud forbarme sig over.« 

sig rede til at gaa over til Fyen eller Sjælland. Det lykkedes ham 
at faa en Indeslutning og paafølgende Belejring af Fredericia iværk- 
sat. Besætningen bestod af 3000 Mand under Generalmajor Bøttiger, 
men efterat Løbegravene vare førte tæt ind under Fæstningen og 
denne var bleven beskudt med 60 svære Piecer, gav Bøttiger Kjøb 
og trak sig tilbage til Fyen, dog først efterat have stukket Byen i 
Brand og ladet Størstedelen af Fæstningsværkerne springe i Luften. 
Der blev derpaa lagt 16 danske Kompagnier som Besætning i Fæst- 
ningen. 



IL 

Da saaledes Fredericia, det sidste Bolværk, Svenskerne havde 
paa Halvøen, var faldet, formente Kurfyrsten, at Tiden var kommen 
til at gjøre Overgang til Fyen. Frederik III havde ønsket og haabet, 
at Hjælpen skulde være bragt ham paa Sjælland, hvor han nu snart 
et Aar sad indestængt i sin Hovedstad. Forgjæves havde dog Claus 
Ahlefeldt og Christen Skeel (den Yngre), der dengang opholdt sig i 
Kurfyrstens Hovedkvarter, virket herfor og fremhævet, hvilke Fordele 
det vilde frembyde, ikke alene for den danske Krone, men ogsaa for 
de Allierede selv, om disse nu resolut gik løs paa Sjælland, op- 
hævede Kjøbenhavns Belejring og tilføjede den svenske Stridsmagt 
paa Øen et afgjørende Nederlag. Kurfyrsten var i og for sig ikke 
ugunstig stemt for denne Plan, men han havde unægtelig gode Grunde 
til ikke at sætte den i Værk. En til Øresund ankommen engelsk 
Flaade ængstede ham, og han nærede en ikke uberettiget Frygt for, 
at Hollænderne i givet Tilfælde maaske vilde lade ham og hans Hær 
i Stikken paa Sjælland, saa at han ikke kunde komme tilbage. Tilmed 
vare en stor Del af Hærens fornemste Officerer afgjorte Modstandere 
af Planen. Navnlig de kejserlige Generaler følte sig saa lidet tiltalte 
af Udsigten til slige Søexpeditioner og en forestaaende Kamp om 
de danske Øer, at de formente det rettest overhovedet at give Af- 
kald paa ethvert Foretagende i den Retning og at lade sig nøje med 
den fuldførte Erobring af Halvøen. De saa sig dog nødsagede til at 

give deres Minde til et Angreb paa Fyen, idet der i en kort forinden 
fornyet Alliancetraktat mellem Østerrig, Polen og Brandenborg paa 
den ene og Danmark paa den anden Side udtrykkelig var fast- 
slaaet, at Vaabnene ikke maatte hvile, før de svenske Hære vare 
blevne udjagne af samtlige de Provinser, der tilhørte de allierede 
Magter. 

Det første Forsøg paa Pyens Erobring fandt Sted fra Stenderup 
i Sønderjylland. Under Anførsel af Montecuculi var her den 31te 
Maj samlet et Korps paa 9000 Mand; udenfor i Beltet laa 7 hol- 
landske og danske Krigsskibe, ankomne fra Kjøbenhavn, samt en 
Mængde Transportfartøjer, som ved Ahlefeldts Energi møjsommelig 
vare skaffede tilveje og tildels hidførte fra det nordlige Jylland. 
Montecuculi skjønnede det rettest at begynde med at sætte sig fast 
paa Fænø, der kun ligger et Musketskud fra Fyens Kyst og som 
bevogtedes af 400 Mand under Kommando af Generalmajor Weyher. 
Strøm og Vind forhindrede den første Dag Overgangen over Beltet, 
men den følgende Dag lykkedes Landgangen, og efter 2 Timers haard- 
nakket Kamp overvældedes de Svenske og trængtes tilbage til Fyen. 
Det viste sig dog, at der med Hensyn til det videre Angreb paa 
Fyen ikke var meget vundet ved Erobringen af den lille 0. Den 
tillod ikke nogen Udfoldelse af de Fjenden overlegne Stridskræfter; 
den ligeoverfor liggende Oxerade Skov og hele Kyststrækningen fra 
Hindsgavl til henimod Gamborg var velforsynet med Skanser og Løbe- 
grave, og paa Grund af Wey hers tapre Modstand stod disse i rette Tid 
besatte med en Styrke paa henved 4000 Mand. Under disSe Omstændig- 
heder kunde der ikke være Tale om at komme videre; man nøjedes 
derfor med at give Fænø en stærk Bevogtning og lod Resten af 
Tropperne føre tilbage til Lejren ved Stenderup. Ved at være bleven 
Herre over begge Sider af Fænøsund havde man dog opnaaet at faa 
en god Plads for Krigs- og Transportflaaden, saa at Montecuculis 
Korps kunde beholde sin truende Stilling og være rede til med kort 
Varsel at begynde nye Foretagender. 

I de paafølgende Raadslagninger deltog fra dansk Side bl. A. 
Chefen for Kongens Livregiment Ryttere, Generalløjtnant Hans 
Ahlefeldt, der med 12 Rytterkompagnier og noget Infanteri var 

ankommen fra Kiel for at medvirke ved Angrebet. Det blev da 
bestemt, at det næste Landgangsforsøg skulde gjøres ved Middelfart. 
Den 26de Juni fra den tidlige Morgenstund indladedes Montecuculis 
og Ahlefeldts Korpser i 60 Jagter samt i talrige Pramme og Baade; 
Kl. 6 stod Transportflaaden under Dækning af Krigsskibene Vest 
om Fænø Kalv ind i Kolding Fjord og derfra med god Vind ind i 
Middelfart Sund, hvor Krigsskibene ankrede op tæt udenfor Byen, 
medens Transportskibene i flere Rækker ordnede sig bag ved hine. 
Til samme Tid saa man Kurfyrsten med en stor Del af Hæren og 
dennes svære Artilleri stille sig i Slagorden paa den jydske Kyst 
mellem Snoghøj og Lyngsodde, og det forenede Sø- og Landartilleri 
begyndte nu en voldsom Beskydning af Terrænet om Middelfart. 
Efter en henved 4 Timers Kanonade, der som Skuespil betragtet 
maa have været prægtig, men som neppe gjorde synderlig Virkning, 
dels paa Grund af det jydske Artilleris store Afstand, dels fordi 
Svenskerne paa Middelfart-Siden overhovedet kun havde faa Skanser 
og Batterier, blev der paa Transportflaaden gjort klar til Landgang. 
Wrangel, der dengang havde Kommandoen paa Fyen, og som var 
en Mand, der forstod sig paa sin Haandtering, havde imidlertid ikke 
været nogen ledig Tilskuer Den lange Artillerikamp havde han benyttet 
til at trække Forstærkning til det truede Punkt; i smaa Hobe stode 
hans Tropper ordnede udenfor den virksomste Ild, og da de An- 
gribende styrede mod Land, styrtede Forsvarerne frem mod Kysten og 
overøste Baadene med en saadan Hagel af Musketkugler, at det ikke 
lykkedes nogen Baad at faa Mandskabet landsat. Enkelte store 
Stykker Skyts havde Wrangel ogsaa skaflet tilveje, og med disse tog 
han samtidig det hollandske Viceadmiralskib saaledes under Behand- 
ling, at det ilde tilredt maatte trække sig ud af Kampen. Monte- 
cuculi, der var ombord i Skibet, blev saaret i Benet af en Træsplint. 
Da Admiralskibet vendte, var Slaget tabt. I Uorden søgte Baadene, 
saa godt de kunde, at redde sig ind under den jydske Kyst; de fleste 
af dem bleve af den vestlige Vind drevne op i Møllebugten og fik 
først Mandskabet landsat i Fredericia. 

Efter at Forsøget paa at tage Tyren ved Hornene paa Middelfarts- 
odde saaledes to Gange var mislykket, bestemte Kurfyrsten sig til at 

danne 3 Landgangskorps, der henholdsvis fra Stenderuphage, Frede- 
ricia og Ebeltoft samtidig skulde gaa løs paa det nordvestlige og 
nordlige Fyen. Hovedangrebet skulde ske fra Ebeltoft. Her samledes 
paany en Transportflaade af Jagter og Baade fra Aalborg og andre 
af de nordjydske Kystbyer, og fra Lillebelt afgik midt i Juli Maaned 
til samme Sted Fregatterne »Graa Ulv«, »St. Hans af Stralsund«, 
»Jomfruen af Enkhuizen«, »Hollandske Prinds« og »Møinikedam«; de 
4 første førte hver 44, den sidste 36 Kanoner. De til denne Udrust- 
ning knyttede Forhaabninger bleve imidlertid paa den sørgeligste 
Maade skuffede. Fra Landskrona havde Carl Gustav sendt nogle 
Krigsskibe med en Del Fodfolk ombord til Hjælp for Wrangel ved 
Bevogtningen af Fyen, og denne Eskadre, 10 Sejlere stærk (8 Fre- 
gatter, I Galiot og I Brander) under Kommando af den engelskfødte 
Owen Cox, var lige for Modvind ankret op ved Æbelø, da Wrangel 
fik Nys om Samlingen af den store Transportflaade ved Ebeltoft. 
Han befalede øjeblikkelig Cox at gaa Nord paa for at opsøge Fjenden, 
og den 23de Juli Kl. 10 Formiddag stødte de 2 Flotiller paa hin- 
anden. En haard Kamp udspandt sig, der endte med de danske 
Skibes fuldstændige Tilintetgjørelse. »Enkhuizen c sprang i Luften, 
de 4 andre Fregatter erobredes og samtlige Transportskibe, henved 
100 i Tallet, opbrændtes. Paa Skibene blev, foruden Besætningerne, 
fanget 200 brandenborgske Musketerer, og i Ebeltoft, som derefter 
blev angrebet af de svenske Landtropper under Generaladjutant Pehr 
Ørnklou, nedhuggedes eller fangedes 200 Dragoner og 300 polske 
Ryttere, foruden at Byen brandskattedes for 2000 Rdl. Paa Tilbage- 
rejsen til Lillebelt sejlede Cox ind i Aarhus Havn, tilintetgjorde her 
nogle og tyve Transportskibe og skød Byen, der havde Polakker i 
Kvarter, i Brand. Carl Gustav udnævnte Cox til Belønning for den 
udførte Bedrift til Viceadmiral og ophøjede ham i den svenske Adel- 
stand under Navn af Sjølejon (Søløve;. 

Denne Tildragelse nedslog i høj Grad Modet i den allierede 
Hær, og man begyndte i Kurfyrstens Hovedkvarter at tvivle om 
Muligheden af overhovedet at naa over til det attraaede Fyen. I 
Virkeligheden kunde der heller ikke, saaledes som Sagerne havde 
udviklet sig, være Tale om, at en Overgang for det Første lod sig 

iværksætte. Efter det følelige Tab af Skibe saa Danmark sig ikke 
istand til at skaffe tilstrækkelige Transportmidler tilveje, og Hol- 
lænderne viste sig vel stadig rede til at forsvare Kjøbenhavn, som 
de med saa stort Heltemod havde bragt Undsætning, men vare, for 
at bruge det mildeste Udtryk, overordentlig lunkne, naar det gjaldt 
om at yde Hjælp ved Overførsel af vore egne og de Allieredes 
Tropper til Øerne. Denne mod Alliancetraktaten stridende Optræden 
var Følgen af en Tilnærmelse, der havde fundet Sted mellem de 
rivaliserende Magter England og Holland, og som kronedes ved en 
mellem disse Stater i Forening med Frankrig den 11 te Maj sluttet 
Overenskomst — den saakaldte »Concertc — i Haag. Afklædt alle 
skjønne Talemaader om Ønskeligheden af at bringe Fred tilveje 
mellem de nordiske Riger, gik denne Overenskomst i Virkeligheden 
ud paa at forhindre, at enten Sverig eller Danmark alene blev Herre 
over Øresund — Adgangen til Østersøen. Man vedtog derfor, at 
Roskildefreden skulde staa ved Magt. England maatte ikke taale, 
at Carl Gustav udvidede sit Herredømme over flere danske Lande 
end dem, denne Fred hjemlede, Holland ikke tillade, at Danmarks 
andre Allierede tilføjede Svenskerne saa følelige Nederlag, at Pro- 
vinserne Øst for Øresund atter faldt tilbage til Danmark. Det op- 
stillede Vilkaar blev meddelt begge de krigsførende Magter med 
truende Paalæg om at finde sig deri, og 3 mægtige Flaader paa 
henved 150 store Orlogsskibe: to hollandske under Admiralerne 
Jacob van Wassenaer Baron af Obdam og Michael de Ruyter 
samt en brittisk under Admiral Montague Greve af Sandwich, 
laa i Kattegat, Storebelt og Øresund for at give Paalæget Eftertryk ^). 
Under disse Forhold, og da tilmed Hollænderne sluttede en lige- 
frem Vaabenstilstand med Carl Gustav, kunde hverken Frederik III 
eller de med ham forbundne Fyrster have nogen Interesse af, at saa 



^) Obdaros Flaade, der det foregaaende Aar havde undsat Kjøbenhavn, havde over- 
vintret i vore Farvande; Greven af Sandwich ankom i Øresund den 6te April, 
og Ruyter i Storebelt den iste Juni 1659. Ombord paa Ruyters Flaade vare 
Diplomaterne, der skulde overbringe Vestmagternes Paalæg. Den medførte 
tillige ca. 4000 Mand Landtropper, at anvende efter Omstændighederne for 
eller imod Danmark. 

S. A. Sørensen. Iq 

Store Troppemasser forblev staaende paa Halvøen. Disse kunde der- 
imod gjøre god Nytte ved at kaste sig over Carl Gustavs Reserve- 
hære i Pommern, og efter nærmere Forhandling med Kurfyrsten 
blev der taget den Bestemmelse, at et Hjælpekorps paa 10 Regimenter 
foreløbig skulde forblive paa Halvøen til Kongens Raadighed, medens 
Hovedhæren rettede sin Marsch mod Pommern. Kurfyrsten brød 
derfor den 8de August op fra sin Lejr ved Haderslev og gik i hastige 
Marscher over Flensborg, Slesvig, Hamborg, Wismar og Rostock 
Svenskerne imøde i Nordtyskland. De tilbageblivende Hjælpetropper, 
4 brandenborgske Regimenter under Kommando af Generalmajor 
Albrecht Christopher Qvast, 4 østerrigske under Oberst Grev 
v. d. Nath og 2 polske under Oberst Casimir Piasczinsky^) 
stilledes under Ebersteins Overbefaling og dannede sammen med 
de danske Regimenter, som i Aarets Løb vare blevne oprettede i 
Holsten, et Korps, der overtog Dækningen og Forsvaret af Hertug- 
dømmerne og den sydlige Del af Nørrejylland. 



III. 

De af Vestmagterne ved »Concerten« i Haag i Maj Maaned 
stillede Fordringer, der dog ved en ny Overenskomst i Juli Maaned 
ændredes noget til Danmarks Fordel, fandt, som man kunde vente, 
en meget ugunstig Modtagelse hos de nordiske Konger, der begge 
følte sig krænkede og brøstholdne ved at være blevne ladte i Stikken, 
den ene af Holland, den anden af England og Frankrig. Frederiklll, 
der var den Svage, maatte imidlertid tilsidst finde sig i det Uund- 
gaaelige, idet han dog tog udtrykkeligt Forbehold mod at skille sin 
Sag fra Kurfysten og dennes Forbundne. »Denne Konge viser 
sandelig stort Mod og megen Standhaftighed i al denne Klemme, 



^) Saaledes synes den polske Anførers virkelige Navn at have været, uagtet Eber- 
stein, der dog maa have vidst ganske god Besked, i Reglen kalder ham Przinsky. 
Han hørte til en af Polens fornemste Familier og var Starost (Statholder) i Pro- 
vinsen Ostrolenka. 

hvori han befinder sig, og hans Ønske om ikke at skille sig fra sine 
Forbundsfæller og Venner, saalænge ikke den yderste, ubodelige Nød- 
vendighed tvinger ham dertil, kan ikke være større«, indberettede den 
spanske Gesandt til Philip IV. Men anderledes stillede Sagen sig 
med den svenske Konge. Harmfuld over, at Love skulde fore- 
skrives ham, for hvem det halve Europa nys havde skjælvet, og 
som havde truet med at ville gaa til Italien med sine Goter, var 
Carl Gustav fast bestemt paa ikke at ville lade sig standse i sin 
Plan til Danmarks Sønderlemmelse; det kom derfor gjentagne Gange 
til heftige Optrin mellem ham og Vestmagternes Sendebud. »I for- 
trøste Jer paa Eders Flaader«, sagde han til dem, da de indfandt 
sig med Fredsforslaget, >og sidde og sammenskrive Traktater, men 
jeg skal hugge dem igjennem med mit Sværd 1« For at vinde Tid 
lod han imidlertid, som om han ogsaa nok kunde være tilbøjelig til 
Fred, naar blot denne ikke hidførtes ved et Magtsprog, men paa 
sædvanlig Maade gjennem Underhandling med den Stat, med hvilken 
han førte Krig, og i Slutningen af August Maaned traadte virkelig 
Afsendinge fra begge de krigsførende Magter — Svenskerne She- 

» 

ring Rosenhane og Sten Bielke, Danskerne Oluf Parsbjerg 
og Mogens Høeg — sammen for at drøfte Fredsvilkaarene. De 
holdt deres Møder, hvortil ogsaa Vestmagternes Sendebud havde 
Adgang, i 5 smaa Telte, beliggende paa en fredlyst Plads paa Raad- 
mandsmarken (Vest for St. Vibenshus) midt imellem de Danskes For- 
postlinie og den svenske Belejringshærs i). 

Hvor Udet alvorlig disse Underhandlinger våre mente fra svensk 
Side, fik man nogen Tid efter et mærkeligt Vidnesbyrd om, idet det 
viste sig, at Carl Gustav som Modtræk mod Englands Lunkenhed^) 
havde sendt sin Sekretær og højt betroede Mand, Peter Julius 
Coyet, i overordentlig Sendelse til Holland for om muligt at under- 
kjøbe denne Sverigs farligste Fjende. Coyet skulde i største 
Hemmelighed forestille Generalstaterne, hvor nyttigt Sverigs Venskab 



*) Istedetfor Telte blev der senere hen paa Efteraaret lavet smaa Bindingsværks- 
hytter, de saakaldte >Fredshuse<, der stod indtil Fredsslutningen og i An- 
ledning af denne blev festligt pyntede, inden de nedbrødes. 

^ Den 24de August sejlede den engelske Flaade under Admiral Montague hjem. 



lO* 

vilde være for dem med Hensyn til Overherredømmet tilsøs; hvis 
de vilde lade Carl Gustav have frie Hænder mod Danmark, skulde 
han som Vederlag tilbyde dem Toldfrihed i Øresund, Fæstningen 



Gliickstadt, Grevskabet Oldenborg og — Fyen. Det var fristende 
Tilbud, og Carl Gustav vidste vel, hvad han gjorde, da han skar 
disse Remme af anden Mands Ryg, thi det antoges almindelig, 

at Hollænderne længe havde ønsket at komme i Besiddelse af en 
Flaadestation ved Gliickstadt^); Stillingen som Herre i Storebelt var 
heller ikke at foragte. Imidlertid kom det snilde Anslag ikke til at 
bære Frugt, det strandede i Ordets bogstavelige Forstand paa An- 
holt. Her led nemlig Coyet under sin Overrejse Skibbrud, saa at han 
nær havde tilsat Livet, og da han derefter langt om længe ankom til 
Holland, var Vaabenstilstanden med Sverig forlængst udløben, og de 
hollandske Admiraler havde faaet Tilladelse til paany at gaa angrebsvis 
tilværks og Ordre til at behandle Svenskekongen som »opsætsig« 
mod Haager »Concerten«. 

Den danske Regering var ikke sen med at benytte sig af den 
gunstige Vending, der saaledes var indtraadt i de politiske Forhold, 
til at gjenoptage den afbrudte Plan om Tilbageerobringen af de 
mistede Landsdele. Udsigterne hertil vare nu noget lysere. Siden 
Kurfyrstens Indmarsch i September 1658 vare, som i det Fore- 
gaaende anført, Nørrejylland og Hertugdømmerne med Øerne 
Als og Femern vundne tilbage; endvidere havde den norske Hær 
under Jørgen Bjelke i December 1658 fuldstændigt renset Norge 
for Fjenden, og en lignende Bedrift udførte de kjække Bornholmere 
under Jens Koefoed i samme Maaned for Bornholms Vedkommende. 
Med disse Landskaber samt Kjøbenhavn, der stadig var belejret, men 
som urokkeligt holdt Stand, er imidlertid ogsaa den danske Stats hele 
Magtomraade i Oktober 1659 angivet. I Mellemtiden vare nemlig Smaa- 
øerne faldne i Fjendens Hænder — Langeland i Marts, Møen i Maj, 
og Laaland-Falster i Juli Maaned 1659 — alle dog først efter et ud- 
holdende og mandhaftigt Forsvar, der bar nye Vidnesbyrd om, at 
ved Kjøbenhavns lysende Exempel var Nationen trindt om vakt til 
Daad og Bedrift. 

Allerede ved September Maaneds Begyndelse havde Rigshofmester 
Jochum Gersdorfsat sig i Forbindelse med de hollandske Admi- 
raler for at formaa dem til at holde Belter og Sunde fri for svenske 



') Da Kurfyrsten af Brandenburg det foregaaende Efteraar rykkede ind i Holsten, 
blev det tilraadet ham at komme Hollænderne i Forkjøbet og bemægtige sig 
Glttckstadt, for herfra at modarbejde Hamborgs og Hollands Handel og skabe en 
tysk Sømagt, som han selv skulde staa i Spidsen for. 

Krigsskibe og navnlig at ledsage Transportfartøjer fra Kjøbenhavn 
til Kiel. Denne Havn var nemlig udset til Samlings- og Udgangs- 
punkt for et større Landgangskorps, som det paatænktes at sammen- 
sætte under Feltmarskalk Hans Schacks Overbefaling. Til Dannelsen 
af dette Korps skulde den kommanderende General i Nørrejylland, 
Claus Ahlefeldt, afgive 3 jydske Rytterregimenter og en Del 
Fodfolk; Generalguvernøren i Hertugdømmerne, Feltmarskalk Eber- 
stein, skulde levere 2000 Ryttere og 200 Dragoner af de allierede 
Tropper samt locx) holstenske Ryttere, medens Schack selv fra 
Kjøbenhavn skulde medbringe 3 Regimenter hollandske Hjælpe- 
tropper og den Del af Garnisonens Mandskab, der, efter at Borger- 
skabet havde overtaget den indre Vagttjeneste, kunde undværes 
ved Fæstningens Forsvar. Ahlefeldt skulde tillige for sin Person 
indfinde sig i Kiel som Schacks Næstkommanderende, medens 
det anbefaledes Eberstein at lade sine tiloversblevne holstenske Af- 
delinger slutte sig nærmere sammen med de kurfyrstelige Hjælpetropper, 
og selv med hele Korpset at tage Opstilling imod Fyen paa Grænsen 
af Nørre- og Sønderjylland. I Løbet af Maaneden arbejdedes der nu 
saavel paa Halvøen som i Kjøbenhavn med fuld Kraft paa Udrust- 
ning, Proviantering m. v. til dette Landgangskorps, og den 23de Sep- 
tember, efterat Tilladelse til at benytte den hollandske Flaade endelig 
var opnaaet, udfærdigedes Forholdsordre og Fuldmagt for Schack 
som Korpsets Chef Fuldmagten, i hvilken den ovenfor omtalte 
Sammensætning af Korpset nærmere var angiven, var meget om- 
fattende; den gav Schack en udstrakt Myndighed og saa godt som 
frie Hænder. Der blev paa Forhaand tilsagt ham, at Alt, hvad han fore- 
tog sig og satte i Værk, skulde af Kongen for »godt eragtes«; alle 
Embedsmænd »saavel i vort Rige Danmark som i Fyrstendømmet 
Holsten, hvor han ankommer«, skulde yde ham al Assistance og 
Hjælp; han kunde overalt lade paabyde »uden nogen Persons Anseelse 
fornøden Kontribution til Armeens Underholdning«, og det var ham 
tilladt efter hans egen Konduite offensivt og defensivt at »agere paa 
hvilken Province og Insul, som han selv bedst og raadsomst eragter, 
at Landgang bekvemmeligst kan ske«. I denne sidste Bestemmelse 
indtraadte der dog faktisk en Indskrænkning, idet det var en hemmelig 

Aftale mellem Kongen og Schack, at Angrebet først skulde gjælde 
Fyen, og at Ebersteins Korps, der for Tiden indtog en iagttagende 
Stilling, direkte skulde medvirke til Øens Erobring. Den hollandske 
Flaade (ialt 40 Orlogsmænd), der skulde overføre og kdsage de 
kjøbenhavnske Tropper og Krigsmateriellet til Kiel, lagde sig den 
30te September for Anker ved Dragør, og Dagen efter gik den under 
Sejl. Flaadens Chef var den berømte Søhelt, Admiral Michael Adrian 
de Ruyter, og under ham kommanderede Viceadmiral Cornelius 
Evertsen og Schoutbynacht Johan v. Brackel; en lille dansk Flaade- 
afdeling, kommanderedet af Rigsviceadmiral Henrik Bjelke samt 
Viceadmiral Nicolaus Helt og Kontreadmiral Markus Rodsteen, sluttede 
sig til den hollandske. Vinden var god ved Afsejlingen, men senere 
blev den ugunstig, og først den 12te Oktober naaedes KieJ. Den 
20de Oktober indfandt Schack sig i Eckernførde for at raadslaa om 
Krigsplanen med Eberstein, der ved fortrolige Breve fra Kongen var 
beordret til at deltage i Expeditionen. I Kjøbenhavn har man utvivlsomt 
været spændt paa, hvorledes dette Møde, der kunde faa saa^ stor 
Betydning for Landets Velfærd, vilde løbe af, thi neppe med Urette 
blev det antaget, at den i sin Værdighed som ældst Feltmarskalk 
meget ømtaalige Eberstein var skinsyg paa sin yngre Kollega, der 
under Kjøbenhavns Belejring især efter U. C. Gyldenløves Død var 
kommen i Forgrunden. Særlig maatte man antage, at det vilde 
berøre ham ilde, at han skulde afgive næsten Halvdelen af sine 
Tropper til Schack, saa at det blev denne, der kom til at føre 
Hovedkorpset. Dette Forhold rettede sig dog noget, da der viste 
sig Mangel paa egnede Transportbaade til Indladning af det store 
Antal Heste, saa at Schack først maatte give Afkald paa 1000 Ryttere, 
senere paa samtlige 2200 Ryttere og Dragoner af det kurfyrstelige 
Hjælpekorps og altsaa af Ebersteins Kommando i det Hele kun fik 
afgivet 1000 holstenske Ryttere ^). Nogen større Misstemning mellem 
de to Medbejlere kom neppe heller tilorde ved denne JLejlighed, og 



^) Den 1 6de Oktober havde Schack meldt til Kjøbenhavn, at der var udeblevet 
et stort Antal Transportfartøjer, og den 22de svarede hans Svoger, Generalkrigs- 
kommissær Kørbit2, herpaa, at Kongen og Raaderne vare meget bekymrede over 
dette Uheld, som man bad Schack om at raade Bud paa efter bedste Evne. 

man enedes i Hovedtrækkene om, at Schack i de sidste Dage af 
Oktober skulde gjøre Landgang paa Østsiden af Fyen og sætte sig 
fast paa Østerøen eller paa Hindsholm, medens Eberstein til samme 
Tid skulde tiltvinge sig Overgangen over Middelfartsund og sætte sig 
fast paa Hindsgavlsodde. For at lette denne Overgang blev der lovet 
Eberstein, at Markus Rodsteen skulde indfinde sig i Sundet til den 
nævnte Tid med 5 Orlogskibe og et passende Antal Transport- 
fartøjer. De videre Bevægelser, der vilde være at foretage af de 
tvende Korps, efterat disse havde faaet fast Fod paa Fyen, maatte 
saa afhænge af Omstændighederne. Efter at disse Aftaler vare trufne, 
skiltes de to Feltmarskalker. Eberstein drog Nord paa for at sætte 
sine Afdelinger i Marsch til Lillebelt, medens Schack lod sine Tropper 
mønstre og indskibe, og den 26de Oktober var Landgangskorpset 
færdigt til Afgang. Dets Kommandoforhold og Sammensætning var 
følgende : 

Generalstab. 

Feltmarskalk Hans Schack, Øverstbefalende. 

Generalløjtnant Claus Ahlefeldt, Næstkommanderende og Chef 

for Infanteriet. 
Generalløjtnant Hans Ahlefeldt j p . - r r 
Generalmajor Joachim Trampe j 
Generalkrigskommissær Otto Powisch. 
Generalkvartermester Ditlev Rantzau. 
Generaladjudant Henrik Markdanner. 

do. Mikkel Jespersen Skov. 

Generalgevaldiger Claus Løcke. 
Korpsauditør Bernhard Woldenberg. 
Feltmedikus Dr. Jacob Schwab. 
Proviantkommissær Lauritz Lauritzen Skeving. 
do. Poul Corneliussen 1). 



') Desforuden var der ved Staben ansat Oberst Georg Steding, Artillerimajor 
Abraham Buchwitz, Søkaptejn Peter Petersen Kjerteminde o. Fl.« hvilke dog 
ikke kunne henregnes til den egentlige Generalstab. 



FYENS GJENEROBRING 1659. 153 

Kavalleri. 

Dronningens Livregiment Ryttere. Kommandør: Oberstløjtnant 
Gotfred Rauchi). 

Hans Schacks Regiment. Kommandør : Oberstløjtn. Jacob Geveke. 

iste nørrejydske Regiment. Chef: Oberst Hans Friis til Claus- 
holm, Næstkommanderende : Oberstløjtnant Tyge Sandberg. 

2det nørrejydske Regiment. Chef: Oberst Johan Brockenhuus 
til Sebberkloster, Næstkommanderende: Oberstløjtnant Ove 
Brockenhuus. 

3die nørrejydske Regiment. Oberst Mogens Kruse til Spøttrup. 

Joachim Trampes Regiment. Kommandør: Oberstløjtnant Chri- 
stian Poulsen. 

Gyldenløves Regiment. Chef: Oberst Ulrik Frederik Gyldenløve, 
Næstkommanderende: Oberstløjtnant Frederik Holstein. 

lait c. 2700 Ryttere. 

Artilleri. 
28 Pjecer, sværere og lettere, med tilhørende Personel og Materiel 
samt Brotræn. Chef: Oberstløjtnant Johan Scheffer, Næst- 
kommanderende: Major Lave Rodsteen. 

Infanteri. 
En Del af Kongens Livregiment til Fods. Kommandør: Oberst 

Henrik Volrath Both«). 
Claus Ahlefeldts Regiment. Kommandør: Oberstløjtnant Baden- 

haupt. 

2 Dragonkompagnier af Hans Schacks Regiment. Kommandør: 

Major Julius F'ischer. 

3 hollandske Regimenter (»Brigader«) under Obersterne William 

Killegrew, Aloa (Aylva) og Meteren (Maistre). 
lait c. 3500 Mand Pikenerer, Musketerer og Dragoner. 



') Regimentets Chef var Oberst Ditlev Rantzau. 

") Det var knap Halvdelen af Livregimentet, der dengang havde et stort Antal 
Kompagnier under Fanerne, som deltog i Expeditionen. Den anden Del — Regi- 
mentets ældste Kompagnier — var i Kjøbenhavn under Chefen, Generalmajor 
Frederik Ahlefeldt. 

IV. 



Som foran berettet, var Hærkorpset under Hans Schack ind- 
skibet i Kieler Havn den 26de Oktober. Endnu samme Aften af- 
sendtes Generaladjutant Mikkel Skov paa en hurtigsejlende Kaper til 
Storebelt for at skaffe Oplysning om Fjendens Stilling ved Nyborg, 
og den følgende Dag gik den mægtige Orlogs- og Transportflaade 
under Sejl. Det blev imidlertid snart næsten blikstille, og man var 
ikke naaet ud af den 2 Mil lange Kieler Fjord, før der maatte kastes 
Anker. Den følgende Aften naaede man for ret god, men svag Vind 
op i Langelandsbeltet under lollandske Albue og blev her Vidne til, 
hvorledes de svenske Krigsbaal og Bavner flammede langs Kysterne 
rundt om Langeland og Lolland, thi Carl Gustav, der paa den Tid 
holdt Hof i Nykjøbing paa Falster, havde faaet den Tro, at Udrust- 
ningen i Kiel, som han naturligvis godt kjendte, gjaldt enten 
Smaaøerne eller Skaane. Næste Dag, den 29de, gik der stærk 
nordlig Strøm og Vind i Storebelt, saa at man, efter at have 
holdt gaaende i Beltet nogen Tid, saa sig nødt til, da det blev 
Aften, at ty ind under Slipshavn. Her kom Mikkel Skov og be- 
rettede, at Hovedst3rrken af den svenske Krigsmagt paa Fyen stod 
ved Odense, at der foruden Kystvagterne kun var højst 2 Regimenter 
som Besætning i Nyborg, nemlig et Infanteriregiment og nogle 
Rytterkompagnier, men at Østerøen og Nyborgs Omgivelser i 
det Hele taget vare stærkt spækkede med Kystbatterier. Denne 
Meddelelse bestemt Schack til at gjøre et Forsøg paa at tage 
Nyborg Fæstning ved et Coup de main. Kl. 10 Aften bleve 2000 
Musketerer satte i Baade, og under Anførsel af Claus Ahlefeldt 
styrede man løs paa Nyborg. Men i den mørke Nat og under til- 
tagende Storm viste en Ledelse sig umulig, Baadene adsplittedes og 
tyede tilbage til Ankerpladsen, og det hele Tog gik »Krebsegang«, 
som Ahlefeldt paa vanlig fyndig Maade udtrykte sig. Den næste 
Morgen viste større fjendtlige Rytterstyrker sig ved Ellensborg (nu 
Holckenhavn), medens Strandbatterierne paa begge Sider af Fjorden 
begyndte at spille. Under disse Omstændigheder besluttede man 
efter afholdt Krigsraad at afstaa fra ethvert videre Forsøg mod Ny- 

borg Og derimod sætte al Kraft ind paa at tiltvinge sig Adgang til 
Halvøen Hindsholm, hvorhen Søkaptejn Peter Petersen Kjerteminde, 
der, som Tilnavnet antyder, stammede fra den Egn, strax afsendtes 
for at udforske de til Landing bekvemmeste Steder. For at skuffe 
Fjenden forblev man dog Dagen over liggende udfor Slipshavn og 
foretog forskjellige Forberedelser ligesom til et nyt Angreb. Maaske 
som Følge af den Aftenen forud gjorte Erfaring var det i Krigsraadet 
tillige slaaet fast, at Landgangen ved Kjerteminde skulde ske ved 
højlys Dag, saavidt muligt om Morgenen tidlig, og for at enhver 
Skibschef og Troppefører nøjagtigt kunde vide, hvorledes han ved 
denne Lejlighed havde at forholde sig, lod Schack udgive en Ordre 
de bataille af væsentlig følgende Indhold: 

Opsejlingen ad Beltet skulde foregaa i 3 Eskadrer: Avantgarden 
(Fortræfningen) under de danske Viceadmiraler Bjelke og Helt, Corps 
de bataille (Hovedtræfningen), hvor Admiral de Ruyter^) havde sin 
Kommandostander, under Viceadmiral Evertsen og Arrieregarden 
(Reservetræfningen) under Schoutbynacht v. Brackel. I Avantgardens 
Transport- og Førselsskibe vare indladede Kongens Livregiment til 
Fods, Claus Ahlefeldts Regiment til Fods, Hans Schacks Dragoner, 
Artillerikommandoen med 8 lette Feltkanoner (Regimentsstykker), 
Brotræn og Materiel samt Hans Friis'» Regiment Ryttere. I Corps 
de bataille var Resten af Artilleriet, Killegrews, Aloas og Meterens 
Regimenter til Fods, de 2 første indladede i Transportfartøjer, det 



^) Michel Adrianszoon de Ruyter, en af de navnkundigste Søhelte, som 
Verdenshistorien har at opvise, født i Vliessingen i Holland 1607, begyndte sin 
eventyrlige og glimrende Løbebane som Kahytsdreng. 1 641 var han avanceret 
til Kontreadmiral og kommanderede som saadan paa et Togt mod Spanien. 1652 
tjente han som Næstkommanderende under Martin Tromp, da denne vandt det 
blodige Slag i Kanalen over Englænderen Blake. 1656 kom han vel for første 
Gang i de danske Farvande, hvor han snart skulde føle sig som hjemme. Han 
var da Viceadmiral og Næstkommanderende under Admiral Obdam, og i 1659 
afløste han denne som Højstbefalende over de hollandske Flaader i Nord- og 
Østersøen. Til Belønning for hans udmærkede Tjeneste, navnlig ved Erobringen 
af Fyen, hædrede Frederik III ham ved at optage ham i den danske Adelsstand 
og tilsikrede ham en aarlig Pension af 800 Specier. Efter mangfoldige andre 
Bedrifler døde han som Admiral i sit Fædrelands Tjeneste i Syrakus 1676 
(s. A. som Schack og Eberstein) af et Saar, han havde faaet i et Slag mod 
Franskmændene. 

sidste Regiment i Eskadrens Galioter; Eskadren medførte nemlig paa 
Slæb 30 store Transportbaade, der hver kunde rumme hen ved 100 
Mand Infanteri og havde en stor Kanon anbragt i Forstævnen. Dron- 
ningens Livregiment Ryttere, Schacks, Brockenhuus's, Kruses, Trampes 
og Gyldenløves Rytterregimenter, Reserveammunitionen, Trosset og 
Bagagen vare indladede i Arrieregarden. De 3 Eskadrer skulde 
saavidt muligt følge hinandens Kjølvand i den angivne Orden, og 
Bjelkes Admiralskib, ombord i hvilket Feltmarskalken og de 2 General- 
løjtnanter Ahlefeldt befandt sig, ledede Kursen. Saasnart Bjelke lod 
sin »gule« Admiralsstander og Ruyter og Evertsen deres »røde« 
Standere vaje agter, var Signal givet for de to forreste Eskadrer 
til at ankre op til Landgang. Paa dette Signal skulde anden 
Eskadre tillige strax afgive 10 af de omtalte store Transportbaade 
til Brug for Landsætningen for iste Eskadres Infanteri, der skulde 
danne iste Baadlinie, og 20 Baade til Killegrews og Aloas Regimenter, 
der, umiddelbart bag iste, skulde danne 2den Baadlinie, medens 
Eskadrens Joller og Smaabaade stilledes til Raadighed for Meterens 
Regiment og dannede 3die Baadlinie. Naar de 3 nævnte Admiraler 
dernæst lod deres Vimpler vaje fra de 2 store Ræer, skulde hele 
Infanteriet stige i Baadene, hver Mand medførende 3 Dages Proviant 
og Musketererne dobbelt Ammunitionsforsyning, og paa det tredie 
Signal, I Kanonskud fra hvert Admiralskib, skulde alle Baadene sætte 
af og af alle Kræfter ro til, ledsagede saa tæt som muligt ind under 
Land af Eskadrens med Skyts forsynede smaa Galioter og Kapere. 
Efter Infanteriets Landsætning havde de store Transportbaade ufor- 
tøvet at vende tilbage for at bringe Artilleriet over. Kavalleriets 
Landsætning skulde derimod først finde Sted efter nærmere Ordre, 
men Regimentscheferne gjordes ansvarlige for, at Rytterne vare færdige 
til at gaa i Baadene, og at hvert Rytterregiments Transportskibe laa 
samlede klods op ad hinanden. Til bedre Forstaaelse i saa Henseende 
var hver Regimentschef forsynet med et særeget Kjendemærke eller 
Regiments- Estandart. Naar Landstigningen var fuldført, skulde Admiral 
Ruyter afsende et Antal Orlogsskibe til at krydse imellem den sjæl- 
landske Øgruppe og Fyen for at hindre enhver fjendtlig Adgang og 
Tilførsel til denne 0. Schacks mønsterværdige Ordre endte med et 

kort Opraab til Enhver om at vise sig tapper og uforsagt ved den 
forestaaende betydningsfulde Begivenhed, 

Kl. 2 om Natten til den 31te Oktober stod Flaaden i al Stilhed 
Beltet Nord ud i Haab om at kunne naa Landgangsstedet ubemærket, 
men Vinden var fremdeles imod, og først Kl. 3 Eftermiddag naaede 
man, under hele Sejladsen ledsaget og iagttaget af Fjendens Rytteri, 
Bugten ved Kjerteminde. 7 svenske Rytterregimenter og noget Felt- 
artilleri stod da under Pfalzgreven af Sulzbachs egen Kommando i 
Stilling mellem Kavslundebro og Kjerteminde og havde Forskansninger 
anlagte fornemmelig paa Fedet mellem Byen og Lundsgaard. Det 
var imidlertid ikke Syd, men Nord for Kjerteminde, at Schack havde 
besluttet at gjøre Landgang. Den Betydning for Hærkorpsets videre 
Fremrykning, som Besiddelsen af Skæringspunkterne af de Veje, der 
fra Nyborg, Ullerslev og Odense føre til Kjerteminde, efter en heldigt 
udført Landgang unægtelig vilde have, maatte man nemlig, da Eber- 
steins Skjæbne ikke kjendtes, tildels se bort fra; Hovedvægten maatte 
lægges paa, at Korpset efter Landstigningen blev istand til at holde 
sig, hvis den samlede svenske Hær skulde forsøge paa at kaste 
det i Vandet. Til en saadan Kamp af udpræget defensiv Natur 
egnede Hindsholm sig fortrinlig, adskilt som den dengang var fra 
Fyens Fastland ved en Vig af Odense Fjord (Torupstrand), der 
skar sig ind imellem Drigstrup og Mesinge Sogne og gjennem 
Baadsbækken havde Udløb i Storebelt ved Kikkenborg. Dette Land- 
skab paa 4 store Kirkesogne var tillige saameget værdifuldere, som 
det kun havde været forholdsvis lidet berørt af den svenske Ind- 
kvartering og derfor var istand til at yde Korpset Forplejning, hvis 
Hensynet til Eberstein skulde gjøre en længere Tøven i Egnen nød- 
vendig. Medens Ruyters opankrede Orlogsskibe aabnede en levende 
Ild paa Pfalzgrevens Stilling Syd for Kjerteminde, lod Schack derfor 
sine Baadlinier i den foran beskrevne Orden med Spil og flyvende 
Faner styre løs paa Kikkenborg, der blev Midtpunktet for den hele 
Landgang; Reservekavalleriet m. v. skulde nemlig landsættes Nord, 
Hovedmassen af iste og 2den Eskadres Tropper derimod Syd for 
dette Punkt, og derpaa hurtigst muligt se at faa fat i Kjerteminde og 

Vejen til Munkebo. Kyststrækningen fra Kikkenborg til henimod Kjerte- 
minde var af Svenskerne besat med 2, tildels i Løbegravsstilling anbragte, 
Dragon regiment er, selveKjertemindeaf et Rylterregiment; Forbindelse 
mellem denne Styrke, over hvilken Oberst Engel havde Kommandoen, og 
Hovedstyrken Syd for Kjerteminde havdes kun ved Broen over Kjertc- 
minde Fjord. Da Baadene vare naaede saa nær under Land, at de 
forreste vare udsalte for Ilden af Dragonernes Fyrrør, viste det sig 



Landgangen ved Kjerteminde. 

pludselig, at Vandet den Dag var for grundt til, at de store, stærkt 
belastede Transportbaade kunde roes til Land. Gode Raad vare 
dyre i dette ubehagelige, uforudsete Tilfælde, der truede med at 
kuldkaste den hele saa omsigtsfuldt ordnede Landgangsplan. 

Men det var djærve, raadsnare Mænd, der førte Toget an. Uden 
lang Betænkning blev der givet Ordre til hele Infanteriet om at springe 
ud fra Baadene, Feltmarskalken og begge Ahlefeldterne samt den i 

en lille Jolle tililende de Ruyter gav selv Exemplet^), og i Vand til 
højt op paa Brystet, Musketten over Hovedet, vadede man nu iland 
med »tapper Resolution«, som dtt hedder i en samtidig Beretning. 
Mod en Landgang af 3000 saadanne Mænd kan ingen Kystvagt holde 
Stand. Hurtigt kastedes Dragonerne ud af deres Løbegrave; et For- 
søg, som Engels Rytterregiment gjorde paa at angribe i Vandet, blev 
med Lethed tilbagevist, og snart havde Korpset med Livregimentets 
Gardister i Spidsen fast Fod paa Strandvejen og forfulgte de 
gjennem Kjerteminde vigende Svenske, der ad »Langegade« tyede 
til Broen over Fjorden og i den tæt ved Broen liggende Kirke for 
sidste Gang satte sig til Modværge, idet de tillige gjorde et tildels 
mislykket Forsøg paa at stikke Byen i Brand. Den Hurtighed og 
Kraft, hvormed Schacks Tropper gik frem, i Forbindelse med den 
Overmagt, hvormed de optraadte, idet Sulzbachs store Rytterstyrke 
ikke kom eller ikke kunde komme sine Kampfæller Nord for Kjerte- 
minde til Undsætning, bevirkede, at den smukke Bedrift kun kostede 
forholdsvis faa Ofre, ialt nogle og tyve Mand Saarede og Døde ; blandt 
de Sidste var Major Siricks (Ziirich) af Kongens Livregiment og en 
hollandsk Kaptejn af Killegrews Regiment. Heller ikke Svenskernes 
Tab synes at have været betydeligt 2). Efter Kampens Ophør be- 



^) Efter andre Beretninger roede Ruyter lige til Land, som han i hvert Fald var 
en af de Første, der naaede. 

Den første Officer, der sprang ud fra den hollandske Baadkolonne, var en 
fransk Adelsmand, Henri Fleury de Coulon, Baron de Buat, der gjorde frivillig 
Tjeneste i det hollandske Hjælpekorps, som det siges, af Hengivenhed for den 
danske Konge. Buat blev i hollandsk Tjeneste efter Korpsets Hjemkomst, slog 
sig senere paa Politik og blev, da han mistænktes for at høre til Storpensionæren 
Jan de Witts Parti, efter Anklage og Proces skudt. 

^ Ifølge en endnu den Dag idag i Kjerteminde levende Tradition skal Kampen, 
navnlig i selve Byen, have været langt mere blodig og haardnakket, end 
Forf. ovenfor har skildret den. Der siges, at Kampen, foruden ved Kirken, 
var haard ved den daværende nordre Indgang til Byen, og det formenes, at 
Navnet paa et temmelig bredt Stræde, der fører ned til Langegade, > Kamper- 
hov« eller >Kampenhov<, hentyder hertil. Ved Kirken skal en dansk Officer 
have fældet 9 Svenske, inden han selv blev dræbt, og hans Sværd og store 
Rytterstøvler hænge endnu i Kirken til Amindelse. En Kjendsgjerning er det, 
at Præsten i Kjerteminde, Hr. Anders Poulsen, ved Synet af de mange Krigs- 
mænd Bk en saadan Skræk og Rystelse over sit hele Legeme, at han mistede sit 
Helbred og kun daarligt kunde forrette Gudstjeneste fra det Øjeblik af. 

falede Schack anlagt en forskanset Lejr for en stærk Avantgarde ved 
Kjerteminde og lod Hovedstyrken gaa i Kantonnement paa Hinds- 
holm. Eberstein sendte han ved en hurtigsejlende Kaper Bud 
om, at han havde iværksat Landgangen; han anmodede titlige 
Eberstein om, hvis han ikke allerede var kommen over, da at 
overlade ham de tidligere omtalte 2000 Ryttere og 200 Dragoner. 
Istedetfor til Vejle, som Aftalen maa have været i Eckernførde, ønskede 
han disse sendte til Horsens, hvor Indskibningsforholdene vare bedre. 
I Anledning heraf afgik de Ruyter og Bjelke nogle Dage efter med 
Transportskibe til den jydske Kyst. 

Fra Kjerteminde droge de slagne Svenske ad Nyborg til og tog 
Stilling paa Skalkenbjerg ved Landsbyen Skalkendrup; da de imidlertid 
mærkede, at Schack ikke fulgte efter, men havde slaaet Lejr, for- 
andrede de deres Plan og gik i Ilmarsch over Flødstrup, Skovsbo og 
Hundslev til Ulriksholm, hvor de ankom den 2den November i den 
Hensigt næste Dag at overfalde den danske Lejr ved Kjerteminde. 
Paa en eller anden Maade havde imidlertid PoulBagger, residerende 
Kapellan i Kjølstrup, senere Præst og Provst, faaet Nys om deres 
Forsæt, og han var ikke sen med, saasnart Mørket faldt paa Natten 
mellem den 2den og 3die November, af »patriotisk Affektion, uden 
præstelig Habit« — som han udtrykker sig — at ile til Schacks 
Hovedkvarter med sin vigtige Nyhed ^). Da Svenskerne ved Daggry 
ankom nord for Kjertinge Nor og vilde bryde frem fra Bakkepartiet 
»Lodne Høj«, bleve de derfor overraskede ved at finde det danske 
Korps staaende i Kampstilling ved Drigstrup og Kjærby. De trak sig 
under disse Omstændigheder uden Sværdslag tilbage til Munkebo, 
hvor de forskansede sig og lod ICirkegaarden indrette til Reduit. 
Rygtet om, at Eberstein var landet i Vestfyen, gjorde dem fra 
nu af meget vaklende i deres Optræden og skræmmede dem snart 
fra Munkebo-Stillingen. Den 7de November blev denne saa, med 



*) Da den brave Bagger — en Sønnesøn af den berømte Odense Kjøbmand Oluf 
Bagger (Bager) — vendte tilbage til Kjølstrup, havde Svenskerne hævnet sig ved 
i Bund og Grund at udplyndre Prssstegaarden, saa at han bogstavelig intet Andet 
ejede end de gamle Klæder, han var gaaet til Kjerteminde i. Frederik III be- 
lønnede hans Færd ved Aaret efter at tildele ham Agedrup Sogns Korntiende. 

S. A. Sørensen. II 

modsat Front naturligvis, besat af Schack, der havde provianteret 
og furageret godt paa Hindsholm, og som havde faaet et nøje 
Kjendskab til den fjendtlige Hærs virkelige Styrke og Sammen- 
sætning dels gjennem Fyenboerne, dels gjennem sin forvovne Adju- 
tant Mikkel Skov, der, forklædt som svensk Officer, havde aflagt 
Besøg paa den svenske Lejrplads. I Munkebo forblev Schack i 2 
Dage. Direkte havde han ikke hørt noget fra Eberstein, men 
Rygterne om dennes Landstigning mellem Hindsgavl og Middelfart 
antog saa bestemte Former, at der ikke godt kunde være Tvivl 
herom. I Tillid hertil brød han op fra Stillingen den 9de November 
og rettede — som det synes langs Kjertinge Nor, igjennem Øster- 
gaards Skove og Byen .Horlev — sin Marsch over Aasum mod 
Odense. Ledsaget af nogle Officerer havde han selv Dagen forud 
undersøgt denne Vej og fundet den gunstig for sit Forehavende, 
idet Landskabet var stærkt gennemskaaret af Skovstrækninger, smaa 
Bække og levende Hegn; indtil han naaede Aasumbro, var 
der kun en aaben Strækning paa Y2 Mil, hvor han kunde have 
Noget at frygte af Fjendens overlegne Rytteri. Den afbrudte 
Aasumbro blev ved Materiale, som skaffedes tilveje ved at nedrive de 
omkringliggende Bønderhuse, gjort passabel for Infanteriet, Artilleriet 
og Trosset, medens Rytterreg^menterne red over Aaløbet. Fjenden, 
hvis Hovedstyrke under Generalløjtnant Henrik Horn i nogle Dage 
havde staaet i Omegnen af Odense, afventede ikke hans Komme, 
men ilede tilbage ad Nyborg Landevej og tog først Stilling ved 
Ullerslev. Uden at støde paa Modstand rykkede Schack den 9de 
om Eftermiddagen ind i Fyens Hovedstad, hvor enkelte af Ebersteins 
polske Lansenerer allerede begyndte at vise sig, og hvor han hilstes 
med Jubel af Befolkningen, der nu i henved 2 Aar havde været 
under fremmed Herredømme. 

V. 

Efter Sammenkomsten med Hans Schack i Eckernførde sendte 
Feltmarskalk Eberstein strax Generalmajor Qvast Ordre til at lade de 
ham underlagte allierede Tropper forsamle sig ved Kolding, medens han 
selv begav sig til Stedesand. Paa dette afsides Sted, midt imellem 
Husum og Tønder, havde han nemlig den 12te Oktober opslaaet sit 
Hovedkvarter, og han havde siden havt sine egne 2 Regimenter og 
sit Feltartilleri liggende i Kantonnement i Omegnen, da hele Øst- 
kysten af Sønderjylland i Løbet af Sommeren var bleven stærkt ud- 
pint af de kurfyrstelige Tropper og endnu tildels var belagt af disse. 

Den 28de Oktober brød han op fra Stedesand og marscherede 
herfra i 4 Dagsmarscher til Lejren ved Kolding, den første Dag 
— sandsynligvis over Læk og Ladelund — til Rends og tilgrænd- 
sende Byer i Burkal Sogn med Hovedkvarter paa Hastrupgaard i 
Bylderup Sogn, 2 Mil Øst for Tønder, den anden Dag til Kirke- 
byen Uge, 1Y2 Mil Sydvest for Aabenraa, især bekjendt fra de 
sønderjydske Kampe i Middelalderen som et Vejknudepunkt af stor 
Betydning, den tredie Dag til Haderslev og den fjerde Dag 
til Kolding, en Marsch paa omtrent 15 Mil, hvilket maa siges 
at være fortrinlig marscheret, naar Hensyn tages til, at Vejret var 
regn- og sludfuldt, og at Vejene, navnlig fra Stedesand og til 
Uge, vare yderlig slette. Fra Uge eller maaske allerede fra Hastrup- 
gaard synes Eberstein at have marscheret med fremsendte Rytter- 
patrouiller, maaske foranlediget ved omløbende Rygter om, at den 
svenske Hærfører paatænkte et Indfald i Jylland; thi i en Beretning 
siger han, at han den 30te Oktober havde sine »Ryttervagter for 
Stenderup og Middelfarte. Under Marschen blev der bragt ham en 
Efterretning, som huede ham ilde, nemlig, at der, istedetfor de ham 
ved Sammenkomsten i Eckernførde lovede 5 Orlogsskibe og til- 
hørende Transportfartøjer, af Markus Rodsteen kun vilde blive 
tilført ham 2 Orlogsskibe og 4 smaa Kapere, hvilke Skibe tilmed 
for Tiden laa stille for Modvind i Aissund. 

Ved Ebersteins Ankomst til Kolding var Qvast endnu under 

Marsch, og medens Tropperne rastede, anvendte Eberstein derfor 

II* 

den følgende Dag, den iste November, til, ledsaget af Officerer af sin 
Stab og nogle Kolding Skippere, at foretage et Ridt om Kolding- 
fjord fra Stenderup til Fredericia for at komme til Erkjendelse af, 
hvor en Overgang bedst lod sig iværksætte. Efter at have taget 
alle Forhold i Betragtning bestemte han sig til at gaa over Middelfart- 
sund omtrent fra Snoghøj til det paa den anden Side af Sundet 
liggende Færgested Kongebroen. Han havde lagt Mærke til, at 
denne Side af Hindsgavlsodde kun var sparsomt bevogtet og slet 
ikke af Infanteri; han haabede derfor, at Musketerer i Baade ved første 
Angreb skulde kunne sætte sig fast paa Bakkeskrænten tæt Vest for 
Kongebroen, hvor de Svenske havde anlagt en lille Skanse. Her 
vilde han saa grave sig ned og lade indrette et Slags Brohoved til 
Optagelse af Hærkorpsets Afdelinger, efterhaanden som de førtes 
over. Den vanskelige Opgave at overføre Kavalleriet paaregnede 
han at kunne løse ved at lade Rytterne gaa over i Baade med 
deres Heste svømmende ved Siden, saaledes som han havde set det 
polske Hestfolk gjøre under Hertugen af Anhalts Overgang til 
Als det foregaaende Aar; der var nemlig Sandsynlighed for, at 
Strømmen mellem Snoghøj og Kongebroen, der til Tider kan være 
urolig nok, i de Dage vilde være gunstig for et saadant Forehavende. 
Overgangen vilde han beskytte ved en kraftig Artilleriild fra 
Snoghøj-Siden. 

Den saaledes udkastede Plan maa unægtelig betegnes som 
dristig, naar man erindrer, at Eberstein til Overfarten kun havde 
nogle faa Fiskerbaade og Smaafærger til sin Raadighed, og at han 
selvfølgelig, medens Overfarten stod paa, hvert Øjeblik maatte være 
udsat for at blive angreben med Overmagt af de Svenske. Men 
Lykken staar som bekjendt den Kjække bi, og allerede samme Nat 
begyndte Heldet at tilsmile Eberstein, idet 3 svenske Krigsskibe, 
P>egatten »Haabet« paa 24 Kanoner, Galioten »Sorte Hund« paa 10 
Kanoner og en mindre Galiot paa 5 Kanoner, der laa i Sundet 
udfor Middelfart, og som vilde have været ubehagelige Tilskuere 
under et Overgangsforsøg, pludselig sejlede Syd paa ind i Beltet — 
maaske fordi de troede, at Sydvestkysten af Fyen var den mest 
truede. For ikke at lade det blive derved vilde Skjæbnen, at den 

mindste af de nævnte Galioter under denne Sejlads løb paa Grund 

ved Stenderupstrand , hvor den erobredes ved et raskt Angreb af 

Ebersteins der posterede Ryttervagt under Ritmester Kai Alefeldt 

og Løjtnant von Q val en. 

Den 2den November ankom de Allierede, og Eberstein havde 

nu sit Hærkorps samlet. Dets Kommandoforhold og Sammensæt- 
ning var i store Træk følgende: 

Generalstab. 

Feltmarskalk Ernst Albrecht v. Eberstein, Øverstbefalende. 

Generalmajor (brandenborgsk) Albrecht Christoph Qvast, Næst- 
kommanderende . 

Generalkrigskommissær Ditlev Ahlefeldt. 

Generalkvarter mester Johan Wittmake. 

Generaladjutant Henrik Ahlefeldt. 

Generalauditør Ludvig Schneidebach. 

Regnskabskommissær Johan Schwertfeger. 

Proviantkommissær Nicolai Nissen. 

Den danske Hærafdeling, under Feltmarskalkens direkte 

Befaling : 

Ebersteins Regiment Ryttere. Kommandør: Oberstløjtnant Josias 
Breide Rantzau. 

Ebersteins Regiment Musketerer og Dragoner. Kommandør: Oberst- 
løjtnant Frederik Isenach. 

14 Feltkanoner med tilhørende Personel og Materiel. 

Den brandenborgske Hærafdeling under Befaling af General- 
major Qvast: 

Rytterregimenteme Qvast, Kannenberg og Greving samt Dragon- 
regimentet Canitz. 
Den østerrigske Hærafdeling under Oberst Gerhard Greve 

V. d. Nath: 

Rytterregimenterne v. d. Nath, Caraffa, Matthæi og Schultz. 

Den polske Hærafdeling, bestaaende af * 

2 Rytterregimenter under Befaling af Oberst Casimir Piasczynski. 
lait en Styrke af c. 5000 Mand. 

Den paafølgende Dag, den 3die November, lod Eberstein en 
Del af Korpset udfolde sig i Terrænet syd for Koldingfjord, ligesom 
for at true med Overgang til Fænø og Fønsskov, medens han selv 
med et af alle 4 Hærafdelinger og af alle Vaabenarter sammensat 
Kommando paa c. 1500 Mand marscherede til Snoghøj. I Løbet 
af Dagen ankom hertil 13 Baade — det hele Overfartsmateriel , 
der stod til hans Raadighed. Han var ledsaget af General- 
major Qvast og Generalkrigskommissær Ahlefeldt, som, efter at 
Eberstein havde sat dem ind i Forholdene og indviet dem i 
sine Planer, »lod sig disse vel. behage« ; dog synes de at have 
været meget betænkelige ved Iværksættelsen og at have raadet til 
at vente dermed, indtil Markus Rodsteen indfandt sig med bedre 
Transportmidler. Eberstein stod imidlertid, efter at have betænkt 
sig noget, fast paa sin Beslutning, og næste Eftermiddag, den 4de 
November, skred han til Handling. Det regnede, var raat og koldt, 
men der gik kun ringe Strøm, og Vinden var nordlig, altsaa heldig 
for Baadenes Frem- og Tilbagegang. En udvalgt Skare paa 60 
Musketerer under Befaling af Kaptejn Jess Knudt, en kyndig og 
tapper, af Eberstein højt skattet Officer, Løjtnant G i de o n og 
Fændrik Ewold gjorde Begyndelsen, anbragte i 8 Baade. Da 
Baadene vare nær under Land, saa man svenske Ryttertroppe 
komme ud fra Skovene og gaa dem imøde paa Strandbredden, men 
Feltmarskalken lod fra 2 syvpundige. Vest for Snoghøj opstillede 
Kanoner skyde »Bueskud« med saadant Held, at de, uagtet Af- 
standen neppe kan have været mindre end ca. 1300 Alen, strax fik 
Ram paa Rytterrie, der derefter skyndsomst og uden at løsne et 
Pistolskud forsvandt i Retning af Middelfart. Uhindret kunde derfor 
Knudt og hans Mænd tage Skansen, hvor de forefandt 2 Kanoner, 
og Baadene vendte saa tilbage for at afhente en ny Transport. Den 
heldige Begyndelse bevirkede et helt Omslag i Stemningen og vakte 
saadan Lyst hos Folkene til at være blandt de første, der kom 
over, at Officererne med Kaarden i Haanden maatte holde dem til- 
bage fra at springe i Baadene udenfor Tur. Med anden Baadtrans- 
port fulgte Oberstløjtnant Isenach og Generalkvartermester Witt- 
make. Sidstnævnte havde det Hverv at lede Arbejderhe ved Om- 

dannelsen af den paa Bakkeskrænten liggende svenske Skanse, og han 
udførte dette med saa stor Kunstfærdighed, at der i kort Tid til- 
vejebragtes et rummeligt, alene mod Sundet aabent Værk, der 
ypperligt beskyttede Transporterne, og hvor de overførte Trop- 
per kunde gjøre haardnakket Modstand. Ved tredie Baadtrans- 
port gjorde man allerede Forsøg med at bringe Rytteriet over 
Sundet med Mandskabet i Baadene og Hestene svømmende ved 
Siden^ hvilket lykkedes saa godt, at man uophørlig fortsatte dermed 
om Natten og hele den følgende Dag, indtil man om Natten til 
den 6te atter tog fat paa at overføre Infanteriet. 800 Ryttere med 
deres Heste førtes paa denne Maade fra den 4de November sent 
om Eftermiddagen til den 5te om Aftenen over Middelfartsund. 
Kun 3 af de henved 4500 Heste, der ialt overførtes, forulykkede. 
Noget alvorligt Forsøg paa at tilbageslaa denne Landgang blev ikke 
foretaget af den svenske Generaladj utant Picke, der syntes at have 
ført den højeste Kommando paa Odden; tvertimod lod han denne 
rømme i største II, lod Kanoner og Artillerimateriel i Stikken saavel 
her som i Forskansningerne paa Fænø og Fønsskov, ved Middelfart 
og Stribsodde, og gik med sit Mandskab tilbage til Odense. Hinds- 
gavl Slot blev endnu samme Aften besat af de landede Tropper, 
og da Feltmarskalken næste Morgen, den 5te, ved Daggry kom over 
Sundet, tog han Hovedkvarter ved Middelfart. Da han var kommen 
saa vidt, gik hans første Bestræbelse ud paa at sikre sig Besiddelsen 
af det lige erhvervede Landskab. Til Støtte for den Forsvarsstilling, 
han i Tilfælde af Angreb vilde indtage, med Korpsets venstre Fløj 
støttet til Middelfart, højre Fløj til Oxerade Skov, lod han paa det 
midtvejs liggende Højdedrag anlægge en femsidet Redute (lukket 
Feltskanse med 5 udadgaaende Vinkler), der krævede en Besætning 
af ca. 200 Mand og kunde optage 15 Stykker Skyts, og hvortil 
Hovedadgangene vare spærrede med spanske Ryttere og Vogne. 
Denne Foranstaltning viste sig meget heldig, idet et stærkt fjendtligt 
Rytterkorps paa 9 Regimenter, der den 6te passerede Odense for 
at gaa mod Middelfart, opgav sit Forehavende og vendte om, 
da det fik Underretning om, at Eberstein allerede stod i en for- 
skanset Stilling. 

I Middelfart, hvor man i Havnen forefandt 2 gode Pramme, der kom 
til udmærket Nytte ved Overførelsen af Artilleriet, fik Eberstein Melding 
om, at Admiral Rodsteen den Ste November med sin lille Flotille var 
naaet op i Beltet imellem Aarø og Assens, men her paany var stoppet op 
for Modvind. Ombord i Flotillen, der var ledsaget af den hollandske 
Kommandør Go t ske paa Skibet »Rath Guys van Haarlem«, befandt 
sig Oberstvagtmester Ditlev Liitkens af Ebersteins Fodregiment 
med 100 Musketerer. Dagen efter kunde Rodsteen melde, at han havde 
erobret de 2 fra Middelfartsund kommende, større svenske Krigsskibe, 
der, som det viste sig, vare ladede med plyndret Gods, bestemt til 
Landskrona, samt at han havde gjort Landgang ved Assens og sprængt 
de derværende Kystvagter; Liitkens og hans Mandskab vilde over 
Land begive sig til Hovedkorpset. Eberstein, der modtog Rodsteens 
Melding den 7de November, havde Grund til at være tilfreds med 
Begivenhedernes Gang. Samme Dags Aften havde han faaet de tre 
Fjerdedele af Korpset ført over og kunde altsaa begynde at se Ende 
paa denne besværlige Transport. Fjenden havde endnu ladet ham 
være i Ro, og endel Fanger, 3 Skibe samt ikke færre end 64 Kanoner 
vare saagodtsom uden Sværdslag faldne i hans Hænder. At Stem- 
ningen i Korpset fremdeles var god trods det slette Vejr — en Dag 
sneede det endog stærkt — synes at fremgaa af følgende Brev fra 
Oberst v. d. Nath, dateret Middelfart den 7de November: »Jeg har 
med Guds Hjælp og paa Feltmarskalk Ebersteins Befaling med 
9 Baade og Svømning faaet overført 4 kejserlige Regimenter, 4 bran- 
denborgske, 8qo Polakker, 1000 af de Danskes Heste og 600 Dra- 
goner i en Tid af 3 Dage og Nætter. Nu kunne vi sige, vi have 
Fjenden i vor Magt. Imorgen marschere vi imod ham. De ere kun 
mellem 3 og 4000 Mand, og det er slemt, at de ikke ere stærkere, 
thi det vil dog kun være en Frokost for vore Folk. Dog skal de 
sns^rt høre fra mig. Stor Ære, godt Bytte, gode Vinterkvarterer 
haabe vi paa. Vi have allerede gjort 100 Fanger uden at have 
vexlet Kugler. De kan underrette alle gode Venner om vor Lykke ; 
thi den er sikker. Deres velaffektionerede G. Greve von der Nath«. 
Saa selvtillidsfuld som denne Brevskriver — der i Brevet har karakteri- 
seret sig som en vistnok rask, men tillige indbildsk og stortalende 

Soldat, der ikke tager det saa nøje med, hvad han fortæller — var 
Eberstcin imidlertid ikke. Han kjendte Svenskerne bedre og vidste, 
at de ikke vare til at spøge med, naar det først gik løs, og at den 
Frokost, som v. d. Nath saa flot talte om, neppe vilde blive af den for- 
døjeligste Art. Han var end ikke fri for at blive lidt betænkelig netop 
ved den Omstændighed, at Svenskerne hidtil, i Modsætning til deres 
gamle Vane, vare optraadte saa overordentlig spagfærdigt, og han var 
derfor tilbøjelig til at tro, at de pønsede paa et Overaid i stor Stil. 
For at komme til Klarhed herover og for overhovedet at føle Fjenden 
paa Tænderne sendte han allerede den 8de November, endnu medens 
Troppetransporten stod paa. Oberst Piasczy ns ki med begge polske 
Regimenter som et flyvende Korps frem mod Odense. Selv satte 
han sig i Marsch med Hovedstyrken den følgende Dag henad 
Aften, efter at han om Morgenen havde faaet de sidste Regimenter 
overførte. Om Formiddagen havde han havt en Sammenkomst med de 
højere Officerer for at sætte dem ind i Marschens Formaal, og om 
Eftermiddagen havde han holdt Revue ved Middelfart. Marschen gik over 
Stavrby og Baaring til Brenderup og Omegn, hvor Hovedkvarteret 
toges paa Kjærsgaard. Først samme Dags Morgen, mærkelig nok, var 
Schacks Meddelelse om Landgangen ved Kjerteminde kommen 
Eberstein ihænde, og henad Aften kom han i mere direkte Forbin- 
delse med Schack, idet dennes utrættelige Generaladjutant Skov 
indfandt sig i Ebersteins Hovedkvarter for at give ham sine værdi- 
fulde Oplysninger om Fjendens Styrke m. v. Næste Dag, den 10de, 
marscheredes til Korup og omliggende Byer, og den 11 te om Mor- 
genen stod Ebersteins Korps i Mødeopstilling umiddelbart Vest for 
Odense. De 2 Hæres Forening, der skulde føre til det afgjørende 
Slag ved Nyborg, var fuldført. 

Forinden vi imidlertid føres frem til Valpladsen, hvor det 
mærkværdige Slag udfægtedes, vil det maaske ikke være afvejen 
at afbryde Fortællingens Gang en stakket Stund for at kaste 
et Tilbageblik paa de Forhold, der nærmest berøre den svenske Hær 
og dennes Forsvar af Fyen. Der kan saaledes trænges til en 
nærmere Forklaring af, hvorledes det kunde gaa til, at Schacks og 
Ebersteins Landstigning fandt forholdsvis saa ringe Modstand, medens 

det faa Maaneder tidligere var den brandenborgske Kurfyrstes tre 
Gange saa stærke Hær umuligt at faa Fodfæste paa Øen. Hertil 
skal for det første bemærkes, at de to danske Generaler, hvor uenige 
de ellers kunde være, vare fast besluttede paa at ville overvinde 
alle Hindringer for at komme iland, hvilket langtfra var Tilfældet 
med Kurfyrstens Korpschefer; dernæst, at den hollandske Flaades 
kraftigere Medvirkning nu gjorde en Landgang paa Pyens Østkyst mulig, 
og fremdeles, at den svenske Forsvarsstyrke var bleven formindsket 
med 2000 Mand. Hertil kom endelig, hvad der var det allervigtigste, 
at RigsadmiralWrangel, der havde forsvaret Fyen mod Kurfyrsten, 
sammen med disse 2000 Mand var sendt til Pommern for at overtage 
Overkommandoen der. Der er træffende bleven sagt om denne 
kløgtige og erfarne Kriger, at; blandt Carl Gustavs Mænd var det 
ham, hvis Haand gjorde det stærkeste Ryk, da de danske Provinser 
Øst for Øresund løsreves fra Moderlandet, og hans Tilstedeværelse 
paa Fyen vilde med Hensyn til Øens Forsvar have vejet mere end 
flere Regimenter. Hans Efterfølger i Kommandoen paa Fyen var 
den i det Foregaaende oftere nævnte Pfalzgreve Philip af Sul z- 
bach^), en tapper og modig Soldat, der dog neppe under de for- 
haandenværende vanskelige Forhold var sin Hærførerpost fuldt voxen. 
Det ham underlagte Hærkorps bestod af 1 1 Regimenter Rytteri, 4 Regi- 
menter Dragoner og 4 Regimenter Musketerer samt 8 Feltkanoner, 
ialt noget over 7000 Mand, lutter Kjernetropper, forsynede med tal- 
rige Underbefalingsmænd og kommanderede af nogle af Carl Gustavs 
fortrinligste og kjækkeste Generaler, saasom Henrik Horn, Grev 
Waldeck, Weyher, Botticher, Grev Konigsmarck o. Fl. Sulz- 
bach var altsaa Eberstein og Schack tilsammen underlegen, hvorimod han 
var hver enkelt af dem overlegen ; og dette havde saameget mere at be- 



*) Svensk Feltmarskalk, Philip Pfalzgreve af Sulzbach og Rhin, Herlug til Jtilich, 
Cleve og Berg, Greve af Veldenz, Sponheim og Rottensperg, Herre til Rotten- 
stein, — saaledes lød hans fulde Titel — var en endnu ung Mand, født den 
19de Januar 1630, der havde erhvervet sig de højere militære Grader i Carl 
Gustavs polske Krig. Han var en Slægtning af Kongen og desuden besvogret med 
denne, idet Carl Gustavs Dronning, Hedvig Eleonora, den gottorpske Hertug 
Frederik IIl's Datter, var hans Søskendebarn. Han døde i Ntlrnberg den 4de 
April 1703. 

tyde, som hans Korps, da R)^eriet var Hovedvaabnet, var istand til for- 
holdsvis hurtigt at kunne give Møde paa de truede Punkter. Dog maa 
det erindres, at omtrent en Trediedel af Styrken laa spredt langs Øens 
Kyster som Strandvagt og Skansebesætning og altsaa kun tildels 
kunde komme til Nytte. Schacks Landstigning foregik med voldsom 
Kraft, dækket af Ruyters Kanoner og de gunstige Terrænforhold 
ved Kjerteminde Fjord, og Sulzbach vilde derfor neppe have kunnet 
hindre den, ihvorvel Carl Gustav om denne Begivenhed misbilligende 
siger: »Vid Kårtemiinde år det så handteradt, att jag ånnu ej vet 
hvems skulden dertill år, ej heller ha rytterna velat fekta«. Men 
Eberstein, der med sine usselige Transportmidler maatte bruge 5 Dage 
for at faa alle sine Tropper over, burde ikke være kommen iland 
uden at have lidt alvorlige Tab. I det Hele tør det vel siges, at 
Sulzbach, efterat Schack var landet Nord for Kjerteminde, burde 
have spærret Passet ved Munkebo og Broen over Kjerteminde Fjord 
med mindre Styrker og resolut med Hovedstyrken burde være 
gaaet løs paa Eberstein ved Middelfart; at dette ikke, saaledes som 
det, omend noget sent, var paatænkt, blev udført den 6te November, 
maa betegnes som en Fejl. Tildels var Carl Gustav selv, ved sin 
Indgriben i Kommandoføringen, Skyld i, at denne blev vaklende 
og mangelfuld. Kongen havde jo nemlig sat sig i Hovedet, at 
Danmarks sidste Krigsudrustninger hverken gjaldt Fyen eller 
Sjælland, men enten Smaaøerne eller Skaane, og i den Anledning 
havde han trukket Tropper bort fra Fyen og gjort Øens For- 
svarere trygge. Først da Ruyters Flaade den 29de Oktober stod 
Nord paa i Storebelt, indsaa han sin Fejltagelse og blev nu alvorlig 
bekymret for den Skjæbne, der mulig ventede hans Hær. I største 
Hast, midt under et Gjæstebud, som han samme Dag holdt for de 
fremmede Magters Gesandter i Nykjøbing paa Falster, ilede han 
over til Sjælland for at være Begivenhederne nærmere og skaffe For- 
stærkning tilveje. Hans Uro steg, da han erfarede Schacks Land- 
gang, og Sulzbach fik Bud paa Bud om at gjøre sit Yderste for at 
forsyne Nyborg med Proviant og at sikre Korpset ved itide at trække 
sig tilbage til Fæstningen. Endelig afsendte han nogle Dage efter, den 
5te November, Feltmarskalk Grev Gustav Otto Stenbock, — næst 

Wrangel den højeste i Rang blandt hans Generaler — over til Fyen |1 

for at staa Sulzbach bi i Kommandoen og eventuelt overtage denne. | 

Ansvaret for, at Sulzbachs smukke Korps gik tilbage til Ullerslev ' 

ved Nyborg og lod de Danske saa godt som uantastede forene sig 
ved Odense, falder derfor, som man ser, ikke paa dets Chef alene. 



VI. 

Med stor Duelighed og Ihærdighed og med et forbausende Held 
havde Eberstein og Schack løst den første Halvdel af den i 
Eckernførde den 20de Oktober udkastede vovelige Krigsplan. Uden 
nævneværdige Tab var det lykkedes dem hver for sig at landsætte 
deres Hærkorps paa to modsatte Sider af Fyen og at trænge Fjenden 
tilside, uagtet denne stod midt imellem dem og var hver enkelt af 
dem overlegen. De vare nu samlede paa Bøsseskuds Afstand og 
kunde med fuldstændig frie Hænder skride til Løsningen af Opgavens 
anden Halvdel: Fjendens Tilintetgjørelse. Men med Foreningen mel- 
lem Korpserne var der ikke samtidig skabt Enighed mellem Cheferne. 
Tvertimod blev Spørgsmaalet om, hvem af dem der skulde have Over- 
kommandoen, nu først rigtig brændende. Ifølge den Fuldmagt, som 
Frederik III i September Maaned havde givet Schack, maatte denne 
være berettiget til, hvorsomhelst han optraadte, at gjøre Fordring 
paa Overanførselen. Men Eberstein var ældst Feltmarskalk, og i en 
kongelig Anordning af Marts Maaned s. A. hedder det udtrykkelig: 
»Naar 2 af Vores Feltmarskalker udi Krigsokkasioner mødes, skal 
den yngre stedse cedere for den ældre. c Fejlen var altsaa Rege- 
ringens, og den naturlige Forklaring herpaa er sandsynligvis den, at 
man, da Schacks Fuldmagt blev udstedt, slet ikke havde tænkt sig, 
at Eberstein skulde komme til at optræde direkte, men at det var 
Schack, der alene skulde slaa Hovedslaget efter at have rekruteret sit 
Korps fra den Eberstein paa Halvøen underlagte Styrke. Allerede 
før Eberstein var naaet Odense, begyndte Uvejret at trække op. 
Den 10de November, medens han var paa Marsch fra Kjærsgaard, mod- 

tog han fra Schack følgende, i Oversættelse gjengivne Brev, dateret 
Odense Dagen forud: 

»Højædelbaarne! Jeg har skyndsomst villet lade min Hr. Broder 
vide, at jeg med min medhavende Armé idag er naaet frem til 
Odense, og da jeg af nogle polske Officerer erfarer, at Hr. Broders 
Folk ogsaa have fæstet Fod paa denne 0, henstiller jeg til Hr. Felt- 
marskalk og Broders bedste Omdømme og Godtbefindende, om han 
helst vil lade de til mig beordrede 2000 Ryttere og 200 Dragoner 
samt Infanteri snarest afgive eller foretrækker at gaa videre med det 
samlede Korps. Jeg skulde formene, at da Fjenden har trukket sig 
tilbage til Nyborg, ville vi med de nævnte 2000 Ryttere og 200 
Dragoner eller alle Dragonerne i Forbindelse med Infanteriet være 
istand til at indespærre ham, hvis man ikke skulde foretrække at 
gaa løs paa Fjenden med hele Styrken. Hvad der tykkes ham 
bedst, derom forventer jeg nærmere Afgjørelse ; thi jo før denne kan 
træffes, desto bedre, for at Fjenden ikke yderligere skal forskanse og 
nedgrave sig. Paa Brød vil det komme til at skorte, men jeg skal, 
ihvorvel Byen er temmelig ødelagt, gjøre Anstrængelse for, at saa- 
meget som muligt heraf haves i Forraad og bliver skaffet tilveje. 
Med behagelig Anmodning om flittig at ville hilse Hr. Ditlev v. Ahle- 
feldt forbliver osv.« 

Ihvorvel dette Brev var holdt i en høflig Tone, og Schack ifølge 
den ham af Kongen givne Myndighed maatte siges at være i sin 
gode Ret til ikke blot at henstille, men ogsaa at forlange den om- 
handlede Troppeafgivelse af Ebersteins Korps, var det dog mindre 
hensynsfuldt mod Eberstein nu, da denne havde fast Fod paa Fyen 
ligesaavel som Schack, paany at rejse dette Spørgsmaal. Eber- 
stein blev da ogsaa meget forbitret derover; han fandt, som han i 
sin Beretning til Kongen udtrykker sig, at et saadant »Traktement« 
var imod al »Krigsræson« og Billighed og en daarlig Tak for den 
»Møje, Arbejde, Troskab og Flid«, som han havde lagt for Dagen 
ved Overførelsen af sit Korps til Hindsgavlsodde. Eberstein oversaa 
aabenbart, at det heller ikke havde været morsomt for de Andre 
at springe i Vandet ved Kjerteminde. Efter at have raadført sig med 
Generalmajor Qvast og Generalkrigskommissær Ditlev Ahlefeldt 

bestemte han sig da ogsaa til ikke at afgive en eneste Mand. Med den 
Besked affærdigedes Ditlev Ahlefeldt til Schack, hvent han tillige skulde 
sige, at Eberstein fortsatte sin Marsch til Odense og der gjorde Regning 
paa, at Schack vilde støde til ham, saaledes at de i Forening kunde 
opsøge Fjenden. Schack lod herpaa svare, at han stillede Eberstein 
det ganske frit, hvor han vilde tage Kvarter, paa denne eller hin 
Side af Odense, og at det iøvrigt gjorde ham ondt, at hans Brev var 
blevet optaget saa ilde. Eberstein stillede sig nu, som foran om- 
talt, den Ilte om Formiddagen i Slagorden Vest for Odense i det 
Haab, at Schack, ledsaget af sine fornemste Generaler, efter »Krigs- 
ræson« vilde indfinde sig hos ham for at træffe Aftale med ham, 
men da dette Haab glippede, idet Schack lod, som han ikke 
bemærkede den hele Manøvre, satte han sig paany i Marsch og gik 
i Bivuak med sit Rytteri og Artilleri paa St. Jørgensmark Vest for 
Odense, medens Fodfolket indkvarteredes i Odenses »Forstad«. 
Sikringstjqnesten ved Korpset overdroges til den østerrigske Hær- 
afdeling under Oberst v. d. Nath, der stillede sin Ryttervagt ved 
Aasumbro med Patrouiller fremskudte til Marslev og Horlev. Schacks 
Korps kamperede fremdeles i den nordlige Del af Odense og paa 
Marken Nord for denne. Til Kommandant i Byen havde Schack 
indsat Oberst Georg Steding; den civile Regeringsmyndighed 
var bleven overdragen Sten Bille til Kjærsgaard og Erik Kaas 
til Lindskov i Forbindelse med den gamle Generalproviantmester 
HansVillumsen, der var bosiddende Borger i Odense, samt Schacks 
egen Generalkrigskom missær Otto Powisch. 

Da Eberstein hen paa Eftermiddagen havde ordnet sit Vagthold 
og sin Indkvartering og endnu ikke havde hørt noget fra Schack, 
blev han utaalmodig. Ditlev Ahlefeldt blev paany sendt til Schack 
for at træffe Aftale om Afholdelse af et stort Krigsraad af samtlige 
Generaler og Regimentschefer, hvilket Eberstein maatte anse for nød- 
vendigt eller ønskeligt. Herpaa vilde Schack aldeles ikke indlade 
sig, uagtet Eberstein vedblev at trænge paa og fremhævede, at General- 
major Qvast og de andre fremmede Officerer vare meget misfornøjede 
med hans Vægring. Derimod indfandt Schack sig, ledsaget af Gene- 
ralerne Claus og Hans Ahlefeldt, henad Aften i Ebersteins 

Kvarter, og i Overværelse af de 3 Ahlefeldter fandt der nu en privat 
Samtale Sted mellem Feltmarskalkerne. Som det var at vente, efter 
hvad der var gaact forud, var Mødet alt Andet end hjerteligt. Schack 
indledede Samtalen med den fiemærkning, at han stedse var rede 
til at vise Eberstein den ham som ældst Feltmarskalk tilkommende 
Høflighed og Artighed, men at han paa den anden Side maatte for- 
lange at se sig respekteret i den Myndighed, hvormed Kongen havde 
udrustet ham. Han fastholdt paa det Bestemteste sin Modstand mod 
at lade afholde et almindeligt Krigsraad, rimeligvis af den meget 
fornuftige Grund, at han ikke vilde lade Hænderne binde paa sig 
af de uberegnelige Beslutninger, hvortil et saadant Raad kunde komme; 
forøvrigt var det hans Mening, at man gjorde bedst i, hvis man traf 
Fjenden staaende i eller ved Nyborg, da at sætte sig fast og for- 
skanse sig foran denne By. I denne Betragtning er Schack utvivl- 
somt bl. A. gaaet ud fra, at den saavel tillands som, ved Ruyters 
Flaade, tilvands indespærrede fjendtlige Stridsmagt om kort Tid maatte 
se sig nødsaget til enten at overgive sig uden Sværdslag eller under 
yderst ugunstige Omstændigheder selv at tilbyde Slag. Eberstein, 
der fremdeles fastholdt Tanken om Krigsraad, var imidlertid ganske 
uenig med ham heri. Han synes at have ment, og vel ikke med 
Urette, at de 2 Korps i Forening maatte være tilstrækkelig stærke 
til at levere den svenske Hær et Angrebsslag; han paastod, at 
Schacks Plan var skadelig, og at han bl. A. ikke kunde gaa ind paa 
den af den Grund, at hans Korps ikke havde medført sin »Bagage«. 
Efter at der endnu var vexlet mange »fortrydelige« Ord, blev Mødet 
hævet, uden at der efter Ebersteins Sigende var vedtaget Andet, end 
at begge Korpser skulde sætte sig i Marsch næste Dag. Paa en 
eller anden Maade, maaske ved Aftale underhaanden mellem Ahle- 
feldterne, maa det dog være bleven ordnet, at hver Feltmarskalk kun 
skulde føre sit eget Korps og med dette skiftevis for en Dag ad 
Gangen have Teten og lede Marschen. Saaledes skete det i hvert 
Fald. Eberstein, der allerede havde givet sine Tropper Ordre til 
den næste Dag, den 12te November, Klokken 9 Formiddag at staa 
i Mødestilling ved Aasumbro, gjorde Begyndelsen og naaede den 
Dag med Hovedstyrken frem til Hundslev og Rynkeby. Hans af 

Polakker under Piasczynski og Østerrigere under v. d. Nath 
sammensatte Avantgarde havde under Marschen et Sammenstød med 
2 svenske Rytterregimenter under Grev Konigsmarck og Oberst 
Peter, der vare udsendte paa Rekognoscering; af nogle ved dette 
Sammenstød gjorte Fanger fik maa at vide, at Svenskerne forskansede 
sig tæt foran Nyborg. Schacks Korps gik til Raagelund. Næste 
Dag tog dette Teten og marscherede med Hovedstyrken til Ullerslev ; 
Polakker .og holstenske Ryttere under Generalmajor Trampe dannede 
Avantgarden. Ebersteins Korps gik til Flødstrup. Ved 2 Dages Marsch 
var man altsaa kun kommen 2V2 Mil fra Odense. Grunden hertil maa 
søges hos Schack, først og fremmest fordi denne ikke ønskede at haste 
med at levere et sandsynligvis blodigt Slag, eftersom Fjendens Under- 
gang efter hans Mening ad anden Vej kunde hidføres sikrere og med 
færre Ofre. Der er fremdeles ingen Tvivl om, at Hensynet til hans 
Troppers Beskaffenhed har været medbestemmende ved Anordningen 
af den langsomme Marsch. De havde vist sig tapre og uforfærdede 
og vare fortrinlig anførte af saa erfarne Krigere som Hans Ahlefeldt 
og Trampe, Claus Ahlefeldt og Killegrew, men flere af 
Regimenterne vare nyhvervede og lige formerede i Kiel, og disses 
Mandskab var ikke saaledes som Ebersteins Tropper øvet og vant 
til de Savn og Anstrengelser, som følge med flere Dages Kamperen 
i vedholdende Regn og Marsch ad slette, opblødte Veje. Tilmed 
forsinkedes Marschen for Schacks Korps betydelig ved det store 
Tros, som medførtes; alene Brockenhuus's Ryttere havde over 100 
Soldaterkoner og Børn at transportere. Eberstein, der, da Schack 
passerede ham, havde gjort et nyt forgjæves Forsøg paa at faa af- 
holdt Krigsraad — hvorpaa de brandenborgske og østerrigske Offi- 
cerer af en eller anden Grund vare meget opsatte — anmodede 
om Aftenen, paa Ditlev Ahlefeldts Forslag, paany Schack om en 
Sammenkomst, som han mente passende kunde finde Sted midtvejs 
mellem de respektive Hovedkvarterer. Schack var højst uvillig hertil, 
men efter megen Frem- og Tilbagesnakken kom Mødet dog istand 
og blev af stor Betydning, idet Schack paa Ebersteins bestemte Ud- 
talelse om, at han vilde marschere løs paa Fjenden ad korteste Vej, 

frafaldt sin Tanke om at ville udsulte denne og gik ind paa at levere 
et Slag den næste Dag. Det blev derhos vedtaget, at Eberstein, 
der var svag paa Fodfolk, skulde forstærkes med Kongens Liv- 
regiment til Fods og Halvdelen af det hollandske Regiment Meteren, 
medens Schack til Erstatning fik Raadighed over Rytterregimentet 
V. d. Nath. Ved Opmarschen til Slag skulde Ebersteins Korps danne 
Hærens venstre, Schacks Korps dens højre Fløj. 

Tidlig den 14de om Morgenen brød Hæren op. Ebersteins 
Korps marscherede efter Tur Schacks forbi, dækkende sin Marsch 
med en af Ryttertroppe fra samtlige Regimenter sammensat Avant- 
garde, der kommanderedes af Generalmajor Qvast Omtrent ved 
Bavnergaard, det nuværende Juelsberg, stødte denne paa Sven- 
skerne. Disse, der den 9de November stod ved Ullerslev, 
vare derfra gaaede tilbage til Nyborg for i Overensstemmelse 
med de af Carl Gustav givne Forholdsregler at indeslutte sig 
i Fæstningen og der at værge sig til det Yderste, hvis det viste 
sig umuligt at slippe over Beltet. Feltmarskalk Otto Stenbock 
kom imidlertid til Erkjendelse af, at det var ganske umuligt paa 
denne Maade at forsvare Nyborg, og at der ikke var Andet for end 
at vove et Slag i aaben Mark. Han vilde helst have ført Hæren 
frem paany til Vej knudepunktet ved Ullerslev, men dette tillod Tiden 
ikke, og han og Pfalzgreven bleve da enige om at sætte sig fast i 
Terrænet Syd for Landsbyen Rejstrup. Den her indtagne Stilling 
var særdeles stærk og fortrinlig afpasset efter den underlegne Styrke, 
som de to Hærførere raadede over, og den Forsvarskamp, der skulde 
udfægtes. Slagstillingens Frontlinie betegnes paa det Nærmeste ved et 
levende Hegn, der, fra Storebelt, omtrent ved Skabohuse, i vestsydvestlig 
Retning fører forbi Bavnergaard, hvorfra det bøjer stærkere af mod 
Sydvest og, afbrudt af Vandgrave og dybe Grøfter, strækker sig ned 
til Mosedraget vcdHjulbySø. Foran (Nord for) Hegnet var Terrænet 
aabent og overskueligt, bagved stærkt skovrigt og bølgeformigt. 
Hovedadgangen til Stillingen var den ved Avnslev forenede Odense — 
Kjerteminde Landevej. Det nordvestlige, fremspringende Hjørne af 
Bavnergaards Skov delte paa en naturlig Maade Stillingen i to Fløje 
og et Centrum. Paa hver af Fløjene, c. 50 Skridt bag Hegnet, havde 

s. A. Sørensen. 12 

Hovedvaabnet, Rytteriet, sin Post ; i Midten stilledes Infanteriet. Over 
Halvdelen af dette, saavel Musketerer som Dragoner, var dog frem- 
skudt til selve Hegnet og fordelt langs dette og Gravene som en 
stærk Skyttelinie; en Trop Dragoner stod til Skjærm for yderste 
højre Fløj Nord for Teglværkskoven. 

Højre Fløj kommanderedes af Pfalzgreven afSulzbach, assisteret 
af Generalmajor Bøttiger, Hærens Centrum af Sten bock og General- 
major Wey her, venstre Fløj af Generalløjtnant. Horn og General- 
major Grev Waldeck. 

Regnet fra højre til venstre var Opstillingen følgende*): 

Paa højre Fløj i iste Træfning: Taubes og Weidenbachs 
Dragoner, Livregiment Rytteri (den ældre Grev Waldecks Regiment, 
kommanderet af Oberstløjtnant Bremer), 3 Kanoner, Bøttigers Regiment, 
1 Eskadron af Grev Konigsmarcks Regiment, Hertugen af Weimars 
og Offners Regimenter. 

I Reserve bag højre Fløj: den anden Eskadron af Konigs- 
marcks Regiment. 

I Centrum; Sulzbachs Dragoner, Musketerregimenterne Schmidt 
og Kruse, 5 Kanoner, Regimenterne Skytte og Taube samt Wcyhers 
Dragoner. 

Paa venstre Fløj i iste Træfning: Generalløjtnant Baron 
Horns, Generalmajor Grev Waldecks og Schonlebens Regimenter, 
3 Kanoner, Tauers og Peters Regimenter. 

1 Reserve bag venstre Fløj: Engels Regiment. 

2 Eskadroner udgjorde et Regiment, o: 8 Kompagnier; kun 
Kønigsmarcks og Engels Regimenter, der henholdsvis vare paa 10 
og 6 Kompagnier, dannede Undtagelser. Eskadronen, det imellem 
Regiment og Kompagni indførte Mellemled, var den største Rytter- 
afdeling, der i Kampen optraadte som Enhed under en Førers direkte 
Befaling. I den svenske Hær kommanderede Regimentets Oberst- 



^) Med Afhandlingen fulgte i »Vort Forsvar« en Gjengivclse af en Slagplan (Ordre 
de bataille), som imidlertid, til Trods for sit > interessante og ærværdige Ydre«, 
efter at være trykt viste sig at være belieftet med betydelige Fejl. I det 
Efterfølgende ere derfor de i Texten givne Rettelser sammenarbejdede med Ind- 
holdet af Planen. Denne selv er derimod udeladt. Udg. Anm. 

løjtnant i Reglen iste Eskadron, Regimentschefen eller i hans Sted 
Oberstvagtmesteren (Majoren) 2den Eskadron. 

Kl. II Formiddag hørte Eberstein Knaldet af Kanon- og Gevær- 
ild; kort efter fik han Melding fra Qvast, at Fjenden stod i den 

m 

foran omtalte Stilling, og at Avantgarden havde gjort et forgjæves 
Angreb paa denne. Korpsets Hovedstyrke gjorde nu Holdt Nord 
for Bavnergaard i >2 Musketskuds c Afstand fra det af de fjendtlige 
Skyttekjæder besatte Hegn og foretog en'Opmarsch tilvenstre, saa- 
ledes at hele Korpset stilledes Øst for Hovedlandevejen. Efter endt 
Opmarsch var Korpsets Opstilling følgende, idet Afdelingerne nævnes 
i den Orden, hvori de stode, regnet fra venstre til højre. 

Paa venstre Fløj i iste Træfning: 2det polske Regiment 
Ryttere, i Kompagni af det brandenborgske Dragonregiment Canitz, 
2 Eskadroner af Ebersteins Livregiment Ryttere, i Eskadron af 
det brandenborgske Rytterregiment Qvast, 2 Kompagnier af Canitz' 
Dragoner, 2 Eskadroner af Qvast 's Ryttere, det brandenborgske 
Rytterregiment G re vi ng, 14 Kanoner, Ebersteins Regiment Muske- 
terer og Dragoner. 

I Reserve bag venstre Fløj: i Eskadron af Ebersteins 
Ryttere, det brandenborgske Rytterregiment Kannenberg. 

Paa højre Fløj i iste Træfning: det østerrigske Rytter- 
regiment Schultz, 2 Eskadroner af det østerrigske Rytterregiment 
C ar af fa, 1 Kompagni af Canitz' Dragoner, i Eskadron af Ca- 
raffas Ryttere, 2 Eskadroner af det østerrigske Rytterregiment Ma t- 
thæi, 2 Kompagnier af Canitz' Dragoner, iste polske Regiment 
Ryttere. 

I Reserve bag højre Fløj: i Eskadron af Matthæis 
Ryttere og, foreløbig, det østerrigske Rytter regiment v. d. Nath. 

Endvidere rykkede den Eberstein fra Schacks Korps tilsagte For- 
stærkning frem i iste Træfning, saaledes at Meterens halve Regiment 
hollandske Pikenerer og Musketerer opstilledes imellem Ebersteins og 
Qvasts Ryttere, medens Boths danske Infanteriregiment tog Plads til- 
højre for iste polske Rytterregiment, altsaa paa yderste højre Fløj af 
Træfningen. Eberstein tog personlig Befalingen over den venstre 

Fløj af det saaledes opmarscherede Korps og overdrog Kommandoen 
over højre Fløj til Generalmajor Qvast. 

Da Schack saa Eberstein opmarschere til Slag, gjorde han lige- 
saa. Korpset gjorde Holdt >2 Musketskud« bag Ebersteins Reserve- 
træfning og opmarscherede tilhøjre, saaledes at Korpsets venstre 
Fløjregiment havde Hovedlandevejen inde, medens højre Fløjregiment 
støttede sig til Mosen ved Hjulby Sø. Regner man ligeledes fra 
venstre til højre, indtog Korpsets Afdelinger følgende Opstilling: 

Paa venstre Fløj i iste Træfning: i Eskadron af Mogens 
Kruses nørrejydske Rytterregiment, 2 Eskadroner af Hans Friis' 
nørrejydske Rytterregiment, Halvdelen, af Killegrews Regiment 
hollandske Pikenerer og Musketerer, 2 Kanoner, i Eskadron af Hans 
Friis' Ryttere, 2 Eskadroner af Trampes holstenske Rytterregiment. 

I Reserve bag venstre Fløj: 2 Eskadroner af Mogens 
Kruses Ryttere, i Eskadron af Trampes Ryttere. Endvidere 
fik Rytterregimentet v. d. Nath af Ebersteins Korps, der som anført 
var stillet til Schacks Raadighed, Plads her, da Schacks Korps var 
kommen op i Højde med Ebersteins. 

I Centrum: Meterens andet halve Regiment, 2 Kanoner, 
Aloas hollandske Regiment Pikenerer og Musketerer, den anden 
Halvdel af Killegrews Regiment, 2 Kanoner, Claus Ahlefeldts 
Regiment Musketerer og Dragoner. 

Paa højre Fløj i iste Træfning: i Kompagni af Schacks 
Dragoner, 2 Kanoner, Schacks Regiment Ryttere, U. F. Gylden- 
løves Regiment Ryttere, Dronningens Livregiment Ryttere, i Kom- 
pagni af Schacks Dragoner. 

I Reserve bag højre Fløj: Johan Brockenhuus's nørre- 
jydske Regiment Ryttere. 

Generalløjtnant ClausAhlefeldt kommanderede Centrum, hvor- 
ved Feltmarskaiken selv befandt sig, medens venstre Fløj komman- 
deredes af Generalmajor Trampe og højre Fløj af Generalløjtnant 
Hans Ahlefeldt. 

Uagtet det tildels fremgaar af det Anførte, skal dog udtrykkelig 
bemærkes, at Rytter regimenterne i den danske og allierede Hær 
ikke, som i den svenske, vare tvedelte, men stedse inddelte i 

3 Eskadroner, hVer Eskadron i Reglen paa 2, men undertiden ogsaa, 
som i Ebersteins Regiment, paa 3 Kompagnier. I de danske 
Rytterregimenter ses det at være bleven overholdt, at den af Regi- 
mentschefen kommanderede Eskadron stod tilhøjre, Oberstløjtnantens 
i Midten og Oberstvagtmesterens tilvenstre i Slaglinien. 

Med Hensyn til Fodfolket skal anføres, at de hollandske Regi- 
menter benævnedes »Brigader«. Man havde ellers i det paagjældende 
Tidsrum to Slags Brigader, den saakaldte store — i sin Tid hyppigt 
afWallenstein benyttede — »spanske« Brigade, paa en Maade et 
Dobbeltregiment med en Styrke af ca. 1600 Mand, fordelte paa 20 
Kompagnier, og den af Gustav Adolph indførte lille »svenske« 
Brigade, der var Vi ^f ^^^ spanske og altsaa nærmest at betragte 
som Y2 Regiment. Den første anvendtes dog saa godt som ikke 
mere, og Navnet paa den sidste, Stammoderen til »Bataillonen«, var 
ved at gaa af Brug. De 3 hollandske Brigader vare med Hensyn til 
Styrken en Mellemting, idet de tilsammen udgjorde 40 Kompagnier 
med en Styrke af 2500 Mand. 

Som en Mærkelighed maa nævnes, at Schack af sit forholdsvis 
store Artilleri kun ses at have ladet 8 Regimentsstykker deltage i 
Slaget. 



VII. 1) 

Efter at Ebersteins og Schacks Hærkorps hver for sig vare 
apmarscherede henholdsvis tilvenstre og tilhøjre, saaledes som angivet, 
stode altsaa ved Middagstid den 14de November de danske og svenske 
Hære i følgende Grundstilling ligeoverfor hinanden: 



') Forfatteren har i en Note til dette Kapitel bemærket, at det trods Benyttelse af 
samtlige ham tilgængelige trykte og talrige utrykte Kilder ikke var lykkedes 
ham at skaffe et saa tilstrækkeligt Materiale tilveje, at han har kunnet fremstille 
Begivenhederne og Gangen i Slaget med fuld Klarhed og fyldestgjørende Sikker- 
hed og Nøjagtighed. Udg, Anm. 

Ebersteins Korps Nyborg, 

stod 2 Musketskud (hen- 
ved 400 Alen) fjernet 
fra Pfalzgreven af Sulz- 
bachs forreste Kamp- 
linie og Schacks Korps 
2 Musketskud bagved 
og tilhøjre for Eber- 
steins. Den gamle Lande- 
vej, der fra Ullerslev over 
Avnslev - Overby fører 
igjennem de nuværende Avnskv. 

Juelsberg og Skemark Skove, dannede et naturligt Skjel mellem den 
danske Hærs 2 Hovedfløje. Schack skulde nu efter den trufne Aftale 
med sit Korps rykke op i Højde med Ebersteins. Forinden dette 
var sket, ja, som det synes, endog forinden Schacks Korps var sat i Be- 
vægelse, havde Eberstein imidlertid givet Signal til Rytterangreb 
for den af ham personlig kommanderede venstre Fløjs Vedkommende. 
Han gik løs paa Sulzbach med iste Træfnings Ryttere og mulig 
ogsaa med Dragonerne, medens Træfningens Musketerer og Pikenerer 
saavelsom Reserverytteriet forblev paa Plads. 

Det er ikke ganske klart, hvad der kan have bragt Eberstein 
til at angribe paa dette tidlige Tidspunkt og endog uden Under- 
støttelse af den af Generalmajor Qvast kommanderede højre Fløj. 
Der var ingen Udsigt til, at Angrebet vilde lykkes, og det blev da 
ogsaa med Glans afslaaet af Sulzbach. Det ligger nærmest at formode, 
at Attaken skulde være en voldsom Rekognoscering for at faa Ind- 
blik i Fjendens Stilling ; men, da Qvast, som havde ført Avantgarden, 
efter Alt, hvad der foreligger, synes at have givet god Besked herom, 
taber denne Formodning i Sandsynlighed. At han skulde have ladet sig 
henrive af Kampiver eller Hidsighed, saaledes som senere er antaget, 
er muligt, men ikke sandsynligt; dertil var han alt for erfaren en Mand 
og kjendte for godt sin Modstander. Maaske kortimer man Sand- 
heden nærmest ved at gaa ud fra, at Eberstein netop med velberaad 
Hu gav Ordre til dette tilsyneladende ubesindige Angreb, fordi han 

fremdeles antog, at Schack var mest tilbøjelig til at indespærre 
Fjenden, og Eberstein, ved selv at begynde, moralsk vilde tvinge 
ham til ligeledes at angribe. 

Mulig vil det for en Nutidsbetragtning ogsaa synes besynderligt, 
at Eberstein lod Fjendens stærke Stilling angribe af Rytteri alene; 
men herimod lader der sig efter Datidens Kampmaade mindre ind- 
vende. Rytteriet var endnu Hovedvaabnet, ikke alene i Ebersteins 
Korps, men i saa godt som alle europæiske Hære, det Vaaben, der 
baade indledede og gjennemførte Fægtningen. En længere Indlednings- 
kamp med Artilleri for at ryste Fjenden, inden Infanteriet skred frem 
til Hovedangrebet, vilde nutildags være det naturlige overfor en saa- 
dan Stilling, men fandt dengang kun undtagelsesvis Sted. Exemplet 
efterfulgtes ogsaa .snart langs hele Fronten af Generalerne Qvast, 
Ahlefeldt og Trampe, ligesom Eberstein selv gjentog det atter 
og atter. Det vilde have været af Interesse at se, men det kan ikke 
med Sikkerhed siges, hvorledes de enkelte Rytterafdelinger her udførte 
en saadan Attake. Af efterfølgende Bemærkninger i Forbindelse med, 
hvad der tidligere er meddelt om Afdelingernes Formation og Ind- 
deling, vil man dog nogenlunde kunne danne sig et Begreb om den 
Ryttertaktik, der da raadede, og som utvivlsomt med uvæsentlige 
Ændringer er kommen frem i det Slag, som nu skal skildres. 

Som Regel var et til Fægtning formeret Rytterkompagni opstillet 
paa 3 Geledder med 2 Hestelængders Afstand mellem Geledderne; 
de menige Ryttere vare bevæbnede med et stort Sværd, egnet til 
Hug og Stød, med en eller to Pistoler og med en Musketon (Karabin); 
Befalingsmændene, navnlig Officererne, med Kaarde og lettere Pistoler. 
I Midten af iste Geled havde Ritmesteren, med en Trompeter paa 
venstre Side, sin Plads; paa højre Fløj af samme Geled holdt Stabs- 
vagtmesteren (ældste Underofficer), paa Geleddernes øvrige Fløje 
Vagtmestrene, Korporalerne og Gefrejtere; lige bag Ritmesteren i 
2det Geled red Kornetten (yngste Officer), der førte Estandarten, og 
bag Midten af 3die Geled Løjtnanten, ledsaget af en Trompeter, for 
at paase, at Alt sluttede op og at Ingen kneb ud under Attaken. 
Var der formeret Eskadron, førte ældste Ritmester højre Kompagni; 
var Eskadronen paa 3 Kompagnier, førte yngste Ritmester Midte- 

kompagniet. Naar der blæstes til Angreb, gik det saaledes ordnede 
Rytterkompagni frem i kort Trav, samtlige Ryttere med hævet Pistol 
i højre Haand, indtil ca. 60 Skridts Afstand fra Fjenden, hvor Be- 
vægelsen standsedes og iste Geled afgav sin Ild, i Reglen med 2 
Skud; paa Ritmesterens Kommando svingede dernæst iste Geled 
halvgeledvis ud til højre og venstre med To, Firer eller Halvgeledder 
og gik i Galop udenom de udvendige Fløje, for derpaa ved Bagom- 
Opmarsch eller Indsvingning at indtage Pladsen som bageste Geled 
i Kompagniet. 2det og derefter jdie Geled forholdt sig ganske paa 
samme Maade. Denne Angrebsmaade, der var den almindeligste og 
meget yndet, især i tyske Hære, kaldtes »Karakolleringc. Under 
alvorlig Kamp viste det sig ofte umuligt for iste Geled at komme i 
Orden hurtigt nok efter at have karakolieret, og i saa Tilfælde fortsattes 
Ridtet, indtil man var naaet bag en dækkende Terrængjenstand eller 
bag Træfningens Fodfolk, hvor Geleddet da tog Opstilling — »satte 
sig«, som det hed i Kunstsproget — og hvor Kompagniet (Eskadronen) 
paany formeredes, efter at 2det og 3die Geled ligeledes vare 
komne tilbage. Følte man sig Fjenden overlegen, eller viste For- 
holdene sig ugunstige for Skydning, gav man Afkald paa »Karakollen* ; 
iste Geled greb da, efter at have afgivet sin Ild, til Sværdet og satte 
i Galop ind paa Fjenden, efterfulgt af de to andre Geledder. Denne 
kraftigere Angrebsmaade havde allerede Gustav Adolph foreskrevet 
eller dog anbefalet det svenske Kavalleri fortrinsvis at anvende, 
og fremragende danske Rytterførere som U. C. Gyldenløve og 
Hans Ahlefeldt vides ogsaa med Forkjærlighed at have attakeret 
»å la frangaise«, som det kaldtes. Den nuværende Form for Rytter- 
angreb, hvor Sabelen fra første Færd er dragen, medens Pistolen 
bliver i Hylsteret, og Eskadron paa Eskadron i stedse stærkere og 
stærkere Gangart, tilsidst i Karriere, sætter ind paa F'jenden, var det 
først forbeholdt en senere Tid at sætte i System. 

For at blive ved venstre Fløjs Kamp: Eberstein lod sig ikke 
forknytte ved det første mislykkede Angreb. Han kaldte sit Reserve- 
rytteri til og førte med Dødsforagt gjentagne Gange sine Rytterlinier 
frem mod den fjendtlige Stilling, for lige saa ofte at blive standset af 
den ødelæggende Ild fra det bag Hegnet posterede fjendtlige Fodfolk 

Og de Kontrastød, som Sulzbachs (højre F'løjs) Rytteri rettede imod ham. 
Det viste sig umuligt for ham at trænge over den forreste Forsvarslinie. 
Ved Ebersteins sidste Angreb skjønnede Sulzbach, at Modstanderens 
Kraft og Sammenhold begyndte at tage af, og at Tiden var kommen til at 
forsøge et afgjørende Modangreb. Hurtigt ordnede han sine Rytter- 
skarer, brød gjennem enkelte Aabninger i Hegnet og kastede sig 
med Voldsomhed mod Ebersteins Eskadroner, der veg tilbage for 
Trykket og i hurtigere Gangart end den reglementerede tyede bag 
Artilleri- og Fodfolksstillingen. Eberstein og hans Ledsager Ditlev 
Ahlefeldt indhentedes under dette Tilbagetog af de svenske Ryttere 
og undgik kun med Nød og neppe Fangenskab. I den nu paa- 
følgende, vildt frem- og tilbagebølgende Kamp, hvor Svenskerne 
gjennemgaaende havde Overtaget, faldt Polakkernes Anfører, den 
ansete og tapre Oberst CasimirPiasczynski, og den ikke mindre 
tapre Kommandør for Ebersteins Livregiment Ryttere, Oberstløjtnant 
Josias Breide Rantzau. Begge fældedes af den forvovne Pfalz- 
greve, der fik flere Heste skudt under sig, men selv syntes usaarlig. 
Af Ebersteins Livregiment, der ikke mindre end 6 Gange gik frem 
til Attake, faldt endvidere Ritmestrene Kay Ahlefeldt og Tøpling, 
medens Major Weichs og Ritmestrene Claudi og Hintze blev 
haardt saarede ; af Ebersteins Musketerregiment, der tildels blev redet 
overende, blev Majorerne Ditlev Liitken og Henrik Harlof fangne. 
Utvivlsomt var venstre Fløj fuldstændig bukket under for Sulzbachs 
glimrende Modangreb, hvis den ikke havde havt et fast Støttepunkt 
i Oberst Meterens hollandske Halvregiment Pikenerer, der med stor 
Koldblodighed formerede Firkant og urokkelig holdt Stand. 

Omtrent samtidig med, at Eberstein foretog sit andet Hoved- 
angreb, og umiddelbart efter, at Schacks Korps havde fuldendt Op- 
marschen tilhøjre og indtaget sin Plads i Slaglinien, gik Generalmajor 
Qvast med fuld Styrke frem til Angreb. Han havde i Begyndelsen 
Held med sig, hans Eskadroner trængte for en Del over Hegnet og 
bragte en af de fornemste svenske Rytterchefer, den bekj endte Grev 
C. C. Kønigsmarck ind som Fange. Men snart vendte Lykken 
sig. Generalmajor Bøttiger, Sulzbachs Næstkommanderende, gik imod 
Qvast med Regimenterne Weimar og Offner, og efter en hidsig Kamp, 

i hvilken Qvast selv og den østerrigske Oberst Schultz blev haardt 
saarede, kastedes Brandenborgerne tilbage i Uorden. Samme Skjæbne 
overgik Grev v. d. Nath, hvis Regiment egentlig skulde staa som 
Reserve for Generalmajor Trampe, men som med dette, saavidt 
skjønnes af egen Drift, var ilet Qvast til Undsætning. Det Halv- 
regiment af den danske Garde, der dannede Kjærnen af det Qvast 
tildelte Fodfolk, og som stod paa en særlig udsat Post umiddelbart 
Nord for det Sted, hvor Avnslevvejen skærer Vejen til Rejstrup, 
viste sig sine tapre Brødre i Kjøbenhavn værdigt ved med Heltemod 
at opofre sig for at dække Brandenborgernes og Østerrigernes Til- 
bagegang. Gardens Kommandør, Oberst Henrik Volrath Both, 
bekjendt fra Kjøbenhavns Belejring som Studenternes første Anfører 
og senere i nogen Tid Kommandant paa Christianshavn, faldt ' i 
Spidsen for Regimentet tilligemed Major Narendorff; Oberstløjtnant 
Norman, Kaptejn Bendix Ahlefeldt o. Fl. blev saarede. Sven- 
skerne maatte paa deres Side dyrt betale de vundne Fordele med 
Tabet af deres Anfører, Generalmajor Hans Bøttiger, en af 
Hærens fortrinligste og mest erfarne Krigere, der ogsaa i Danmark 
havde et godt Lov paa sig som en ganske vist streng, men retsindig 
Mand, der havde holdt ypperlig Mandstugt overalt i de mange Kvar- 
terer, som hans Tropper havde indtaget paa Halvøen indtil helt Nord 
for Limfjorden. 

Af Schacks Korps gik Generalmajor Trampe, der stod nærmest 
tilhøjre for Brandenborgerne, ikke strax frem med sin forreste Linie, 
men indtog foreløbig en afventende Holdning. Grunden hertil kan 
have været nærliggende nok, bl. A. den, at Trampe i Øjeblikket 
vanskelig kunde gribe ind, da han havde det svenske Centrum, 
Artilleri og Fodfolk, staaende ligeoyerfor sig. Qvast beklagede sig 
dog senere bittert herover- han synes at have glemt, at Trampe var 
Schack underlagt og ikke havde nogen Forpligtelse til at attakere, 
blot fordi Ebersteins Korps gjorde det. Ogsaa den hidsige v. d. Nath, 
der, som anført vistnok egenmægtigt, havde forladt sin Reservestilling, 
og som trolig nok kan være bleven irriteret over den slette Modtagelse, 
han havde fundet ved »Frokosten« hos Svenskerne, synes at have 
taget Forargelse deraf og yppede i hvert Fald Klammeri med en af 

Trampes Rytterchefer, Oberst Hans Friis til Clausholm, hvem han 
beskyldte for Fejghed. 

Hele den højre Fløj af Schacks Korps under Generalløjtnant 
Hans Ahlefeldt gik derimod frem til Attake omtrent samtidig med 
Brandenborgerne, Rytterregimenterne yderst tilhøjre. De af disse 
Regimenter, der stod Vest for den nye (nuværende) Landevej fra 
Ullerslev til Nyborg, formaaede dog ikke at sætte over de store 
Grøfter og Tørvegrave, der gjennemskar det side Terræn imellem 
Vejen og Hjulby Sø; derimod lykkedes det Regimenterne Øst for 
Vejen — Schacks Ryttere under Oberstløjtnant Jacob Geveke og den 
unge U. F. Gyldenløves Regiment — at komme Fjenden paa Livet, 
og der udspandt sig her en livlig Kamp. Henrik Horn, Anføreren 
for de Svenskes venstre Fløj, Øst for den nye Landevej, optraadte 
imidlertid her med betydelig Overmagt, og de 2 danske Regimenter 
kastedes derfor snart i Uorden tilbage i Retning af Hjulby Sø, 
Gyldenløves Regiment med Tabet af en Estandart. Antagelig har 
dette Tilbagetog fundet Sted omtrent paa samme Tid som Grev 
V. d. Naths, efterat Forsøget paa at undsætte Qvast var strandet. 

Slagets første Hovedafsnit var udkæmpet; det havde taget 
lang Tid og var ubetinget faldet ud til Gunst for Svenskerne. Ikke 
alene havde de sejrrigt tilbagevist alle Angreb paa deres For- 
svarsstilling, men de havde endog, trods deres i det Hele underlegne 
Styrke, set sig istand til med Held paa flere Punkter at bryde frem 
fra deres Stilling og gaa angrebsvis tilværks. Lykkedes det ikke 
Eberstein paa yderste venstre Fløj at holde Stand mod Sulzbachs 
fortsatte Angreb, vilde den danske Kamplinie let staa i Fare for helt 
at blive oprullet, og Tilbagetogslinien vilde i saa Tilfælde tillige faa 
den uheldigste Retning, nemlig mod Sydvest, henimod Vindinge Aa. 
Man forstaar derfor nok, baade at Svenskerne kunde tro allerede at 
have Sejren i Hænde, og at man fra dansk Side kunde begynde at 
finde Tilstanden betænkelig. I et Brev til sin Svoger, Hofmarskalk 
Kørbi tz, udtrykker HansSchacksig saaledes : » En Times.Tid hængte 
det ligesom i en Silketraad, hvem der skulde vinde«. Det var aaben- 
bart, at der af de endnu urørte Afdelinger af Schacks Korps snarest 
muligt maatte udføres en kraftig Bevægelse fremad og tilvenstre, hvis der 



FVENS GJENEROBRING 1659. 189 

skulde hidføres et Omslag og paany bringes Ligevægt i Sagerne. 
Saaledes skete det da ogsaa. Medens Trampe søgte at frigjøre 
Rytteriet paa Ebersteins højre Fløj — ved hvilken Lejlighed den 
tapre Tyge Sandberg, Oberstløjtnant i Hans Friis's Regiment 
Ryttere, blev dødelig saaret — og Hans Ahlefeldt bragte Orden i 
sine egne Regimenter, blev Hovedstødet foretaget af det Fodfolk, som 
stod i Centrum af Schacks Korps, nemlig Regimenterne Aloa og Claus 
Ahlefeldt, Halvregimenterne Meteren og Killegrew; det andet halve 
Regiment Killegrew, der var afgivet til Støtte for Trampes Rytteri, 
sluttede sig til dem under Marschen. Under Anførsel af Claus Ahle- 
feldt, Sir Walter Vane, der kommanderede i den syge Aloas Sted, 
og Oberst Killegrew, gik dette Fodfolk i tæt sluttede Hobe frem 
i Stormskridt og kastede Alt overende paa sin Vej. Alle ere enige 
om at berømme den Fasthed og Orden, hvormed denne Fremrykning 
udførtes. Især fremhæves den Færdighed, hvormed de hollandske 
Infanterister behandlede deres Vaaben : Pikenerne deres af et 9 Alen 
langt Asketræs Skaft og en bred, tveægget Jernspids bestaaende 
Pike, Musketererne deres alt andet end let haandterlige Luntebøsser, 
hvormed de skød under Fremmarschen. Efter paa deres Marsch at 
have renset Terrænet for det svenske Rytteri gik Infanterikolonnerne 
mod det af Artilleri og Infanteri bestaaende svenske Centrum, der 
anførtes af Otto Stenbock, og som havde en særdeles fordelagtig 
Opstilling i Udkanten af Bavnergaards Skov ved den gamle Hoved- 
landevej. 

Dette Angreb endte med det svenske Centrums Adsplittelse og 
Tilbagegang. Det er uvist, hvor langt Angrebet var ført frem, da der 
til stor Overraskelse for Schack, som fulgte Fodfolkets Kamp, kom 
Meddelelse om, at Slaget var vundet paa et helt andet Punkt af Val- 
pladsen. Det var Hans Ahlefeldt^), der blandt Dagens mange 



^) Denne tapre Kriger, Søn af en holstensk Herremand Hans Ahlefeldt og Mar- 
grethe, født Buchwald, fødtes paa Stendorf ved Eutin 1624 og døde paa Glorup 
den 24de Juni 1694. I det prægtige Begravelseskapel, der blev rejst over ham 
og hans Søn i Odense St. Knuds Kirke, findes en latinsk Gravskrift, hvor man 
bl. a. læser: »Til evigt Minde om den berømmelige og højbaarne Helt, Hans 
af Ahlefeldt, Herre til Glorup, Cathrineberg og Anhof, der gjorde sin første 

kjække Mænd blev Helten, som førte Sejren hjem. Efter at have 
bragt Orden i sin Kamplinie, var det lykkedes ham paa en eller 
anden Maade — hvorledes vides ikke — med sine Ryttere, Dron- 
ningens Livregiment og Regimentet Brockenhuus, paa yderste 
højre Fløj at trænge over de store Grøfter og Grave i det 

É 

mosede Terræn, der før havde standset ham; pludselig stod han i 
Flanken paa Henrik Horns Stilling. Det Nærmere ved den Kamp, 
der nu begyndte og som endte med Horns totale Nederlag, kj endes 
desværre heller ikke. At den har været haard, og at det danske 
Kavalleri maa have lagt Kraft ind i sit Indhug, tør man slutte deraf, 
at Horn, en uforfærdet Kriger, raadede over et fortrinligt Rytteri, 
der i Tal var Ahlefeldts ikke saa lidt overlegent. Langvarig har 
Kampen dog neppe været, thi, endnu forinden det svenske Fodfolk 
havde maattet give tabt ved Bavnergaard, og medens Sulzbach endnu 
»lystigt tumlede sig« med Eberstein ved Rejstrup, var Horn med 
hele sit Rytteri vistnok kastet indenfor Nyborgs Volde, udenfor hvis 
nordvestlige Bastion, paa Markerne ved Ladegaardssøen, Ahlefeldt 
efter Forfølgningen paany ordnede sine Skarer. 

Ved Horns Flugt blev det iforvejen ilde stedte svenske Centrum 
fuldstændig blottet i sin venstre Flanke, og en frygtelig Sjæbne over- 
gik nu dette fortrinlige Fodfolk, der hele Dagen igjennem havde 
kæmpet med ikke mindre Tapperhed og Udholdenhed end det svenske 
Rytteri og væsentlig havde bidraget til, at Indledningsslaget var faldet 
heldigt ud. Trampes holstenske og jydske Ryttere, v. d. Naths 
Kroater og Pandurer, Qvasts brandenborgske Dragoner, men forrest 
af alle Piasczynskis polske Landsenerer, der vilde hævne deres An- 
førers Død, styrtede sig nu, da Intet hindrede dem, som en susende 



Krigstjeneste under romerske Faner som simpel Officer . . . under de kejserlige 
Bannere forfremmedes til Ritmester; derefter i fransk Tjeneste ved sin Tapper- 
hed steg til Oberstløjtnant; i den svenske Hær naaede en Obersts Rang; endelig 
gik i den berømmelige Frederik lll's Tjeneste for at krone sin i Østerrig, 
Frankrig og Sverig erhvervede Hæder ved fædrelandsk Daad . . . udmærkede 
sig ligesaameget ved Mod som ved Kjækhed, ikke mindre i Kampen bag Volde 
og Grave end ved heldige Udfald . . . hvorfor han, elsket af den forevigede 
Frederik IH, blev forfremmet til Generalløjtnant, derpaa udnævnt til Befalings- 
mand over Saltø og Dragsholm og senere til Stiftsbefalingsmand over Fyen og 
Kommandant i Nyborg Fæstning . . .c 

Stormvind over den ulykkelige Hob og nedhu^^e den bogstavelig 
talt til sidste Mand. Kenved 2000 Mand lait, heri medregnet Artiile- 



Hans AUefeldl. 



riets Konstabler og de Musketerer og Dragoner, der vare fordelte 
langs Kamplinien, omkom ved dette Myrderi. 

Derimod lykkedes det Sulzbach, hvis Stilling nu var alvorlig 
truet, behændigt og uden væsentligt Tab at unddrage sig Favntaget 
med Eberstein og i forholdsvis god Orden at bringe sin Rytterfløj 
tilbage til Nyborg. 

Slagets tredie og sidste Akt — hele den svenske Hærs Overgivelse — 
kunde ikke længe lade vente paa sig. I en Bue Nord og Vest om Nyborg 
stod Ebersteins og Schacks Hærkorpser opstillede, * Øst og Syd om 
Østerøen laa Ruyters og Bjelkes Eskadrer; fra alle Sider spillede 
Kanonerne mod Fæstningen, enhver Mulighed for at undslippe var 
afskaaren den indesluttede svenske Hær. Det ganske haabløse i 
Situationen stod ogsaa strax klart for de tvende Anførere, Stenbock 
og Sulzbach, der unddrog sig F^angenskabet ved i Nattens Mulm i 
aaben Baad at gaa over Storebelt til Korsør, hvor Carl Gustav skal 
have modtaget dem med den velbekjendte Ytring: »Har Fanden 
taget Faarene, kunde han gjerne have taget Bukkene med.« Men, 
selv om Kongen i et Øjebliks Bitterhed har brugt en saadan Ytring, 
skjønnede han dog, at de havde kæmpet mandelig og i fuldt Maal 
gjort deres Pligt. Til Sulzbach, der paa Valpladsen havde lagt 
ualniindelige Evner som Rytterfører for Dagen, overdrog Carl Gustav 
endog strax derpaa Overkommandoen over den paa Sjælland staaende 
svenske Hær og hædrede derved sig selv ikke mindre end sin slagne 
General. 

Om Morgenen den 15de November sendte Generalløjtnant Horn, 
der nu var Øverstbefalende, Oberst Schønleben, Generalauditør Lilien- 
cron samt Majorerne Ziegler og Liitzow til den danske Lejr for at 
udvirke Kanonadens Ophør og tinge om en hæderlig Afmarsch. Det 
blev imidlertid strax betydet dem af de danske Befuldmægtigede, 
Generalkrigskommissær Ahlefeldt, Generalmajor Trampe, Obersterne 
V. d. Nath og Greving samt Generalauditør Schneidebach, at der 
kun kunde være Tale om, at den svenske Hær overgav sig paa 
Naade og Unaade, saaledes at Officererne gik i Fangenskab, indtil 
de kunde blive løskjøbte, medens Soldaterne bleve stukne ind i den 
sejrende Hærs Regimenter. Heste og Kanoner, Faner og Estandarter, 
Tros og Bagage skulde fordeles som Bytte. Tvungne af Nødvendig- 
heden maatte de svenske Underhandlere gaa ind paa disse haarde 

Vilkaar, og ved Middagstid fandt Overgivelsen Sted. 1 1 Regimenter 
Ryttere, 4 Regimenter Dragoner, nogle enkelte Musketerkompagnier, 
21 Stykker Skyts med tilhørende Vogne og Ammunition, 80 Estan- 
darter, 40 Dragon- og Musketerfaner, et Utal af Armatursager af 
alle Slags, et stort Forraad af Korn og Levnetsmidler m. v. var 
Udbyttet af Gaarsdagens glimrende Sejr for de tvende Hærkorpser, 
der havde fuldført Fyens Gjenerobring. 

Mange Slag have været udkæmpede med større Troppemasser, 
faa med større Tapperhed, intet med et mere afgjørende Udfald. 



Beskrivelsen af Slaget ved Nyborg er den sidste i Rækken af 
Forf.'s Skildringer fra Carl-Gustavs-Fejden, ligesom Slaget selv jo 
faktisk betegner dennes Afslutning. Det Forsøg, der blev gjort paa 
at lade Krigen blusse op paany i Norge, fik, som bekjendt, knap 3 
Maaneder senere en brat Ende ved den svenske Krigerkonges Død, 
Natten til den 13de Februar 1660. Freden i Kjøbenhavn den 27de 
Maj s A. gav Danmark nogen Lempelse i Roskildefredens strænge 
Vilkaar. 

Det havde været at ønske, at Forf. havde havt Lejlighed til at 
fremsætte sin Opfattelse af Slagets vidtrækkende historiske Betydning; 
men, som sagt er, de foreliggende Skildringer danne ikke noget af- 
sluttet Hele. De ere Brudstykker af Forarbejderne til et Værk, som 
Døden hindrede Forf. i at føre til Ende; men disse Brudstykker have 
saa megen Værdi i sig selv og indeholde saa mange samlede Oplys- 
ninger, at Læserne sikkert ikke have fortrudt at have stiftet Bekjendt- 
skab med dem. 

Udgiverne nære det Haab, at de have gjort ret i at bevare 
S. A. Sørensens Navn i Forbindelse med hans Fremstilling af hin 
haardnakkede Kamp for Danmarks Tilværelse som selvstændig Stat. 

J. A FRIDERICIA: 

ADELSVÆLDENS 

SIDSTE DAGE. 



Danmarks Historie fra Christian IV's Død til Enevældens Indførelse. 



Prof. Kr. Brslev i Politiken. >— Disse ti Aar har været optaget af de flittigste 
Forstudier; man vil da forstaa, hvor vidtomfattende og grundig Forfatteren har taget 
sin Opgave. Selv den ganske Ukyndige vil sikkert ved at læse Fridericias Bog have 
en Følelse af Tryghed; man mærker overalt, at hvad Forf. siger, er fremsat paa 
Baggrund af en saa udtømmende Kendskab, som det omtrent er muligt at naa. — Til 
sin store Kundskab har han kunnet føje noget lige saa afgørende, en indtrængende 
Forstaaelse af Politik og Samfundsliv overhovedet. Den Snes Sider, han bruger til at 
skildre hver af Datidens Stænder, giver i al deres fyndige Korthed en saa klar og 
præcis Paapegen af alle de væsentlige Forhold, at man lærer mere af dem end af 
lange Kapitler i andre historiske Værker. — — Man vil af denne korte Oversigt have 
faaet Indtryk af, hvor klart denne Bog er komponeret; skarpt har Forf. alle Vegne sit 
Maal i Sigte og som en kyndig Lods fører han Læseren frem, medens denne faar en 
stedse fyldigere Forstaaelse af de store Tildragelser^ der foregaar for hans Øjne. — Men 
alle de forskelligartede Ævner, der kræves af en Historieskriver, er hos Fridericia 
udviklede smukt og harmonisk, og hans sidste Værk, grundigt og udtømmende, kraftigt 
og helstøbt, staar derfor for mig som den modneste Frugt af Nutidens danske 
I/istorieg7'anskning. « 

Morgenbladet, Kristiania. »Atter har vi den Glæde at kunne anmælde et grundigt 
og betydningsfuldt historisk Værk fra Danmark, et nyt Vidnesbyrd om den Lærdom, 
det Talent og den energiske Flid, som i vor Tid denne Videnskabs Dyrkelse i 
Broderlandet lægger for Dagen. Fridericia er en Mand af stærkt udpræget Forfatter- 
Ejendommelighed , en overordentlig Arbejdskraft og en energisk Vilje. f>ein- 
stillingens Klarhed viser, jaX han kan bearbejde sit Stof med lige saa stor Dygtighed 
som den, hvormed han indsamler det. Han skriver sammentrængt og ødsler aldrig med 
Ord, men han bliver dog aldrig tung, tværtimod er hans pointerede Fremstilling højst 
tiltrækkende. I gennemført Objektivitet staar han højere end de fleste Historikere ; 
ikke et Øjeblik kommer hans rolige, grundige og ægte historiske Fremstilling ud af 
Ligevægten. € 

Dagbladet, Kristiania. >I > Adelsvældens sidste Dage« dokumenterer Dr. F. sig 
som den alsidige grundige Kender af det 17de Aarhundredes Historie. Livfuld og 
fængslende er Skildringen af Aristokratiets indre Splid, fysiske og moralske Nedgang, 
af Kongemagtens Kløgt og hensynsløse Udnytten af de gunstige Tidsforhold. — Det 
er de store Karakterers, den utæmmede Lidenskabs Epoke, Renæssancens mægtige 
Drifter genfindes hos Mænd som Ulfeldt og Karl X Gustav. Fremstillingen af denne 
rovgerrige Krigers æventyrlige Tog mod Danmark udmærker sig ved en saa afgjort 
Evne i Retning af malende historisk Skildring, at Kapitlerne herom er en behagelig 
og spændende Lekture. — Værkets Grundighed og Stilens Livfuldhed i Forbindelse 
med Tidsrummets i mange Maader storslaaede Karakter, berettiger mig til at udtale 
en sikker Forvisning om, at Forf. vil vinde en stor og interesseret Læsekreds. <' 

Pris 10 Kr., solidt og elegant indb. 13 Kr. 

KJØBENHAVN 

En illustreret Skildring af 

dets Historie, Mindesmærker og Institutioner 

af 

CARL BRUUN 

Med Farvetryk, Kort, Faximiler og flere Hundrede Textbilleder. 



J. A. F. i »Politikenc : »Der er næppe nogen Tvivl om, at dette Værks Udgivelse 
er skredet langsonimere frem, end dets Forfatter fra først af havde tænkt sig. Men 
denne Langsomhed er bleven til en Fordel. Bogen begyndte med først og fremmest 
at være en smuk Bog, den er nu i Færd med at blive en i mange Henseender særdeles 
dygtig og god Bog. 

De egentlige typografiske Partier af Bogen, Redegørelsen for Byens Udvidelse, 
for dens enkelte Bygningers Historie, endvidere Skildringen af de forskellige Erhvervs- 
grene og de vekslende Smagsretninger i Arkitektur og Moder behandles meget righoldigt 
og paalideligt. Her ind imellem slynger sig ofte Iridige Beskrivelser af de ydre 
Begii' enheder^ der foregik i Hovedstaden, idet Forf. ikke alene har villet fortælle 
Byens Historie, men ogsaa hvad dens Indbyggere blev Vidne til, selv om det ikke 
umiddelbart berørte Byen som By. — — 

Vi har i det foregaaende kun omtalt Teksten i Hr. Bruuns Skrift, men ved Siden 
af staa en Rakke Illustrationer, der i hej Grad foreige Bogens Wcrdi. Der er med 
Strænghed gennemført det Princip, ikke at give nogen moderne Genfremstilling af 
tidligere Tiders Monumenter, Personligheder og Tildragelser; man har absolut holdt 
sig til, hvad der kunde skaffes tilveje fra selve Samtiden. Ved omhyggelig Indsamling 
og Sigtning af, hvad der paa denne Maade kunde bringes for Lyset, er der skabt et 
Galleri af Billeder til Kjøbenhavns Historie, som i bedste Forstand har ladet Vierket 
blive til et Pragtiurrk.^ 

Avisen: »Det foreliggende Værk har baade med Hensyn til Tekst og Udstyrelse 
hcldt langt mere end det lot>ede. Ved Siden af en fortrinlig Tekst indeholder det en 
stor Mængde ypperlige og værdifulde Illustrationer, saa at vi kun kunne anbefale 
Fortsættelsen af Værket paa det bedste til den danske Læseverden, hvem der her 
bydes et ualmindelig interessant og fængslende Værk.« 

I -II Del Pris 26 Kr. 10 Øre, indb. i Pragtbind 32 Kr. lO Øre 
Tredje og sidste Del udkommer i ca. 16 Leveringer å 90 Øre. 

FELTTOGENE 

I VORE FØRSTE FRIHEDSAAR 

fortalte af 

FRITS HOLST og " AXEL LARSEN 

Oberstløjtnant Kaptajn 

Illustreret af Samtiden 

Pris IS A>./ smukt indb, mo Kr, 



H. C. BERING LnSBERG og AXEL LARSEN 

CHRISTIAN IV 

DANMARKS OG NORGES KONGE 

Historisk illustreret 

.^/Vw J2 Kr, IS (^re; indb, i6 Kr, so Ørt, 



Wm. CARSTENSEN og O. LOTKEN 

TORDENSKJOLD 

Populær-historisk Fremstilling 

Pris 77 Kr,; indb, 24 Kr, 



N. P.JENSEN 



KRIGEN 1870-71 

Med Kort, Planer, Portrætter og Illustrationer af samtidige Malere 

Pris 20 Kr,; indb, as A>. ^ 

